Siunnersuummut oqaaseqaatit

**Oqaaseqaatit nalinginnaasut**

**1. Aallaqqaasiut**

*1.1. Siunnersuutip tunuliaqutaa*

Inatsisartut inatsisissaattut siunnersuutip siunertaraa, utoqqaat inuiaqatigiinnit ikiorserneqarneq tapersersorneqarnerlu pisariaqartitaat qulakkeerneqarnissaa. Utoqqarnut pisinnaatitaaffiit immikkut ittut qulakkeerneqarnissaat, aamma pisinnaatitaaffiit ataatsimut katersorneqarnissaat utoqqarnut qanigisanullu ataatsimut isiginnilersitsinissat pilersinniarlugit, kiisalu kommunit aqutsinissamut pitsaanerusumik tunngavissinniarlugit, siunnersuummik aammattaaq siunertaavoq.

Siunnersuutip tunuliaqutaraa utoqqaat pisinnaatitaaffiinik nukittorsaanissaanut aamma nunami utoqqaat tamarmik pitsaasumik toqqissisimanartumillu utoqqalinissaannut, namminneq isumalluutiminnik pitsaanerpaamik atorluaasinnaanissaat, qulakkeerinninnermik naalakkersuinikkut ataatsimoorussamik kissaateqarneq.

Siunnersuummi Naalakkersuisut utoqqaat pillugit periusissiaanni suliniutit arlallit malitseqartinneqarput, utoqqaat pillugit sulinerup aaqqissuussaaneranut tunngatillugu nukittorsaanissaq pisariaqartinneqartoq tikkuarneqarluni. Inuit agguataarnerisa ineriartornerannik aamma qisuariarneruvoq, utoqqarnut suliassaqarfimmi kommuninilu aaqqissuussani, utoqqaat suliassaqarfianni tapersersuinermik aqutsisunut, isumalluutitigut piginnaasatigullu tatisimannittussatut naatsorsuutigineqartoq. Taamaalilluni siunnersuutip malittarisassanik anguniakkanillu ersarissunik suliaqarnikkut utoqqaat pillugit periusissiami suliniutit naammassiniarpai. Tamatuma saniatigut utoqqarnut suliassaqarfiup iluani kommuniniit soqutigisaqaqatigiinnillu kissaatit arlallit Naalakkersuisunit tiguneqartut siunnersuutip naammassiniarpai. Ilanngullugu siunnersuummut kaammattuutaavoq, 2024-mi utoqqaat pillugit inatsimmik ataatsimoortumik siunnersuummik saqqummiussaqarnissaannut Inatsisartut Naalakkersuisunut peqqussuteqarnerat.

*1.2. Inatsisissap piareersarnerani immikkoortut pingaarnerit*

Inatsisissap piareersarnerani utoqqaat pillugit inatsimmik nukittuumik ersarissumillu, utoqqarnut pitsaasumik ataqqinartumillu inuunissamut killiliussanik pilersitsisussamik, pisariaqartitsinerup naammassineqarnissaa ukkatarineqarpoq. Naalakkersuisut anguniagaraat siunnersuummik ilusiliinissaq, taamaalilluni isumalluutinik kommunini pigineqareersunik sunniuteqarluartumik atorluaanissamut killiliussanik pilersitsinissaq.

Utoqqaat pisinnaatitaaffiinik nukittorsaanissaq aamma pisortani ingerlatsinermik tatiginninnerup annertunerulersitsinissaq siunertaralugu siunnersuut suliarineqarpoq. Inatsisissatut siunnersuut naalakkersuinikkut suliniutinik arlalinnik malitseqartitsivoq, ilaatigut Inatsisartuniit, kiisalu inatsisini atuuttuni misilittakkat tunngavigalugit ajornartorsiutit tigussaasut. Utoqqarnut suliassaqarfimmi peqataasuniit aamma kommunini sullissisuniit aqutsisuniillu kissaatit inassuteqaatillu eqqarsaatigineqarput. Naggataatigut utoqqarnut tapersersuineq pillugu inatsimmik nutarsakkamik pitsaanerusumillu suliamut ilisimasallit kissaateqarnerat malitseqartinneqarpoq.

*1.3. Siunnersuutip imarisaa ataatsimut isigalugu*

Siunnersuut tassaavoq utoqqarnut suliassaqarfimmi inatsisitigut killiliussanik annertuumik iluarsartuussineq. Siunnersuutikkut utoqqaat tapersersorneqarnermik pisinnaatitaaffiat pillugu aqutsineq ataatsimut katersorneqarpoq, utoqqaat pisinnaatitaaffiinik ingerlatsinerullu pisussaaffiinik ersarissaaneq peqatigalugu.

Utoqqaat inuttut nammineertutut inuunerminnik attassiinnarsinnaanerat aamma pitsaasumik ataqqinartumillu utoqqalinissaasa qulakkeerneqarnissaa pingaartinneqarpoq. Tamanna, nammineq angerlarsimaffimmi sivisunerpaamik najugaqaannarnissamik, inuiaqatigiinni inooqataanerup attatiinnarsinnaanissaannut tapersersorneqarnissamik, piginnaasamik qaffasissusaasa attatiinnarnissaanut sungiusarnissamik, aamma neqerooruteqarneq pillugu toqqaanissamut aamma atuinnginnissamut atatillugu nammineq aalajangiisinnaanissamik ilaqarpoq.

Siunnersuutip utoqqaat naligiissinneqarnissaat qulakkeerpaa, tamanna isumaqarpoq, utoqqaat tamarmik tapersersorneqarnissamut, namminneq pisariaqartitaminnut tulluarsakkamut, pisariaqartumut pisinnaatitaaffeqartut. Taamaalilluni ataatsimut anguniagaavoq utoqqaat nammineq inuttut tapersersorneqarnissamut pisinnaatitaaffiat qulakkeerneqassasoq illersorneqarlunilu. Siunnersuummut tunngaviuvoq, utoqqaat pisariaqartitaannik ataatsimut isiginnittumik nalilersuisoqassasoq, angerlarsimaffiup iluani avataanilu tapersersuineq ataqatigiissillugu aaqqiivigineqartoq.

Najukkami ingerlatsinermik oqartussaasutut kommunalbestyrelsi utoqqarnut tapersersuinermik iliuuseqarnissamut ujartuinissamullu arlalinnik sakkussaqalissaaq. Tamanna ajornartorsiutinut maanna atuuttunut atatillugu aaqqiissutissat ilaatinneqarput, kiisalu utoqqarnut pitsaasumik ataqqinartumillu inuunissamut pinaveersaartitsissutaasunik suliniuteqarnerit. Peqatigalugu ingerlatsinermi akisussaaffeqarneq ersarissumik siunnersuummi aalajangersarneqarpoq. Utoqqarnut ataasiakkaanut tapersersuineq pitsaanerpaaq pillugu neqerooruteqarnissamut kommunit kiffaanngissuseqassapput, kisianni peqatigalugu aalajangersimasunik pisussaaffilerneqarlutik. Utoqqaat pisinnaatitaaffiinik aamma ingerlatsinerup pisinnaatitaaffiinik pisussaaffiinillu ersarissaaneq peqataassaaq, utoqqaat pillugit ingerlatsinermi siunnersuut akissarsiorluni sulinermi nutaaliaasumi sunniuteqarluartumik sakkussaqarsinnaanermut.

Siunnersuut aamma Naalakkersuisunut pisussaaffinnik imaqarpoq, tassunga ilanngullugit kommuninut isumaginninnermik suliaqarnermut atugassanik sakkussanik suliaqarnissaq, aamma utoqqaat pillugit suliassani suliassanik suliarinnittarnermi malittarisassanik ersarinnerusunik aalajangersaanissaq. Tamanna kommunini suliassanik suliarinnittarnerup pitsaassusaanut tunngatillugu kivitsinissamut kajumissaarinnissaaq.

Siunnersuummi oqartussat peqquneqarput utoqqaat inuiaqatigiinni akuutinneqarnissaannut pisinnaatitaaffii pisariaqartitaallu pillugit nutaaliaasumik paasinninneq aallaavigalugu sulineq ingerlanneqassasoq. Utoqqaat, ataqqinassuseqarnerannik namminerlu aalajangiisinnaanerannik qulakkeerinnittumik, innuttaasutut nammineersinnaasutut pisinnaatitaaffeqartutut isigineqassapput, inuiaqatigiinni eqimattat allat naligalugit.

**2. siunnersuummi immikkoortut pingaarnerit**

Utoqqarnut suliassaqarfimmik aqutsisumik aamma utoqqarnut immikkut pisinnaatitaaffeqartitsisumik utoqqaat pillugit inatsimmik ataasiinnarmik soqanngilaq. Tamanna utoqqaat pisinnaatitaaffii inatsisitigut tunngatillugu inatsisinut amerlasuunut siaruaqqanerannut peqataavoq. Assersuutigalugu inatsisinut tunngatillugu utoqqaat periarfissaat kommuninullu killiliussat utoqqalinersiaqarneq, siusinaartumik pensionisiaqarneq aamma inuit innarluutillit pillugit inatsisinik tunngaveqarput. Tamatuma saniatigut inatsisitigut tunngavissani atuuttuni malittarisassat pisoqalipput, nutarterneqarnissaannik piumasaqaatitaqartut.

Siunnersuutip pingaarnertut siunertaraa innuttaasunut utoqqarnut paaqqutarineqarnissamut isumassorneqarnissamullu pisariaqartitsisunut, ersarissunik akisussaaneq suliassallu pillugit agguataarinermik pilersitsineq aqqutigalugu suliassanik suliarinnittarnerup inatsisitigullu isumannaatsuunissap nukittorsarneqarnissaat. Pingaartinneqarpoq inunnut ataasiakkaanut tamakkiisumillu isiginnittumik tapersersuinissaq, taamaalillutik utoqqarnut ikinnerusunut angerlarsimaffiup qimannissaa pisariaarulluni, aamma utoqqaat tapersersorneqarnissamik pisariaqartitsisut tamarmik ikiorneqarsinnaalerlutik. Taamaalilluni utoqqaat pisinnaatitaaffii nukittorsassallugit aamma oqartussat akornanni suleqatigiinneq oqinnerulersissallugu siunnersuut sammitinneqarpoq.

*2.1. Sullinniakkat*

Inatsisip atuuffia utoqqarnut, utoqqalinersiaqarneq pillugu Inatsisartut inatsisaat malillugu utoqqalinersiaqartunut imaluunniit tamatumunnga piumasaqaatinik naammassinnittunut, killiliivoq. Inatsimmi inuit pineqartut taaneqarput ”utoqqaat”.

Utoqqalinersiaqarneq pillugu Inatsisartut inatsisaannut innersuussinermut inatsisiliornermi periaatsit eqqarsaatigalugit kajumissaarinermut pissutaavoq, Inatsisartummi inatsisaanni siunnersuummilu matumani sullinniarneqartut assigiipput. Utoqqalinersiaqarneq pillugu Inatsisartut inatsisaannut innersuussinikkut, utoqqalinersiaqarnissamut ukiorititat Inatsisartut inatsisaanni kingusinnerusukkut allanngortinneqassagaluarpata, siunnersuummi inatsimmik allannguinissamik pisariaqartitsineq pinngitsoortinneqarpoq.

Siunnersuutikkut utoqqaat paaqqutarineqarnissamik isumassorneqarnissamillu pisariaqartitsisut tamarmik tapersersorneqarnissamik periarfissinneqarput. Tamatuma saniatigut siunnersuutikkut utoqqaat qanigisaat siunnersorneqarnissaannik ilitsersorneqarnissaannillu aamma periarfissinneqarput.

*2.2 Suliassanik suliarinnittarneq*

*2.2.1 Pisariaqartitsinermik naliliineq aamma tapersersorneqarnissamik pilersaarutit*

Utoqqarnut suliassaqarfimmi pisariaqartitsinermik naliliinermik aamma tapersersorneqarnissamik pilersaarutinik annertunerusumik aqutsineq eqqunneqarpoq. Tapersersorneqarnissamik pilersaarutit paaqqutarinninnermik sulinermut anguniakkat aalajangersarpaat suliassanillu suliarinnittarnermik tunngaviullutik, pisariaqartitsinermik naliliinermi utoqqaap pisariaqartitai, isumalluutai, ilaqutariinnermi pissutsit il.il. allaatigineqarlutik. Tapersersorneqarnissamik pilersaarutit pisariaqartitsinermillu naliliinerit siunissami suliassanik suliarinnittarnermi qitiusutut sakkutut atorneqassapput

Iliuusissatut pilersaarut paaqqutarinninnermut anguniakkanik aalajangersaavoq sullissinermullu tunngaviulluni, pisariaqartitsinermik naliliinermi utoqqaat pisariaqartitai, isumalluutai, ilaqutariinnermut atugai il.il. pillugit nassuiaatigineqarlutik.

Inatsisini atuuttuni utoqqarnut suliassaqarfimmi pisariaqartitsinermik naliliinernut imaluunniit tapersersuinermik pilersaarutinut, utoqqarnut tapersersuinernut aaqqissuussanut attuumassuteqartillugu, immikkut ittunik piumasaqaatinik aalajangersaasoqanngilaq.

Kommunalbestyrelsit utoqqaat pillugit suliassani suliarinnittarnermi piumasaqaatit sorliit naammassineqarnissaannut aamma ersarissunik najoqqutassaqanngilaq, taamaattumik kommunit akornanni suleriaatsit nikerarnerannik kinguneqarluni.

Ullumikkut utoqqarnut tapersersuineq angerlarsimaffimmi ikiorteqartitsisarneq pillugu Namminersornerullutik Oqartussat nalunaarutaat, angerlarsimaffimmi ikiorteqartitsinissaq pillugu pingaarnertut malittarisassanik aalajangersaasoq, malillugu ikiorsiissutigineqartarpoq. Taamaattoq nalunaarut suliassanik suliarinnittarneq pillugu erseqqinnerusunik malittarisassanik imaqanngilaq.

Tamatuma saniatigut inuit innarluutillit tapersersorneqarnissaannut Inatsisartut inatsisaat, akerlianik pisariaqartitsineq pillugu qulaajaaneq aamma iliuusissatut pilersaarutinut piumasaqaatit pillugit immikkuualuttunik malittarisassanik imaqartoq, malillugu piginnaasakillineq tunngavigalugu utoqqaat tapersersorneqarsinnaapput. Suliassanik suliarinnittarnermut sakkussat taakku inuit innarluutilinnut inatsimmik qitiulluinnarput aamma utoqqarnut suliassaqarfimmi maannakkut utoqqaat pillugit inatsimmi attuumassutilimmik naleqqussarlugit ilanngunniarneqarlutik. Taamaalilluni ilaatigut kommunini assigiiaarnerusumik suleriaaseqarnissap qulakkeerneqarnissaa siunertaavoq.

Inatsisissatut siunnersuummi ”tapersersuinissamik pilersaarutit” aamma ”pisariaqartitsinermik naliliinerit” eqqunneqassapput, inunnut innarluutilinnut suliassaqarfiup ”iliuusissatut pilersaarutit” aamma ”qulaajaaneq”-niit isumassarsiatut. Taaguutit allanngortinneqarnerannut pingaarnertut utoqqarnut suliassaqarfiup immikkut ittumik pisariaqartitsineranut inatsisiliornerup naleqqussarneqarnissaa.

Siunnersuutip kingorna kommunalbestyrelsit qulakkiissavaat, utoqqaat pillugit suliassani tamakkiisumik isiginnittumik suliniuteqarnissaq. Taamaattumik siunnersuummi arlalinnik naleqqersuuteqarpoq, pissutsinik utoqqarnut tunngasunik pisariaqartitsinermik naliliinermi ilanngunneqarsinnaasunik, tassunga ilanngullugit timikkut tarnikkulluunniit piginnaasatigut killeqalernerit, ilaqutariinnermut pissutsit, inuttut pissutsit aamma inuiaqatigiinni inuuneq, kiisalu peqqissusermik inissisimaneq. Tamatuma saniatigut siunnersuutip ataatsimoortumik aalajangersarpaa, qaqugu kommunalbestyrelsit utoqqarnut tapersersorneqarnissamik pilersaarusiussanersut, tapersersorneqarnissamik pilersaarutit qanoq imaqassanersut, kiisalu tapersersorneqarnissamik pilersaarutit suliarineqarnerini pisortatigut piumasaqaatit sorliit atuutissanersut. Taamaalilluni siunnersuutip kommunini suliassanik suliarinnittarnermi assigiiaartumik pisariinnerusumillu ingerlanneqarnissaannut killiliussanik aalajangersaavoq, inunnut innarluutilinnut suliassaqarfimmi annertuumik ilisimaneqareersoq.

*2.2.2 Oqaloqatigiinneq*

Inunnut innarluutilinnut suliassaqarfimmi isumassarsiaq malillugu suleriaaseq nutaaq eqqunneqarpoq, kommunalbestyrelsi pineqartup tapersersorneqarnissaa pillugu aalajangiineq imaluunniit tapersersorneqarnissaata allanngortinneqarnissaa sioqqullugu oqaloqatigiinnissaq pillugu utoqqaat aggersarneqartassasut. Oqaloqatigiinnerup siunertaraa utoqqaap ikiorneqarnissamut tapersersorneqarnissamullu pisariaqartitai sukumiisumik qulaajarneqarnissaat, aamma utoqqaq sapinngisamik ilaatinneqarnissaa.

Utoqqarmik oqaloqatiginninneq ingerlanneqarsinnaanngippat, akerlianik utoqqaap isumai allatut aqqutissarsiorluni, tassunga ilanngullugu isumassuinermut imaluunniit peqqinnissamut sullissisoq, utoqqarmik ilisimaarinnittoq, ilanngutitinneqarneratigut pissarsiariniarneqassapput.

Taamatut aallaaveqarneq siunnersuummi qitiutinneqarpoq, taamaalilluni utoqqaap pisariaqartitai kissaataalu pillugit kommunimik toqqaannartumik oqaloqateqarnissamut pineqartup periarfissaqarnera qulakkeerneqarluni. Suliassanik suliarinnittarnermut inuit ataasiakkaanik tamanillu isiginnittumik aallaaveqarnermi oqaloqatigiinneq pingaaruteqartumik ilaavoq. Tamanna ilanngullugu utoqqaap ulluinnarni kommunimit pitsaanerpaamik tapersersorneqarnissaa pillugu ersarissaanermik pilersitsissaaq, tamannalu siunnersuummi qitiusutut anguniagaavoq.

*2.3 Tapersersuinermik iliuusissat*

Utoqqaat illersorneqarnissaat aamma inuiaqatigiinni pisinnaatitaaffiisa annertunerusumik ilisimaneqarnissaat pillugit naalakkersuinikkut siammasissumik kissaataavoq. Taamaattumik siunnersuummi kommunalbestyrelsit tapersersuinermik iliuusissat sorliit utoqqarnut neqeroorutigineqarnissaat pillugu maleruagassanik saqqummiussisoqarpoq, tamatumunnga pisariaqartitsinermik naliliineq takutitsippat makkua pillugit:

1. inuttut ikiorneqarneq isumassorneqarnerlu,
2. angerlarsimaffimmi ikiorteqarneq,
3. atortorissaarutit,
4. qanigisanik siunnersuineq ilitsersuinerlu,
5. nammineq angerlarsimaffimmiit najugaqarfissamut neqeroorummut nuunnermut atatillugu nuunnermi ikiorneqarneq,
6. sungiusarneq,
7. ingiaqateqarneq,
8. sammisassaqartitsinermut katerisimaartitsinermullu neqerooruteqarneq,
9. ataatsimoortumik biiliunneqarneq,
10. Peqqinnissaqarfimmi katsorsartinnermiit kommunimut angerlarsimaffiusumut ikaarsaarnermut atatillugu tapersersorneqarneq.

Allattorsimaffik tamakkiisuuvoq, aammalu tapersersuinissamik iliuusissat sorliit kommunalbestyrelsip inatsisitigut neqeroorutigissallugit pisussaaffiginerai piumasaqaatinik tulleriiaarinissamik siunertaqarluni. Akerlianik tapersersuinissamik iliuusissat neqeroorutigineqarsinnaasut sorliit killilersornissaat siunertaanngilaq, kisianni tapersersuutaasartut nalinginnaasut neqeroorutigineqarnissaannut qulakkeerinissamik tunngaviusoq.

Tamatuma saniatigut siunnersuut Naalakkersuisunut tapersersuinissamik iliuusissanut assigiinngitsunut, kommunalbestyrelsit ikiorsiissutissaannut, erseqqinnerusumik atuutilersitsinissanut malittarisassiornissamut inatsisitigut tunngaviliissaaq. Siunnersuut tapersersuinermik iliuusissat nalunaarut aqqutigalugu malittarisassiuunneqassasut siunnersuivoq. Tamatuma qulakkiissavaa, inuiaqatigiinnut teknologiimullu tunngatillugu malittarisassiorneq ingerlaavartumik naleqqussarneqarsinnaanera, taamaalillutik utoqqaat ulluinnarni pisariaqartitaminnik naleqquttumillu tamatigut tapersersorneqarsinnaallutik.

*2.3.1. Angerlarsimaffimmi ikiorteqarneq*

Utoqqarnut tapersersuinermik iliuusissat maanna atuuttut ilaattut, utoqqalinersiallit namminneq angerlarsimaffimminni najugaqaannarsinnaanerat pisariaqartinneqartillugu,

utoqqalinersiaqarneq pillugu Inatsisartut inatsisaat naapertorlugu utoqqaat angerlarsimaffimmi ikiorteqarnissamut kommunalbestyrelsit innersuussisassapput. Siunnersuutigineqarpoq, aalajangersagaq taanna utoqqalinersiaqarnermut inatsimmiit nuunneqassasoq siunnersuummilu ingerlateqqinneqarluni, angerlarsimaffimmi ikiorteqarneq isumaginninnikkut tapersersuinertut isigineqarmat aningaasaqarnikkut ikiorsiissutaanani. Taamaalilluni utoqqarnut isumaginninnikkut tapersersuinermik iliuusissat ataatsimut katersorneqassapput, taamaaliornikkut utoqqaat pisinnaatitaaffii pillugit tamanik isiginnissinnaaneq paasinnissinnaanerlu pisariillisarneqarluni, inatsisinut assigiinngitsunut siammaqqajunnaarlutik. Tamanna siunertamut naleqqunneruvoq, suliassanik suliarinnittarnermut aamma tapersersuinermi sullinniakkanut.

Inatsisinik atuuttunik allannguinissaq siunertaanngilaq.

*2.3.2. Angerlarsimaffimmut pulaarneq pinaveersaartitsisoq*

Nutaatut eqqunneqarpoq kommuninut pisussaaffiliineq, utoqqarnut angerlarsimaffimmut pulaarneq pinaveersaartitsissutaasoq pillugu utoqqarnut tapersersuinermik iliuuserisassaasa ilaattut.

Angerlarsimaffimmut pulaarneq pinaveersaartitsisoq innuttaasunut neqeroorutaavoq innuttaasup nammineq angerlarsimaffianut pulaarneq pineqarluni, innuttaasup inuunermi inissisimaffia pillugu oqaloqatiginninnissaq siunertaalluni. Angerlarsimaffimmut pulaarnerit aallaaveqassapput, inuup ulluinnarni imarisaanik, aamma utoqqaap atugarissaarneranut inuunermilu inissisimaneranut aamma illoqarfimmi nunaqarfimmiluunniit sammisassat pillugit neqerooruteqarnermut tunngatinneqarsinnaalluni.

Kommunit angerlarsimaffimmut pulaarnissamik neqerooruteqassapput inuttut pissutaasut pillugit, kiisalu utoqqaap ukiut aalajangersimasut anguppagit. Angerlarsimaffimmut pulaarneq pinaveersaartitsisoq pillugu utoqqarnut ukiut marlukkuutaartumik neqeroorutigineqartassaaq, utoqqaq 82-inik ukioqalerpata kiisalu 75-inik aamma 80-inik ukioqalerpata. Tamatuma saniatigut angerlarsimaffimmut pulaarneq neqeroorutigineqassaaq, utoqqaat isumaginninnikkut atugarliortut pisariaqartitaat imaluunniit timikkut tarnikkulluunniit piginnaasakillinerat malillugu. Kommunip aamma angerlarsimaffimmut pilaarneq piaarnerpaamik neqeroorutigissavaa, utoqqaap aapparisaa inooqataaluunniit toquppat, najugaqarfissamut neqeroorummut nuuppat, angerlarsimaffiup avataani sivisunerusumik najugaqarallarpat, imaluunniit peqqinnissaqarfimmi uninngasimappat. Taamaattoq inunnut angerlarsimaffimmi ikiorteqartunut, angerlarsimaffimmut pulaarneq pinngitsoortinneqarsinnaavoq. Angerlarsimaffimmut pulaarneq pinaveersaartitsisoq aamma innuttaasumiit imaluunniit qanigisaasumiit ernumassuteqarluni saaffiginninnerup kingorna nalinginnaasumik malitseqartitsinerusinnaavoq.

Siunertaavoq, angerlarsimaffimmut pulaarneq kommunimi pinaveersaartitsinermik siunnersortimit assigisaanilluunniit ingerlanneqartassasoq, aamma kommunimi sullisisumit ingerlanneqartassanngitsoq. Utoqqaq sullissisumut pitsaasumik attuumassuteqarpat, pisuni ataasiakkaani sullissisoq angerlarsimaffimmut pulaartuussappat naleqquttuusinnaavoq.

Angerlarsimaffimmut pulaarneq pinaveersaartitsisoq tamatigut nammineq kajumissutsimik tunngaveqarput, aamma pingaaruteqarpoq utoqqaq pulaarneq pillugu pisussaaffeqartutut imaluunniit tatisimaneqartutut misiginnginnissaa. Angerlarsimaffimmut pulaarneq tamatigut siumoortumik isumaqatigiissutigineqartassaaq aamma piffissaqarluartumik, aamma nalunaaqqaarnani pulaarnerussanngilaq. Inuk angerlarsimaffimmut pulaartoq, nalinginnaasumik nipangiussisussaatitaassaaq, aamma oqaloqatigiinneq pisussaaffiliisussaanngilaq.

Angerlarsimaffimmut pulaarnermi utoqqarmut pisinnaatitaaffiit tapersersorneqarnissamillu iliuusissat pillugit ilisimatitsissutigineqarsinnaapput, aamma utoqqaap qanoq iliorluni nammineq isumalluutini pillugit pitsaanerusumik atorluaasinnaanersoq aamma sivisunerpaamik piginnaasatigut qaffasissuseq attanneqarsinnaanersoq pillugit oqallisigineqarsinnaapput. Siunnersuut malillugu neqeroorutit assigiinngitsorpassuusinnaapput, inuttut sammisaqartitsinermiit, kommunimiit inuillu namminneq aaqqissuussaat, kiisalu tapersersorneqarnissaq pillugu neqerooruteqarneq. Taamaalilluni angerlarsimaffimmut pulaarnerit kiserliornissaq, inuiaqatigiinnit mattunnissaq aamma unammillernartut allat, utoqqaat ulluinnarni atugarisinnaasaat, pinaveersaartissinnaavaat. Peqatigalugu angerlarsimaffimmut pulaarnerit utoqqaat mianernarsinnaasut, namminneq ikiorteqarnissamik qinnuteqanngitsut, sumiiffissinissaannik kommuninut sakkussaasinnaapput.

Angerlarsimaffimmut pulaarnermi pineqassanngillat isumaginninnikkut ikiorsiissutit, aamma pulaarnerni aalajangiineq pisassanngilaq. Angerlarsimaffimmut pulaarnermi ersarissippat, utoqqaq tapersersorneqarnissamik pisariaqartitsisoq, suliassat sulinerineqartarnerat pillugu malittarisassat nalinginnaasut malillugit tapersersorneqarneq akuersissutigineqassaaq.

Nunat avannarliit arlallit, tassunga ilanngullugit Sverige, Norge aamma Danmark angerlarsimaffimmut pulaarneq pinaveersaartitsisoq pillugu misilittagaqarluarput. Danmarkimi inatsisitigut piumasaqaataavoq, Sverigimili Norgemilu kommunini amerlanerpaani nammineq piumassuseq aallaavigalugu atuutsinneqarluni.

*2.4. Najugaqarfissamik neqerooruteqarneq*

*2.4.1. Utoqqaat angerlarsimaffii, utoqqaat najugaqatigiiffii utoqqarnillu paaqqutarinniffiit*

Inatsisit atuuttut malillugit utoqqaat, nammineq angerlarsimaffimminni isumagisinnaajunnaartut utoqqarnik paaqqinniffiit il.il. pillugit Inatsisartut peqqussutaanni malittarisassat malillugit kommunip utoqqarnik paaqqinniffiutaanut inissamik tunineqarnissamut qinnuteqarsinnaapput. Kommunip utoqqarnik paaqqinniffiutaanut nuunnissaq pillugu qinnuteqaatit taamaattut nuuttussanik inissiiniartarneq pillugu ataatsimiititaliamit oqartussanit assigiinngitsunit ilaasortaaffigineqartumit suliarineqassapput, aamma kommunalbestyrelsit paaqqinniffinni taakkunani inissat amerlassusaat naammattut pigineqarnissaannut qulakkeerinninnissamut akisussaasuupput.

Siunnersuutikkut utoqqarnik paaqqinniffiit il.il. pillugit Inatsisartut peqqussutaat atorunnaarsinneqarpoq, aamma kommuni utoqqarnut najugaqarfissamik neqerooruteqarneranut erseqqinnerusunik malittarisassanik aalajangersaasoqassalluni. Pingaartumik immikkut taaneqarpoq, kommunalbestyrelsi utoqqaat angerlarsimaffiinik, utoqqaat najugaqatigiiffiinik utoqqaallu paaqqutarinniffinnik pilersitsisinnaasoq, ingerlatsisinnaasoq atorunnaarsitsisinnaasorlu. Tamatuma saniatigut utoqqarnut pisariaqartitsisunut najugaqarfissamik naleqquttumik neqerooruteqarnissamut kommunalbestyrelsi pisussaaffilerneqarpoq.

Utoqqarnut angerlarsimaffiit innuttaasunut utoqqarnut, ulluinnarni tapersersorneqarnissamik pisariaqartitsisunut, nammineq angerlarsimaffiupput, kisianni peqatigalugu nammineersinnaassuseqarnermik kissaateqartunut. Utoqqaat najugaqatigiiffii assinganik nammineq angerlarsimaffiupput, pissutinik utoqqarnut immikkut ittumik atugaannik matussusiisinnaasut, kisianni isumaginninnikkut pisariaqartitat najugaqatigiiffimmi matussuserneqarnissaannik sammivilerneqartut. Utoqqaat angerlarsimaffiata imaluunniit utoqqaat najugaqatigiiffiata periarfissiineranik ikiorserneqarnissamik pisariaqartitsineq qaangiippat, angerlarsimaffimmi ikiorteqarneq innersuussutigineqarsinnaavoq, illup iluani suliassat, inuttut paaqqutarinninneq nerisassallu pillugit sullissineq ilaatinneqarlutik.

Siornatigut utoqqaat illuattut taagorneqartartoq, siunissami utoqqarnik paaqqutarinniffimmik taagorneqalissaaq. Taaguusersuutinik allannguineq tamanna utoqqaat annertuumik paaqqutarineqarsinnaaffianni isumassorneqarsinnaaffiannilu nutaaliaanerusumik ataqqinarnerusumillu aallaaveqarneq ersersinneqarpoq. Utoqqarnik paaqqutarinniffiit tassaapput, utoqqaat paaqqutarinninnermik ataavartumik ulloq unnuarlu pisariaqartitsisut ulluinnarni inuunerminni atugarissaarnerminillu pisariaqartumik tapersersorneqarfigisinnaasaat.

Kommunalbestyrelsit pisussaaffeqarput utoqqaat angerlarsimaffianni, utoqqaat najugaqatigiiffianni utoqqarnillu paaqqutarinniffinni inissat amerlassusaat naammattut pigineqarnissaannut suli qulakkeerinnissallutik. Amerlassutsimut tunngatillugu kommunimi inuit agguataarnerisa ineriartornerat malinneqassaaq.

Najugaqarfissamik neqerooruteqarnermut erseqqinnerusunik malittarisassanik aalajangersaanermut Naalakkersuisut pisinnaatinneqarput, tassunga ilanngullugit aaqqissuussineq tikinneqarsinnaanermullu tunngasut.

Utoqqarnik paaqqinniffiit il.il. pillugit Inatsisartut peqqussutaata atorunnaarsinneqarnerata aamma siunnersuummi najugaqarfissamik neqerooruteqarneq pillugu malittarisassanik aalajangersaanerup kingunerisaannik, isumaginnittoqarfimmi pissaanermik atuineq pillugu Inatsisartut inatsisaannik pisariaqartumik allannguisoqartariaqarpoq. Inatsisinik atuuttunik allannguinissaq siunertarineqanngilaq, kisianni akerlianik siunnersuut malillugu najugaqarfissamik neqerooruteqarneq pillugu malittarisassanut atatillugu malittarisassat ingerlateqqinneqarsinnaanerat pineqarluni.

2.4.2. Utoqqarnik paaqqutarinniffinni immikkut puiguttortunut immikkoortortaqarfiit

Puiguttornermik ilisimasat amigaataanerat pillugu unammillernartut aamma sulisunik akulikitsumik taarseraanneq pissutigalugit oqaluttuarisaanikkut inunnut puiguttortunut immikkut ilisimasalinnik paaqqutaqarnissamik naammattumik ikiorsiinissaq ajornakusoortitsipput. Unammillernartut naammassiniarlugit paaqqutarinninnerlu pitsaasoq qulakkeerniarlugu, utoqqarnut paaqqutarinninneq ataatsimut isigalugu puiguttornermut suliniuteqarneq nukittorsarnissaa pisariaqarpoq.

Utoqqarnut periusissiami naalakkersuinikkut puiguttornermik ukkataqarnerup annertusinerata kingunerisaanik siunnersuutigineqarpoq, utoqqarnik paaqqutarinniffinni immikkut puiguttortunut immikkoortortaqarfik pillugu piumasaqaateqarpoq. Utoqqarnik paaqqutarinniffiit amerlasuut puiguttortunut immikkoortortaqarput assersukkanik, aamma sumiiffinni allani allat suli sananeqaleruttorlutik. Puiguttortunut immikkoortortaqarfiit inunnut puiguttornermik eqqugaasunut aamma utoqqarnik paaqqutarinniffinni najugaqartunut allanut pitsaasumik inuuneqarnissaq qulakkeerniarlugu aalajangiisuupput.

### 2.5. Nakkutilliineq

Inatsisini atuuttuni utoqqarnik paaqqinniffiit il.il. pillugit Inatsisartut peqqussutaat malillugu utoqqarnik paaqqinniffinnik nakkutilliineq isumaginninnermi suliassaqarfimmi nakkutilliisarneq pillugu Namminersorlutik Oqartussat nalunaarutaat tunngavigineqarpoq. Kommunalbestyrelsit utoqqarnut paaqqinniffiutiminnik minnerpaamik ukiumut ataasiarluni aamma pisariaqartitsineq malillugu nakkutilliinissamut akisussaaffeqarput. Naalakkersuisut qitiusumik nakkutilliisoqarfia kommunit paaqqinniffiutitik pillugit nakkutilliinermik nalunaarusiaat kingornatigut nakkutilliisartussaavoq. Tamatuma saniatigut Inatsisartut Ombudsmandiat utoqqarnik paaqqinniffinnik nakkutilliisarpoq aamma Nunatsinni Nakorsaaneqarfik utoqqarnik paaqqinniffinni peqqissutsimut tunngatillugu nakkutilliisarluni.

Siunnersuutigineqarpoq, siunissami kommunalbestyrelsit utoqqarnik paaqqutarinniffinnik ingerlatsinermut sammititamik nakkutilliisassasut. Siunertaavoq kommunalbestyrelsinut nakkutilliinissamut pisussaaffiup sukannernerulersinneqassasoq. Ingerlatsinermut sammititamik nakkutilliinerup siunertaraa, utoqqarnik paaqqutarinniffinni pitsaassutsip pisariaqartup qulakkeerneqarnissaa. Utoqqarnik paaqqutarinniffinni paaqqutarinninnermi isumaginninnermilu pitsaassutsip qaffannissaata qulakkeernissaanut kommunit annertunerusumik akissussaaffimmik kajumissuseqarnermillu tunisissasoq naatsorsuutigineqarpoq.

Peqatigalugu ingerlatsinermut sammititamik nakkutilliineq pillugu Naalakkersuisut erseqqinnerusunik malittarisassanik aalajangersaanissamut pisinnaatinneqarput, tassunga ilanngullugit, kommunalbestyrelsit nakkutilliinermik pisussaaffeqarnerminnik suliaqarnerat, nakkutilliinerup aaqqissuunneqarnera, nakkutilliinermik pisussaaffeqarnerup naammassineqarnissaanut atugassarititat piumasaqaatillu, aamma kommunalbestyrelsip nakkutilliineq pillugu nalunaarusiamik suliaqarnera.

Utoqqaat angerlarsimaffiannik imaluunniit utoqqaat najugaqatigiiffiannik nakkutilliineq pillugu piumasaqaateqanngilaq, najugaqarfissamik neqeroorutit nammineq angerlarsimaffittut isigineqarmata. Taamaattoq najugaqarfissamik neqeroorutinik, utoqqaat pisariaqartitaannik naammassinnittunik, nakkutilliineq qulakkeerneqarsinnaavoq angerlarsimaffimmut pulaarneq pinaveersaartitsisoq pillugu neqerooruteqarneq aamma pisariaqartitsinermik naliliineq aqqutigalugit.

*2.6 Utoqqaat siunnersuisoqatigiit, utoqqarnut politikki pitsaassusissanillu malittarisassat*

Siunnersuummi arlalinnik aalajangersakkanik ikkussisoqarpoq, utoqqaat pisinnaatitaaffiinik nukittorsaanissaq siunertaralugu kommunalbestyrelsinik Naalakkersuisunillu suliniutinik aallartitsinissamut peqqussuteqartunik.

Kommunalbestyrelsit utoqqarnut politik-kimik ataqatigiittumik ilusiliissapput, pitsaassusissanik malittarisassat pillugit allaganngorlugit suliaqarlutik kiisalu utoqqaat siunnersuisoqatigiiffiannik pilersitsillutik, kommunalbestyrelsip utoqqarnut politik-kiata ineriartortinneqarneranut peqataanissamut suliassaqartoq.

Utoqqaat siunnersuisoqatigiinnik pilersitsinermut siunertaavoq, siunnersuisoqatigiit kommunalbestyrelsi siunnersussammagu aamma innuttaasut kommunalbestyrelsillu akornanni attaviliisuussallutik. Utoqqaat siunnersuisoqatigiiffiat taamaallaat siunnersuisinnaavoq, taamaalillunilu utoqqaat siunnersuisoqatigiinnik assingusumik atuuffeqartumik pilersitsinissamut inatsisitigut tunngavissamik piumasaqaateqarnani. Taamaattoq Inatsisartut inatsisaatigut siunnersuutigineqarpoq, kommunalbestyrelsit utoqqaat siunnersuisoqatigiinnik pilersitsinissaannut pisussaaffilerneqassasut. Tassunga ilanngullugu utoqqaat siunnersuisoqatigiit katitigaanerat sulinerallu pillugit piumasaqaateqarnissaq.

Kommunalbestyrelsi utoqqaat siunnersuisoqatigiit utoqqarnut politik-kimik suliaqarnermut ilanngunnissaannut pisussaaffeqarpoq, politikki kommunalbestyrelsip utoqqarnut tapersersuinermut pitsaassusissanik malittarisassat aalajangersarneqartut peqatigalugit tamanut ammasumik saqqummiunneqartussaq.

### 2.7. Peqqussuteqarneq allaffissornikkullu pinngitsaaliilluni akiliisitsinerit

Siunnersuutip Naalakkersuisut kommunalbestyrelsi allaffissornikkut pinngitsaaliilluni akiliisitsinernik peqqussuteqarnermik nalunaaruteqarnissamut peqqussuteqarnissamullu inatsisitigut tunngavissippai. Peqqussuteqarnermi pineqarsinnaavoq Inatsisartut inatsisaannik eqquutitsinissaq aamma Inatsisartut inatsisaat malillugu allaffissornikkullu najoqqutassanik aalajangersarneqartunik pisussaaffinnillu naammassinninnissaq. Peqqussuteqarnermi malinninnissamut piffissaliisoqarsinnaavoq, taamaaliornikkut kommunalbestyrelsit unioqqutitsinerusinnaasunik amigaataasinnaasunilluunniit iluarsiissuteqarnissamut immikkut piffissaliisoqarluni. Naalakkersuisut ilanngullugu erseqqinnerusunik malittarisassanik aalajangersaasinnaapput, qaqugu pissutsillu sorliit atorneqartillugit peqqussuteqarnermik nalunaaruteqartoqassanersoq, taamaaliornikkut aalajangersakkamik matumannga atuinerup ersarissuunissaanik kinguneqartarnissaanillu qulakkeerinnilluni.

Siunertaasoq tassaavoq, pisariaqarpat, aammalu unioqqutitsinermut imaluunniit amigaataasumut tigussaasumut naleqqiullugu alliartoqatigiissumik, peqqussuteqarneq nalunaarutigineqarsinnaammat. Tamanna isumaqarpoq, pisumut aalajangersimasumut naleqqiullugu peqqussuteqarneq naleqqussagaassasoq. Assersuutigalugu, siunnersuummi § 20, imm. 3 naapertorlugu aalajangersagaasunik, utoqqarnut angerlarsimaffik, pisatsersuutinut piumasaqaatinik naammassinninngippat, suna iluarsisassaanersoq, peqqussuteqarnermi erseqqissaqqissaagaassasoq aammalu naammassinninnissamut piffissaliussaq naapertuuttuussalluni.

Peqqussuteqarneq malinneqanngippat, siunnersuutip Naalakkersuisut kommunalbestyrelsit allaffissornikkut pinngitsaaliilluni akiliisitsiniarnissamut, ullormut akiliisitaanerit atorlugit, peqqussusiorsinnaanngortippai. Pinngitsaaliilluni akiliisitsiniarnerit eqqartuussivinnit peqqussutigineqanngillat, kisianni Naalakkersuisunit. Taamaalilluni Inatsisartut inatsisaanni aalajangersakkanik malinninnissaq pillugu peqqussuteqarneq eqquutitinneqanngippat, allaffissornikkut pinngitsaaliilluni akiliisitsiniarneq, aningaasaqarnikkut pineqaatissiinissaq peqqussutigineqassasoq, pillugu aalajangiineruvoq. Peqqussuteqarneq malinneqarpat, ullormut akiliisitaanerit akilerneqanngitsut atorunnaassanngillat, akerlianilli ullormut akiliisitaanerit akilerneqareertut utertillugit akilerneqassanngillat.

Allaffissornikkut pinngitsaaliilluni akiliisitsiniarnerit pineqaatissiissutitut isigineqassapput, aamma eqqartuussivinniit pinngitsaaliilluni akiliisitsiniarnerit inatsisitigut isumannaatsuuneq pillugu qularnaveeqqusiinernut assinganik aalajangersimatiginngillat. Taamaattoq Inatsisartut inatsisaanni allaffissornikkut pinngitsaaliilluni akiliisitsiniarnerit inatsisitigut tunngavissaqartinneqarput, Inatsisartut inatsisaanni malittarisassanik sunniuteqartuartumik malinninnissamut kajumissaarutitut, sunniuteqarluartumik nakkutilliinermut inatsisinillu atortuutitsinermut immikkut ittumik pisariaqartitsisoqarnera pissutigalugu, utoqqarnut tapersersuineq pineqarmat.

**3. Pisortanut aningaasaqarnikkut allaffissornikkullu kingunerisassai**

*3.1 Ikiorneqarneq tapersersorneqarnerlu*

Siunnersuummi sullinniakkat nassuiarneqarput inuit utoqqalinersiaqarneq pillugu Inatsisartut inatsisaat malillugu tapersersorneqartut imaluunniit taassuminnga piumasaqaatinik naammassinnittut aamma Kalaallit Nunaanni najugaqartut.

Ullumikkut utoqqarnut tapersersuinermik iliuuseqarfigineqartut inuit innarluutillit tapersersorneqarnissaannut Inatsisartut inatsisaat naapertorlugu ikiorserneqartarput, utoqqalineq pissutigalugu piginnaasakillineq tunngavigalugu, kiisalu angerlarsimaffimmi ikiorteqartitsisarneq pillugu Namminersornerullutik Oqartussat nalunaarutaat malillugu angerlarsimaffimmi ikiorteqarneq.

Taamaattumik aallaaviatigut pineqarpoq, siunnersuummi utoqqarnut tapersersuineq pillugu malittarisassat Inatsisartut inatsisaannut ataatsimoortillugit katersorneqartut. Taamaalilluni siunnersuut malillugu tapersersuinermut aningaasartuutit amerlanersaat ullumikkut tunniunneqareertarput aamma inatsisit allat aqqutigalugit aningaasalersorneqarlutik.

*3.2. Angerlarsimaffimmut pulaarneq pinaveersaartitsisoq*

2023-mi Kalaallit Nunaanni inuit 4330-t 67-it sinnerlugit ukioqarput. Angerlarsimaffimmut pulaarneq pinaveersaartitsisoq pillugu siunnersuummi malittarisassat malillugit kommunit innuttaasunut 571-inut innuttaasut ukiui tunngavigalugit angerlarsimaffimmut pulaarneq pillugu neqerooruteqassagaluarput.

Tamatuma saniatigut utoqqaat isumaginninnikkut atugarliortuuppata, timikkut tarnikkulluunniit piginnaasakillippata, kiisalu utoqqaq kisimiilerneranut atatillugu angerlarsimaffimmut pulaarneq kommunit neqeroorutigissavaat. Paasissutissanik amigaateqarneq pissutigalugu utoqqaat qanoq amerlatigisut malittarisassanit ilaatinneqassasut eqqortumik kisitsisilernissaat ajornarpoq.

Missiliuutigineqarpoq, utoqqalineq imaluunniit isumaginninnikkut pissuteqartumik ukiumut katillugit angerlarsimaffimmut pulaarnerit 1000-t missaanni kommunit neqeroorutigisassagaat.

Nunani avannarlerni allani aaqqissuussani assingusuni misilittakkat takutippaat, kommunit akornanni assigiinngissutsit annertusartut, kisianni ataatsimut isigalugu inuit pingasuugaangata sisamaagaangataluunniit ataaseq angerlarsimaffimmut pulaarneq pillugu neqeroorummik akuersisartoq.

Naatsorsuutigineqarpat, inuit pingasuugaangata sisamaagaangataluunniit ataaseq angerlarsimaffimmut pulaarneq pinaveersaartitsisoq pillugu neqeroorummik akuersisartoq, kommunit ukiumut katillugit angerlarsimaffimmut pulaarnerit 300-t missaanni neqerooruteqartassapput. Pisariaqartitsineq tamanna naammassiniarlugu missiliuutigineqarpoq, kommunit ataasiakkaat angerlarsimaffimmut pulaarneq pillugu pilersaarusiornermut ingerlanneranullu kiisalu angalanermut ukiumut suliarisinnaasat naatsorsorneranni katillugit 1,5 atorneqassasut. Tamatuma saniatigut angalanermut aningaasartuutinut 1 mio. kr-it immikkoortinneqartariaqarput.

*3.3 Najugaqarfissamik neqeroorut*

Ullumikkut kommunalbestyrelsit utoqqarnut najugaqarfinnik pilersitsisarput innersuussisarlutillu. Tamatuma saniatigut kommunit utoqqarnik paaqqutarinniffinnik ingerlatsipput. Taamaattoq siunnersuummi matumani siunnersuutigineqarpoq utoqqarnik paaqqutarinniffinnik pilersitsinermut ingerlatsinermullu pisortatigoortumik arlalinnik piumasaqaateqarpoq. Tamatuma saniatigut siunnersuummi kommunini utoqqarnik paaqqutarinniffinni puiguttortunut immikkoortortaqarfinnik pilersitsisoqarnissaanik piumasaqaateqassasoq siunnersuutaavoq.

Taamaattumik ilimagineqarpoq, siunnersuut sanaartornermut aningaasartuutinik x. mio. kr-inik aamma ukiumut puiguttortunut immikkoortortaqarfimmik ingerlatsinermut aningaasartuutinik x. mio. kr-inik kinguneqassasoq.

*3.4 Nakkutilliineq*

Siunnersuutikkut kommunit utoqqaat pillugit nakkutilliinerat malunnaatilimmik piumasaqaatitigut sukannernerulersinneqassapput. Utoqqarnik paaqqutarinniffinnik kommunalbestyrelsit pilersitaannik ingerlataannillu ingerlatsinermut sammititamik nakkutilliinissamut kommunalbestyrelsi pisussaaffeqarpoq.

Naatsorsuutigineqarpoq kommuninut tamanut ataatsimut isigalugu suliassamut tassunga ukiumut suliarisinnaasat naatsorsorneqarneranni ataaseq missaanni pisariaqartinneqassasoq, taakkulu angalanermut aningaasartuutit ilanngullugit naleqatigaat ukiumut suliarisinnaasat naatsorsorneranni pingasut, taamaalilluni aningaasartuuteqarneruneq 3 mio. kr.-ulluni.

**4. Inuussutissarsiortunut aningaasaqarnikkut allaffissornikkullu kingunerisassai**

Siunnersuut inuussutissarsiortunut aningaasaqarnikkut allaffissornikkullu kingunerisassaanik soqanngilaq.

**5. Avatangiisinut, pinngortitamut inuillu peqqissusaannut kingunerisassai**

Siunnersuut avatangiisinut pinngortitamullu kingunerisassaanik soqanngilaq.

Siunnersuut utoqqarnut qanigisanullu atugarissaarnerulernerannik isumaqassaaq. Tamanna inuit peqqissusaannut iluaqutaassaaq.

**6. Innuttaasunut kingunerisassai**

Siunnersuut utoqqaat pisinnaatitaaffiinik nukittorsaanermik siunniussaqarpoq. Aalajangersakkat siunnersuutigineqartut aqqutigalugit siunertaavoq, utoqqaat ikiorneqarnissamik tapersersorneqarnissamillu pisariaqartitsisut tamarmik pitsaasumik toqqissisimanartumillu inuuneqarnissaat aamma namminneq isumalluutitik pitsaanerpaamik atorluarnissaannut periarfissaqarnissaat qulakkeerneqassasoq. Utoqqaat ulluinnarni inuunissaannut kiisalu sulisarsinnaanerannut pitsaanerpaamik periarfissinneqarnissaat qitiutinneqarpoq.

Siunnersuummi qitiulluinnarpoq utoqqaat atugarissaarnissaat peqatigalugu siunnersuutip inuiaqatigiit aporfissanik nungusaanissaannut pisussaaffeqarnermik naammassinninnera taamaaliornikkullu inuiaqatigiinni sapinngisamik tamakkiisumik peqataanissaq ilanngunnissarlu siuarsarlugit.

**7. Kingunerisassat allat pingaaruteqartut**

Siunnersuut kingunerisassanik allanik pingaaruteqartunik peqarnissaa naatsorsuutigineqanngilaq.

**8. Oqartussanik, kattuffinnik il.il. tusarniaaneq**

Siunnersuut piffissami xx. xXx 2024-miit xx. xXx 2024-mut tamanut ammasumik tusarniaanermut nittartakkami [www.naalakkersuisut.gl-imi](http://www.naalakkersuisut.gl-imi) saqqummiunneqarpoq, piffissamilu tassani tusarniaanermut peqataasunut arlalinnut tusarniaassutigineqarluni. Tusarniaaneq pillugu ilanngussaq 2 aamma tusarniaanermi akissutit innersuussutigineqarput.

**Siunnersuummi aalajangersakkat ataasiakkaat pillugit oqaaseqaatit**

*§ 1-imut*

Imm. 1-imut.

Inatsisip atuuffii, aalajangersakkami Kalaallit Nunaanni najugaqartunut utoqqarnut, killiliunneqarput. Taamaalilluni inatsisissatut siunnersuut malillugu tapersersuutinik pisinnaanissamut, utoqqaq Kalaallit Nunaanni najugaqartuussasoq, piumasaqaataavoq.

Imm. 2-mut.

Imm. 2-mi aalajangersagaq, inatsisissatut siunnersuummut inunnut eqimattanut ilassutitut killiliivoq. Utoqqaat, siunnersuut malillugu inuit eqimattat pisissaannaatitaasut, tassaasut inuit, utoqqalinersiaqalernissamut ukiorititaasunik angusisimasut aammalu utoqqalinersiaqartut, imaluunniit tamatumunnga piumasaqaatinik naammassinnittut aalajangersakkami isumasiuuserneqarpoq.

Utoqqalinersiaqarneq pillugu Inatsisartut inatsisaanni § 1-imut aamma §§ 2-4-mut toqqaannartumik aalajangersakkami innersuussisoqarpoq, taamaalillunilu utoqqalinersiaqarnissamut ukiorititat aammalu utoqqalinersianik pisalernissamut piumasaqaatit qaqugukkulluunniit atuuttut siunnersuummi malinneqarlutik. Tamatumuuna, maannakkut utoqqalinersianik pisartagallit aamma pisartagaqalersinnaatitaasut siunnersuummi § 1, imm. 1-i naapertorlugu Kalaallit Nunaanni najugaqartuunissaat piumasaqaataalluni, inatsimmut ilaatinneqartut qulakkeerneqarpoq.

*§ 2-mut*

Imm. 1-imut

Aalajangersakkap qulakkeerpaa, Inatsisartut inatsisaanni § 7 malillugu pisariaqartitsinermik naliliinerup takutippagu, utoqqaq tapersersorneqarnissamik pisariaqartitsisoq, utoqqaat kommunimit tapersersorneqarnissamik pisinnaatitaasut. Taassuma erseqqissarpaa, tapersersuineq pisariaqartitsineq tunngavigalugu ingerlanneqartoq aamma ataasiakkaanik tigussaasumik naliliinermik apeqqutaatitsisoq, taamaalilluni qulakkeerneqarluni, tapersersuinermik pisariaqartitsivittunut tunniunneqartoq, peqatigalugu tapersersuineq pisariaqartitsineq apeqqutaatillugu tunniunneqartussaasoq.

Imm. 2-mut

Aalajangersakkami imm. 2-mi aalajangersarneqarpoq, utoqqaq ataqatigiissaakkamik tamakkiisumillu sammivilimmik tapersersorneqarnissamut pisinnaatitaasoq, pissutsit utoqqarmut tunngasut tamaasa aamma utoqqaap inuunera eqqarsaatigineqarlutik. Utoqqarnut ataasiakkaanut pitsaanerpaaq aallaavigalugu tapersersuinermik tunniussisoqassaaq.

Aalajangersagaq oqartussamut Inatsisartut inatsisaat malillugu aalajangiinissamik imaluunniit siunnersuinissamik ilitsersuinissamillu ikiorsiinissamut pisinnaatitaaffilerneqartumut pisussaaffiliinermik kinguneqarpoq. Pisussaaffiliinerup kinguneraa, oqartussaasoq utoqqaap pisariaqartitaanik, isumalluutaanik ajornartorsiutaanillu tamakkiisumik naliliinermik suliaqassasoq. Tamakkiisumik naliliineq isumaqarpoq, oqartussaasoq aamma utoqqaap utoqqalinera kisiat pinnagu aamma allanut tunngassutilinnik isummissasoq. Assersuutigalugu isumaginninnikkut ajornartorsiutit, ilaqutariinnermut pissutsit, utoqqaq suli suliffeqarnermut attuumassuteqarnersoq kiisalu utoqqaap peqqissusaata killiffia pineqarsinnaapput. Inatsisartut inatsisaanni § 6 malillugu oqaloqatigiinnissaq kiisalu Inatsisartut inatsisaanni § 7 malillugu pisariaqartitsinermik naliliinissaq pillugu piumasaqaateqarnermi pissutsit taamaattut paasiniarneqassapput.

Oqartussaasup aalajangiinini tunngavilissavaa, tapersersuineq sorleq ikiorsiissutigineqassanersoq, aamma tapersersuineq qanoq ililluni ikiorsiissutigineqassanersoq utoqqaq pillugu tamakkiisumik naliliineq tunngavigalugu. Taamaaliornikkut siunertaavoq qulakkiissallugu tapersersuineq ikiorsiissutigineqartoq utoqqaap pisariaqartitaanik pitsaanerpaamik naammassinninnersoq. Oqartussaasup ilanngullugu utoqqaap tapersersorneqarnissamik pisariaqartitsinera, inatsit alla malillugu matussuserneqarsinnaasoq, ilanngutissavaa, utoqqarnut ataasiakkaanut ataqatigiissumik ataqatigiiaakkamillu suliniuteqarnissaq qulakkeerniarlugu. Taamaattumik Inatsisartut inatsisaat manna malillugu tapersersuineq inatsit alla malillugu suliniuteqarnernut annertunerpaamik ikorfartuissaaq. Tamatuma saniatigut oqartussaasup aalajangiinermini piviusorsiortumik eqqarsaatiginninnerit allat ilannguttariaqarpai. Assersuutigalugu pineqarsinnaapput utoqqaap angerlarsimaffiata iluani avatangiisaanilu tapersersuinerit sorliit tunniunneqassanersut pillugit eqqarsaatiginninneq.

Tapersersuinerup ataqatigiinnissaanut tamakkiisumillu sammiveqarnissaanut piumasaqaammi pineqarpoq oqartussaasumut akisussaaffiummat, ingerlatsiviup iluani ataqatigiissaarinissaq kiisalu oqartussat pisortallu ingerlatsivii, soorlu peqqinnissaqarfik, attuumassuteqartut allat ilanngunnissaat suliaq pillugu paasissutissiinermut iliuuseqarnermullu tunngatillugu.

Tamatuma saniatigut aalajangersagaq kinguneqarpoq, inatsit alla malillugu tapersersuinermut periarfissat pillugit siunnersuinissamut ilitsersuinissamullu imaluunniit oqartussaq alla sorliunersoq inatsit alla pillugu tapersersuinermik siunnersuisinnaanersoq ilitsersuisinnaanersorlu pillugit pisussaaffeqarneq.

Aalajangersagaq inuit innarluutillit tapersersorneqarnissaannut Inatsisartut inatsisaanni § 3, imm. 1 naapertorlugu naliliinermik suliaqarnermut ataqatigiissinneqassaaq.

Imm. 3-mut

Inatsisartut inatsisaat malillugu oqartussat aalajangiinissamut imaluunniit siunnersuinermut ilitsersuinermullu pisinnaatinneqartut, utoqqarmut tunngatillugu pissutsini tamani inuup nammineq isumai annertunerpaamik aallaavigineqarnissaanik pisussaaffilerpai. Tamanna atuuppoq, utoqqarmut tunngatillugu suliap suliarineqarnerani immikkoortunut tamanut, tassunga ilanngullugit suliassanik suliarinnittarneq, ilitsersuineq kiisalu tapersersuinermik tigussaasumik pilersaarusiorneq naammassinninnerlu.

Utoqqaap isumaanik ilanngutititsineq pissaaq utoqqaap piginnaasatigut qaffasissusaa eqqarsaatigalugu. Assersuutigalugu utoqqaq puiguttornermik annertuumik eqqugaasoq pineqarpat, inuup isumaanik ilanngutititsineq akisussaasoq, qanigisaasoq imaluunniit sulisoq isumassuisuusinnaalluni inummut ilisimaarinnittoq aqqutigalugu pisinnaavoq. Assersuutigalugu utoqqaq isiginiarnikkut ajornartorsiuteqartoq imaluunniit qarasaasiamik atuinissaq pillugu ajornartorsiuteqartoq pineqarpat, ilanngutititsineq oqarasuaatikkut imaluunniit allatigut naleqqussakkamik aaqqiissuteqarnikkut ingerlanneqarsinnaavoq.

Aalajangersakkami oqaatigineqarpoq, suliassanik suliarinnittarneq suliassanik suliarinnittarnermut inatsimmi nalinginnaasumik inatsisitigut qulakkeerinninnerit eqqarsaatigineqassasut, tassunga ilanngullugu illuatungiliuttup tusarniarneqarnissaanut piumasaqaat. Taamaalilluni utoqqaq suliami paasissutissat attuumassuteqartut pillugit ilisimatinneqassaaq, aamma pissutsit utoqqarmut tunngasut pillugit aalajangiineq sioqqullugu, tamatumunnga oqaaseqarsinnaatitaassalluni. Suliassanik suliarinnittarneq nalinginnaasumik utoqqaap piginnaasaqarnera ataqqillugu eqqarsaatigalugulu aamma pissutsit allat eqqarsaatigalugit ingerlanneqassaaq.

Aalajangersagaq inuit innarluutillit tapersersorneqarnissaannut Inatsisartut inatsisaanni § 3, imm. 2 aamma 3 naapertorlugu naliliinermut ataqatigiissillugu isigineqassaaq.

Imm. 4-mut.

Aalajangersakkap qulakkeerpaa, utoqqaq nammineq angerlarsimaffimmini najugaqaannarnissaminut pisinnaatitaasoq, pineqartup tamanna kissaatigippagu. Tamanna pereerpat, utoqqaq tapersersorneqarnissamut sapinngisamik pisinnaatitaavoq, taamaaliornikkut nammineq angerlarsimaffimmi sivisunerpaamik najugaqarsinnaasunngortillugu.

Najugaqarfissamik kiffaanngissuseqarluni toqqaasinnaanermut pisinnaatitaaffik, taamaalillunilu nammineq angerlarsimaffimmi najugaqaannarluni, inuit tunngaviusumik pisinnaatitaaffigaat. Taamaattumik utoqqaq najukkami nammineq angerlarsimaffimmini najugaqaannarnissaa, tamanna kissaatigineqarpat, anguniarlugu tapersersuinermik ikiorsiissuteqarnissaq anguniarneqassaaq. Tamanna aamma ima pisuni, inuup utoqqaat angerlarsimaffianut nuunnermigut immikkut ittumik ikiorserneqarsinnaagaluarpalluunniit, atuuppoq. Pingaaruteqarluinnarpoq, utoqqaap nammineq angerlarsimaffimmini najugaqaannarnissaq pillugu aalajangernera ilisimatitsineq tunngavigalugu pissasoq aamma sullissisoq suleqatigalugu.

Taamaattoq piumasaqaataavoq, utoqqaap nammineq angerlarsimaffimmini najugaqaannarnerani utoqqaap imaluunniit inuit allat atugarissaarnerat ulorianartorsiortinneqanngitsoq. Taaguummi ”allat atugarissaarnerat” pineqarput qanigisat, inummut ikorfartortit aamma inuit allat inuup avatangiisianiittut, tassunga ilanngullugit sanilit il.il. Inatsisartut inatsisaat manna naapertorlugu inuup tapersersorneqarluni nammineq angerlarsimaffimmini najugaqaannarpat, utoqqaap imaluunniit inuit allat atugarissaarnerannik ulorianartorsiortitsisoqarnersoq pillugu oqartussat naliliiffiginissaanut akisussaassuseqarput.

Aalajangersagaq isumaginninnermi pissaanermik atuineq pillugu Inatsisartut inatsisaanni § 36-mut, inuk immikkut ittunik pisoqartillugu akuersiteqqaarnagu najugaqatigiiffimmut aalajangersimasumut inissamik tunineqarnissaa, taamatut nuunnerup qulakkeerneqannginnera illersorneqarsinnaanngitsoq naliliiffigineqarpat, ataqatigiissillugu isigineqassaaq.

*§ 3-mut*

Til § 3

Inatsisit allat malillugit tunniunneqartartumut tapersersuinermut naleqqiussineq, aalajangersakkami aalajangersarneqarpoq. Utoqqaat pillugit inatsimmiit aamma inatsisiniit allaniit attuumassutilinniit, utoqqaat pisariaqartumik tapersersuinermik pisinnaanissaat qulakkiissallugu, aammalu tapersersuinermik pisariaqartumiit annerusumik pinngikkaluarlutik kisianni tamatumunnga peqatigitillugu tapersersuinerup allap pisariaqanngitsumik peerneqannginnissaa qulakkiissallugu aalajangersakkamik matuminnga siunertaavoq.

Imm. 1-imut.

Utoqqaat, inatsisit allat malillugit tapersersorneqareersut, Inatsisartut inatsisaat manna malillugu tapersersorneqarnissamik mininneqassanngitsut, aalajangersakkami aalajangersarneqarpoq. Inatsisit allat malillugit tunniunneqartumik tapersersuinermik tunniunneqariinngitsumik, utoqqaq tapersersorneqarnissamik pisariaqartitsisoq, § 7 malillugu pisariaqartitsinermut naliliineq ersersitsissasoq, tamatumunnga piumasaqaataavoq. Tamatumuunakkut, naak inatsisiniit allaniit arlalinniit tapersersorneqaraluarlutik, utoqqaat tapersersorneqarnermik pisariaqartumik aamma naammattumik pisarnissaat, qulakkeerneqarpoq.

Pisunut assersuutaasinnaasut tassaasinnaapput, utoqqaq, inunnut innarluutilinnut tapersersuineq pillugu Inatsisartut inatsisaat malillugu tapersersorneqartoq, kisianni siuliani eqqaaneqartumit inatsisinit matussuserneqanngitsumik, Inatsisartut inatsisaat manna malillugu annertunerusumik tapersersorneqarnissamik pisariaqartitsisoq. Taamaalilluni, § 7-i malillugu pisariaqartitsinermik naliliinikkut, pisariaqartitat matussuserneqarsimanngitsut aalajangersimaqqissaartut suussusersineqassapput aammalu pisariaqanngitsumik imaluunniit marloriaammik tapersersuinermik tunioraasoqannginnissaa qulakkeerneqassalluni kisianni utoqqaap tamakkiisumik pisariaqartitaanik naammassinnittoq tapersersuineq pisariaqartoq tunniunneqassalluni.

Naak inunnut innarluutilinnut tapersersuineq pillugu Inatsisartut inatsisaat innarluutilinnik assigiimmik pisinnaatitaaffeqartitsigaluartoq, inuit innarluutillit ikiuutinik assigiinngitsunik pisartagaqarsinnaasut, matuma aalajangersakkap nassatarisinnaavaa. Tamanna peqquteqarpoq innarluutilinnik suliat ilaat, siunissami aammattaaq Inatsisartut inatsisaat manna malillugu suliarineqartassammata. Taamaattoq imatut assigiinngisitsinissaq siunertaanngilaq kisianni akerlianik utoqqaat, aammattaaq innarluuteqartut, pineqartup pissutsit atugarisai pisut tunuliaqutaralugit pisariaqartumik tapersersorneqassasut. Tamatumunnga atatillugu eqqaaneqassaaq utoqqaq, Inatsisartut inatsisaat marluk malillugit tapersersorneqarnissamik pisariaqartitsisinnaammat, aammalu inunnut innarluutilinnut tapersersuineq pillugu Inatsisartut inatsisaat malillugu utoqqaap pisariaqartitai utoqqaap ukioqqortunera pissutaalluni annertunerusinnaallutik.

Inatsisartut inatsisaat manna aamma inunnut innarluutilinnut tapersersuineq pillugu Inatsisartut inatsisaat malillugu tapersersorneqarnissaminnut pisariaqartitsisunut taakkununnga utoqqarnut eqimattanut, tapersersorneqarnermik pisariaqartitsineq sorleq, inatsimmut sorlermut atassutilik pisariaqartinneqarnersoq immikkoortikkuminaassinnaasassaaq. Pisuni taamaattuni Inatsisartut inatsisaat alla malillugu tapersersorneqarnissamik pisariaqartitap tunniunneqartarnissaa innersuussutigalugu Inatsisartut inatsisaat manna malillugu tapersersuineq, tunuartinneqarsinnaanngilaq. Akerlianik aqutsisuusussaq tassaajuassaaq, utoqqarmut suna pitsaanerpaajunersoq aammalu utoqqaap pisariaqartitaanut tulluartumik qanoq tapersersuisoqarsinnaasoq.

Imm. 2-mut.

Tamatumunnga piumasaqaatit naammassineqarpata aammalu inatsisini allani allamik allassimasoqanngippat, Inatsisartut inatsisaat manna malillugu tapersersuineq, aammattaaq inatsisit allat malillugit tapersersuinissamut, akorngutaanngitsoq, aalajangersakkami aalajangersarneqarpoq. Tamanna isumaqarpoq, inatsisini piumasaqaatit naammassineqarsimanissaat piumasaqaataalluni, utoqqaat inatsisinit assigiinngitsunit arlalinnit tapersersorneqarsinnaasut.

Utoqqaat pisariaqartitaminnik tapersersorneqartarnissaat qulakkiissallugu Inatsisartut inatsisaannik siunertaavoq. Tapersersuinissamik periarfissat allat killilersussallugit inatsimmik siunertaanngilaq. Taamaalilluni aalajangersakkamik, oqartussaasoq Inatsisartut inatsisaat malillugu aalajangiinissamut piginnaaniligaasoq, utoqqaq aammattaaq inatsisit allat malillugit tapersersorneqarnissamut pisinnaatitaanersoq, pisariaqartinneqartumillu annertussusilimmik tapersersuutinik tunniussinissamut, naliliinissamut aamma isummernissamut pisussaaffiligaavoq, aammalu oqartussaasoq tapersersuutinik tunniussinissamut piginnaaniligaalluni.

Tapersersuinerup inatsisit arlallit akornanni ataqatigiissaarneqarnissaa, aammalu tamakkiisumik naliliisoqarnissaa, oqartussaasup akisussaaffigaa, aammattaaq § 2, imm. 2 takujuk. Taamaalilluni, pineqartup pisariaqartitai matussuserniarlugit, innarluutilinnut tapersersuineq pillugu Inatsisartut inatsisaat malillugu utoqqaq naammattumik tapersersorneqartoq, oqartussaasup qulakkeersimanngikkuniuk, utoqqaap pisariaqartitai, inunnut innarluutilinnut tapersersuineq pillugu Inatsisartut inatsisaat malillugu matussuserneqassasut innersuussutigalugu, oqartussaasup Inatsisartut inatsisaat manna malillugu tapersersuinissaq tunuartissinnaanngilaa.

*§ 4-mut*

Imm. 1-imut.

Imm. 1-imi siunnersuutigineqarpoq, Inatsisartut inatsisaat manna malillugu utoqqarnut tapersersuinissamut periarfissat pisariaqartut pigineqarnissaat, aamma utoqqaat tapersersorneqarnissamik pisariaqartumik tunineqarnissaat, kommunalbestyrelsip isumagissagaa. Aalajangersakkatigut aalajangersarneqarpoq, Inatsisartut inatsisaat malillugu tapersersuinermik periarfissanik pilersuinermut kommunalbestyrelsi akisussaasoq.

Imm. 2-mut.

Inatsisartut inatsisaat malillugu utoqqaat ikiorneqarnissamik tapersersorneqarnissamillu pisariaqartitsinerat qulakkeerniarlugu kommunalbestyrelsi siumut iliuuseqarnissamut ujartuinissamullu akisussaaffeqarpoq. Tamanna isumaqarpoq, kommunalbestyrelsip tapersersorneqarnissamik qinnuteqaatit kisiisa qisuariarfigissanngikkai, kisianni aamma kommunimi utoqqaat tapersersorneqarnissamik pisariaqartitsisinnaasut paasiniassagai ikiorlugillu.

Imm. 3-mut.

Kommunalbestyrelsip sapinngisamik utoqqaat pinaveersaartitsissutaasunik iliuuseqarfiginissaat, tapersersuineq atortorissaarutillu pillugit neqerooruteqassaaq. Tamanna kinguneqarpoq, kommunalbestyrelsip eqqumaffigissagaa utoqqaat inuunerannik pitsanngoriaateqarnissaanut tapersiisinnaasut aamma kingusinnerusukkut tapersersuinermik iliuuserineqartussat annertusinissaannut pisariaqartitsineq annikillisitsisinnaasut, suliniutit pinaveersaartitsisut siuarsarnissaat.

Imm. 4-mut.

Aalajangersakkamik matuminnga, pisuni immikkut ittuni, kommuninit allanit pilersinneqarlutillu ingerlanneqartunik tapersersuinissamut iliuusissanik atuinikkut, pilersuisussaatitaanermut pisussaaffimminik naammassinninnissamut periarfissamik kommunalbestyrelsi tunineqarpoq. Pisuni kommunini ataasiakkaanit neqeroorutigineqarsinnaasunit immikkut qaffasinnerusumik ilinniarsimanermik aammalu tapersersuinissamut annertunerusumik piukkunnassuseqarnissamut piumasaqaateqarfiusuni, tamanna immikkut siunertamut naapertuussinnaavoq.

Aalajangersakkamik pisut immikkut ittut eqqarsaatigineqarput, taamaalillunilu nalinginnaasumik atorneqarsinnaanani, tamatumani kommunalbestyrelsip aallaavittut tapersersuinissamut periarfissat piunissaat, imm. 1-i naapertorlugu, nammineq qulakkiigassarimmagu. Taamaattoq pisuni immikkut ittuni siunertamut naapertuussinnaavoq, assersuutigalugu utoqqaq immikkut ittunik pisariaqartitsitillugu qaffasinnerusumik ilinniagaqarsimanermik aammalu tapersersuinissamut annertunerusumik piukkunnassusermik piumasaqaateqarfiusunik, kommuninit allanit tapersersuinissamut periarfissanik kommunalbestyrelsi atuisinnaasoq, taamaalillunilu kommunit akornanni kattulluni suliniutaalluni.

Pisumut taamaattumut assersuut tassaavoq, kommunip nammineq piginngisaanik, utoqqaq immikkut ittumik ineqarnissamik pisariaqartitsippat. Taassuma pisariaqartitaanik naammassinnissinnaasumik, kommunimi allami ineqarnermut neqeroorummik immikkut ittumik neqerooruteqartitsisinnaanikkut, utoqqaq pisariaqartumik tapersersorneqarnermik pinissaa qulakkeerneqassaaq. Tamanna nakorsartinnermut- imaluunniit nakorteqqinnissamut neqeroorutitalimmik ineqarnermut neqeroorummik ilaqarsinnaavoq.

Kommuni, utoqqaap angerlarsimaffittut kommunerisarisimasaa, suli angerlarsimaffittut kommunerisatut isigineqassaaq, taamaalillunilu, kommunit akunnerminni akiliisussaatitaaneri pillugit Inatsisartut peqqussutaat nr. 2, 12. juni 1995-meersumi § 7, imm. 1-i aamma § 14, imm. 1-i naapertorlugu kommuniulluni akiliisartoq.

Angerlarsimaffittut kommunerisaq, kommunit akunnerminni akiliisussaatitaaneri pillugit Inatsisartut peqqussutaanni nr. 2, 12. juni 1995-meersumi § 3-mi isumasiuusigaavoq.

*§ 5-imut*

Imm. 1-imut.

Imm. 1-imi aalajangersarneqarpoq Inatsisartut inatsisaanni pissutsit ilaatinneqartut pillugit saaffiginnissutit piaarnerpaamik suliarineqarnissaat pillugu kommunalbestyrelsi pisussaaffeqartoq. Suliarinninnermut siunertaavoq tapersersuinermik pisariaqartitsisoqarnersoq aamma pisinnaatitaasoqarnersoq paasiniassallugu, taamaappallu, tapersersuineq sorleq tigussaasumik ikiorsiissutigineqassanersoq.

Kommunalbestyrelsip pisussaaffigaa tapersersuineq pillugu suliassanik suliarinnittarneq sunniuteqarluartumik sulisassalluni, taamaalilluni pisariaqanngitsumik suliassat kinguarsaqqunagit. Taassuma qulakkeerpaa, utoqqaat tapersersorneqarnissamik pisinnaatitaanertik aamma sorlermik tapersersorneqarsinnaatitaanertik piaartumik paasisinnaassammassuk, taamaalillutillu ikiorsiinermik pisariaqartumik piaartumik tunineqarsinnaallutik.

Imm. 2-mut.

Aalajangersakkap peqquaa kommunalbestyrelsip pissutsit Inatsisartut inatsisaannut ilaatinneqartut pillugit saaffiginnissutit ullut arfineq marluk qaangiutsinnagit uppernarsarneqarnissaat pillugu tigussaasumik pisussaaffeqarnera. Tamanna qulakkeerivoq, utoqqaat aamma innuttaasut allat saaffiginnissutertik tiguneqarnera pillugu uppernarsaammik tunineqartut, taamaaliornerlu kommunip suliassanik suliarinnittarneranut toqqissisimanermut, paasiuminartuunermut tatiginninnermullu tapersiissalluni.

Imm. 3-mut.

Saaffiginnissutip tiguneqarnerisa kingorna ullut suliffiusut 14-it qaangiutsinnagit, pissutsit Inatsisartut inatsisaannut ilaatinneqartut pillugit aalajangiisoqassaaq. Tamanna qulakkeerivoq utoqqarnut innuttaasunullu allanut pisinnaatitaaffiit tapersersorneqarnissamillu periarfissat pillugit piaartumik paasisaqarnissamut, tamannalu suliassanik suliarinnittarnermi naapertuunnera sunniuteqarluarneralu qulakkeerneqarnerannut pingaaruteqarluinnarluni.

Imm. 4-mut.

Suliami tigussaasumi suliaq piffissaliussap aalajangerneqartup iluani suliarineqarsinnaanngippat, kommunalbestyrelsip qinnuteqartoq allakkatigut tamanna pillugu nalunaarfigissavaa.

Nalunaaruteqarneq piffissaliussaq sooq eqquutitinneqarsinnaannginnersoq tunngavilersorneqassaaq kiisalu qaqugu aalajangiisoqarnissaa pillugu aalajangiisoqassanersoq naatsorsuutigineqarsinnaanersoq pillugu ilisimatitsisoqarluni.

Nalunaarut § 5, imm. 2 amma 3-mi piffissaliussap qaangiutsinnginnerani tunniunneqassaaq.

*§ 6-imut*

Nr. 1-imut

§ 11 malillugu tapersersorneqarneq najugaqarfissamillu neqerooruteqarneq pillugit § 13 malillugu allannguineq aamma unitsitsineq imaluunniit § 14 malillugu najugaqarfissamik neqerooruteqarnermut allamut nuunneqarnissaq pillugu kommunalbestyrelsip aalajangiinissaa sioqqullugu, kommunalbestyrelsi utoqqarmik minnerpaamik ataasiarluni oqaloqatiginninnermik ingerlatsissaaq. Oqaloqatiginninnerup qulakkiissavaa, aalajangiineq pisussamut tunngatillugu utoqqaap kissaatini, pisariaqartitani aamma ernumassuteqarsinnaanini pillugit oqaaseqarnissamut periarfissinneqarnissaa.

Aalajangersagaq utoqqaat imminnut tunngasunik aalajangiisarnerup ingerlaneranut ilaatinneqarnissaanut periarfissaqarnissaannik oqariartorpoq. Taamaattoq utoqqaq pisussaaffilerneqanngilaq oqaaseqarnissamut, aamma aalajangersakkami ajornartinneqanngilaq utoqqaap aallartitaqarnissaa imaluunniit allanit ikiorneqarnissaa.

Oqaloqatigiinnermi aalajangiinissamut pilersaarutaasumut utoqqaap isumaa paasineqassaaq. Naak pisariaqartitsinermik naliliinermut atatillugu inummik oqaloqatiginninnermik ingerlatsisoqareeraluartoq, Inatsisartut inatsisaat malillugu tapersersorneqarnissaq pillugu aalajangiineq sioqqullugu aamma oqaloqatiginnittoqassaaq. Tamatumunnga tunngaviuvoq aalajangiineq tigussaasoq pilersaarutaasoq pillugu inuup isummernissamut periarfissaqarnissaa.

Piumasaqaataanngilaq kommunalbestyrelsip utoqqaap kissaatai imaluunniit isumai malissagai, kisianni qitiulluinnarpoq, utoqqaap tusarneqarluni misigisimanissaa, aamma pineqartup kissaatai isumaalu tapersersorneqarnissaq pillugu aalajangiinermut atatillugu ilanngunneqarnissaat.

Oqaloqatigiinneq utoqqaq taassumunngalu illersuisuusinnaasoq suleqatigalugit isumaqatigiissutigineqarlunilu pilersaarusiorneqassaaq. Oqaloqatigiinneq utoqqaap angerlarsimaffiani, kommunip allaffiani imaluunniit immikkut pisoqartillugu oqarasuaatikkut oqaloqatigiinnikkut pisinnaavoq, utoqqarmut naleqqunnerpaanissaa ilorrisimaarnarneralu apeqqutaatillugu. Siunertaavoq toqqissisimasumik tatiginartumillu pilersitsinissaq, oqaloqatigiinnermut peqataanissamut utoqqaq iluarusunnermik misigitinneqarnissaa.

Imm. 2-mut

Aalajangersakkap utoqqarmik oqaloqatigiinnissap pinngitsoortinnissaanut kommunalbestyrelsi periarfissippaa, oqaloqatigiinnerup ingerlanneqarnissaanut pineqartup piginnaasaqarnera aalajangiisumik naleqqutinngippat. Tamanna assersuutigalugu inuup peqataanissaata isumaqarnissaanut eqqarsartaatsikkut pingaarutilimmik piginnaasakillinermik imaluunniit peqqussutsimut tunngasunik allanik pissuteqartillugu attuumassuteqarsinnaavoq.

Pisuni tamani tigussaasumik naliliiffigineqartassaaq oqaloqatigiinnerup ingerlanneqarnissaanut inuup piginnaasaqarnera aalajangiisumik naleqqutinngitsiginersoq oqaloqatigiinnissat pinngitsoortinneqarsinnaalluni. Naliliinermut ilanngunneqassaaq oqaloqatigiinnerup ingerlanneqarnissaa inummut iluaqutaanani ajoqutaaginnassanersoq. Assersuutigalugu pineqarsinnaapput utoqqaat napparsimasut piartortut, ima sanngiitsigisut, oqaloqatigiinneq ima isumalluutinik atuitigissasoq utoqqarmut oqaloqatigiinneq tatisimannissalluni, taamaattumillu pinngitsoortittariaqarluni. Akerlianik inuup illersuisua ikiorsiullugu oqaloqatigiinnermi isummaminik saqqummiisinnaappat, oqaloqatigiinneq ingerlanneqartariaqarpoq.

Nalornisoqartillugu kommunalbestyrelsi utoqqaap isummaminik saqqummiussisinnaanera pillugu nalornitillugu, kommunalbestyrelsip pineqartumik oqaloqateqarnissaq misilissavaa. Oqaloqatigiinnermi paasinarsippat, inuup nammineq isummani oqaatigisinnaanngikkai, oqaloqatigiinneq unitsinneqarsinnaavoq.

Utoqqarmik oqaloqatigiinneq ingerlanneqanngippat, kommunalbestyrelsi pisussaavoq aalajangiinermut inuup isumaa allatut pissarsiariniassallugu. Tamanna assersuutigalugu pisinnaavoq inummut, qanigisaasoq imaluunniit paaqqutarinninnermi sulisoq, inummik ilisimaarinnittoq, oqaloqatiginninnikkut.

Utoqqarmik oqaloqatigiinneq ingerlanneqanngippat, imaluunniit inummik allamik oqaloqateqartoqarpat, § 8 malillugu tapersersorneqarnissamik pilersaarummi tamanna allanneqassaaq. Tamatuma saniatigut allanneqartariaqarpoq, utoqqaat isumaa qanoq ililluni allatut pissarsiariniarneqarnersoq.

*§ 7-mut*

Imm. 1-imut.

Kapitali 5-imi aalajangersakkat malillugit utoqqaq tapersersorneqarnissamik imaluunniit kapitali 7-imi aalajangersakkat malillugit najugaqarfissamik neqeroorummi najugaqarnissamik pisariaqartitsisoq pasitsaanneqarpat imaluunniit arlaatigut ilimatsaanneqarpat, pissutsit utoqqarmut atuuttut pillugit kommunalbestyrelsi pisariaqartitsinermik naliliinermik suliaqassaaq.

Pisariaqartitsinermik naliliineq utoqqaap inissisimaneranut, isumalluutaanut ikiorneqarnissamillu pisariaqartitsineranut tamakkiisumik isiginnilersitsissaaq. Pisariaqartitsinermik naliliinerup siunertaraa, kommunalbestyrelsi tapersersuineq najugaqarfissamillu neqerooruteqarneq pillugit ilisimasat tunngavigalugit aamma tamakkiisumik sammivilimmik aallaaveqarluni aalajangiisinnaanera, tapersersuinermik utoqqaap pisariaqartitaanik ikiorsiisoqarnissaanik qulakkeerinnittoq. Tassani pineqarsinnaapput tapersersuinermik suliniutit ataasiakkaat soorlu sungiusarneq imaluunniit ingiaqataaneq, imaluunniit najugaqarfissamik neqeroorummi inissaq pillugu neqeroorutaasinnaalluni.

Taamaattoq pisariaqartitsinermik naliliineq pinngitsoortinneqarsinnaavoq, tapersersuineq pillugu aamma qanoq annertutigissanera pillugit naliliinissaq pisariaqanngitsoq ersarippat. Pinngitsuuineq killilimmik paasineqassaaq. Assersuutigalugu pisumi utoqqaq isumalluuteqarluartoq sammisassaqarneq pillugu neqeroorummik ujartuippat, imaaliallaannarluni peqataanissaanut nalunaartoqarsinnaalluni. Matumani pisariaqartitsinermik naliliineq suliarineqartariaqanngilaq. Assersuut alla tassaasinnaavoq pisumi inuk siusinnerusukkut aalajangersimasumik tapersersorneqarneqartartoq, aamma ersarippat, tapersersorneqarnissamik pisariaqartitsinera allannguuteqanngitsoq. Pisuni allani imaassinnaavoq pisariaqartitsinermik naliliineq annikinnerusoq suliarinerani piumasaqaammik naammassinnissinnaasoq. Pisuni taakkunani pisariaqartitsinermik naliliineq suliarineqartariaqarpoq, taamaalilluni utoqqaap pisariaqartitai kissaataalu naammattumik qulaajarneqarlutik. Pisariaqartitsinermik naliliineq pisariaqanngitsoq ersarinngippat, pisariaqartitsinermik naliliineq suliarineqassaaq.

Imm. 2-mut.

Kapitali 8-mi aalajangersakkat naapertorlugit kommuni nalunaarutiginninnermik tigusaqarpat, pissutsini utoqqaq atugarissaarneranik, peqqissusaanik imaluunniit ineriartorneranik ulorianartorsiortitsisuni inuusoq, imaluunniit utoqqaq tapersersorneqarnissamik pisariaqartitsisoq pisariaqartitsisinnaasorluunniit, taava kommunalbestyrelsi pisussaaffeqarpoq pissutsit utoqqarmut tunngassutillit pillugit pisariaqartitsinermik naliliiffigissallugu. Tamatumunnga erseqqinnerusut § 28, imm. 1 aamma 2-mut oqaaseqaatit takukkit.

Taamaattoq pisariaqartitsinermik naliliineq pinngitsoortinneqarsinnaavoq, tapersersuineq pillugu aamma qanoq annertutigissanera pillugit naliliinissaq pisariaqanngitsoq ersarippat. Assersuutigalugu ima pisoqarsinnaavoq, nalunaarutiginninneq ersarissumik tunngaveqanngitsoq imaluunniit kukkusumik pisoqartoq, aamma pissutsit allat takutinngikkaat utoqqaq tapersersorneqarnissamik pisariaqartitsisoq pisariaqartitsisinnaasorluunniit. Taamaattoq pinngitsuuineq killilimmik paasineqassaaq.

Imm. 3-mut.

Utoqqaap nammineq iliuuseqarneratigut kissaateqarneratigulluunniit kommuni pisussaaffeqarpoq pisariaqartitsinermik naliliinermik suliaqassalluni. Tamanna utoqqaat pisariaqartitsinermik naliliineq pillugu qinnuteqarnissamut periarfissiivoq, nammineq aalajangiisinnaanermik ilanngutitinneqarnermillu siuarsaasoq.

Aalajangersakkami piumasaqaataammat pisariaqartitsinermik naliliineq utoqqaap iliuuseqarnera tunngavigalugu aallartinneqassasoq, pisariaqartitsinermik naliliineq pisariaqanngitsutut isigineqarsinnaanngilaq. Tamanna utoqqaap nammineq aalajangiisinnaaneranut tapersersorneqarnissaanullu pisinnaatitaaffeqarneranik tunngaveqarpoq.

Taamaalilluni utoqqaap pisariaqartitsinermik naliliinerup suliarineqarnissaanik qinnutigineqarpat, pisariaqanngitsuunerata ersarissuunera tunngavigalugu kommunalbestyrelsip pisariaqartitsinermik naliliineq itigartitsissutigisinnaanngilaa.

Imm. 4-mut.

Pisariaqartitsinermik naliliineq sapinngisaq tamaat atorlugu inuk suleqatigalugu naammassineqassaaq. Utoqqarmik ilanngussinerup qulakkeerpaa, inuup pisariaqartitaanik kissaataanillu eqqortunik tamakkiisumillu sammiveqartumik tunngavilimmik naliliisoqartoq.

Pisariaqartitsinermik naliliinermut piffissami utoqqaap ilanngunneqarnissaa pisinnaanngippat, pisariaqartitsinermik naliliinerup nutarterneqarnissaa siunertaralugu piffissami kingusinnerusukkut taakkua ilanngunneqarnissaat anguniarneqartariaqarpoq.

Imm. 5-imut.

Aalajangersagaq mianersuussinissamut piumasaqaammik imaqarpoq kinguneqartoq, pisariaqartitsinermik naliliineq utoqqarmut sapinngisamik minnerpaamik akornusiilluni suliarineqarnissaanut. Periaatsit assigiinngitsut arlallit atorneqarsinnaappata, minnerpaamik sunniuteqartoq taamaattumik atorneqartariaqarpoq.

Tamatuma saniatigut pisariaqartitsinermik naliliineq siunertamit annerusinnaanngilaq. Matumani pineqarpoq, pisariaqartitsinermik naliliineq pisariaqanngitsumik annertunerussanngitsoq aamma pissutsit tapersersorneqarnissamut pisariaqartitsinermut tunngaviusutut ilimagineqartut taamaallaat isummerfigineqassallutik. Taamaattumik paasissutissat attuumassuteqanngitsut ilanngunneqassanngillat. Akerlianik kommunalbestyrelsip pisariaqartitsinermik naliliinerup suliarinerani pissutsit allat eqqumaffigilerpagit, tapersersorneqarnissamik pisariaqartitsinermut iliuuseqarfigineqarsinnaasut, kommunalbestyrelsip pisariaqartitsinermik naliliinermini taakkua ilannguttariaqarpai.

Imm. 6-imut.

Aalajangersakkap pissutsit kommunalbestyrelsip pisariaqartitsinermik naliliinermini ilanngutassaanik allassimaffik nr. 1-imiit 8-mut tamakkiisuunngilaq.

Aalajangersakkap kinguneraa, kommunalbestyrelsi nr. 1-imiit 8-mut immikkoortut tamaasa sukumiinerusumik naliliiffiginissaanut attuumassuteqarnersoq pillugu tigussaasumik nalilersuissasoq. Immikkoortut tamarmik isummerfigineqassapput, kisianni pissutsinik sukumiinerusumik naliliineq taamaallaat piumasaqaataavoq, pisuni tigussaasuni attuumassuteqartillugu. Tamanna imm. 5-imik ataqatigiissillugu isigineqassaaq, tamatuma kingorna pisariaqartitsinermik naliliineq siunertamit annerusinnaanngilaq.

Nr.1-imiit 8-mut immikkoortoq ataaseq pillugu sukumiinerusumik misissuisoqarnissaanut imaluunniit pisumi tigussaasumi attuumassuteqanngitsutut isigineqarneranut kommunalbestyrelsi tunngavilersuissaaq.

§ 2, imm. 1 aamma § 11, imm. 2 naapertorlugit tapersersuineq tunniunneqartoq, aamma taamaappat sorleq, pillugu aalajangiinermut pisariaqartitsinermik naliliineq tunngaviusussat ilaattut ilanngunneqartussaq tunngavigalugu, immikkoortoq ataaseq sukumiinerusumik misissorneqarnissaanut naliliisoqassaaq.

Naliliineq tigussaasoq utoqqaap inuttut ajornartorsiutai isumalluutaalu § 2, imm. 2 naapertorlugu tamakkiisumik sammiveqarluni iliornikkut isiginiarlugit ilanngullugu suliarineqartariaqarpoq.

Nr. 1

Imminut isumassornermi pineqarpoq nammineq peqqissutsimik aamma tarnikkut, timikkut isumaginninnikkullu pisariaqartitat isumaginissaannut piginnaasaqarneq. Assersuutigalugu inuttut eqqiluisaarneq, nakorsaatitornissaq eqqaamallugu, peqqinnartumik nerineq, inuttut attuumassuteqarfiit isumagalugit aamma akuttunngitsumik aalasarneq.

Nr. 2

Pissusilersorneq atugarissaarnerlu utoqqarnut kiserliornermik misigisaqartunut attuumassuteqarsinnaavoq, pingaartumik inuunermi aapparisap annaanerata kingorna. Utoqqarmut aamma attuumassuteqarsinnaavoq najugaqarfissamik neqeroorummik taperserneqareersumik, naliliiffigissalluni, utoqqaq najugaqarfissamik neqeroorummi maannakkut iluarusulluni inuunersoq.

Nr. 3

Ilaqutariinnermut pissutsit kinguneqarput utoqqaap ilaquttanut qaninnerpaanut attuumassuteqarnera, ilanngullugu ilaqutariit iluanni aaqqiagiinngissutaasinnaasut imaluunniit ikorfartuisumik sunniuteqaqatigiinneq pillugit nalilersuineq. Tamanna attuumassuteqarsinnaavoq, attuumassuteqarnerit taakkua utoqqaap ulluinnarni inuuneranik qanoq sunniinerat aamma nammineersinnaassuseqarnerup attatiinnarnissaanut piginnaasaq. Ilanngullugu utoqqaap ilaqutariit tunngavigalugit isumassorneqarnera tapersersorneqarneralu pillugit naliliinermi ilanngunneqarsinnaapput.

Nr. 4

Immikkoortoq tassani utoqqaap inuiaqatigiinni attaveqarfii, tassunga ilanngullugit ikinngutai, inuiaqatigiinni sammisassaqartitsinermi peqataanera aamma inuiaqatigiinni akulerunnera ataatsimut isigalugu. Naliliinermut ilanngunneqarsinnaapput aamma aporfiusinnaasut imaluunniit inuttut attaveqarniarnerup attanneqarnissaanut sanarfeqqinneqarnissaanulluunniit tapersersorneqarnissamik pisariaqartitsinera.

Nr. 5

Utoqqaap peqqinnissakkut inissisimanera ataatsimut isigalugu ilanngunneqarsinnaavoq, tassunga ilanngullugit timikkut eqqarsartaatsikkullu peqqissuunera. Tassunga anigorsinnaanngisamik nappaatit, nakorsaatinut tunngatillugu pisariaqartitat, nerisarnermut tunngasut aamma innarluuteqarsinnaaneq imaluunniit piginnaasakillisinnaanerit ilaatinneqarput.

Nr. 6

Ilanngunneqarsinnaapput, utoqqaq innuttaasut akornanni peqataanissamut periarfissaqarnersoq, aamma peqataaneq taanna attanniarlugu imaluunniit annertusarniarlugu tapersersorneqarnissamik pisariqartitsisoqarnersoq. Ilanngunneqarsinnaasut aamma tassaapput, angallannermut periarfissat imaluunniit innuttaasunut peqataanissamut atortussat.

Nr. 7

Ilanngunneqarsinnaavoq utoqqaq timikkut, tarnikkut, silassorissutsikkut imaluunniit malussarissutsikkut piginnaasakillinersoq, ulluinnarni inuunerannik sunniuteqartoq tapersersorneqarnissamillu pisariaqartitsisoq. Tamanna kinguneqarpoq piginnaasakillinerup annertussusaanik naliliineq, aamma inuit innarluutillit tapersersorneqarnissaannut Inatsisartut inatsisaat naapertorlugu tapersersuinermik neqerooruteqarnissaq attuumassuteqarnersoq.

Nr. 8

Inatsisartut inatsisaat manna imaluunniit inatsit alla malillugu utoqqaap tapersersorneqarnissaq ikiorsiissutigineqareersoq attuumassuteqarpat ilanngunneqassaaq. Naliliinermi utoqqaap tapersersorneqarnerata annertussusaa sunniuteqarneralu ilanngunneqarsinnaapput, aamma tapersersuinermik allanik pisariaqartitsisoqarnersoq imaluunniit tapersersuinerup allanngortinneqartariaqarnersoq. Naliliinermi aamma ilanngunneqartariaqarput tapersersorneqarnerit assigiinngitsut ataqatigiissarnissaat tapersersuinermi suliniuteqarneq ataqatigiittuunissaa tamakkiisumillu sammiveqarnissaa qulakkeerniarlugu.

Imm. 7-imut.

Aalajangersakkap aalajangersarpaa, § 8, imm. 6, nr. 5 malillugu peqqissutsimut pissutsinik naliliinermut atatillugu najukkami peqqinnissamut sullissivimmiit peqqinnissaq pillugu naliliinermik kommunalbestyrelsip pissarsiniarsinnaanera. Tamanna periarfissiivoq pisariaqartitsineq, pisariaqartitsinermik tamakkiisumik naliliinermut annertuumik pingaaruteqarsinnaasoq, peqqinnissamut attuumassuteqartillugu suliamut tunngasumik tunngaveqarluni naliliinissap qulakkeerneqarnissaa.

Imm. 8-mut.

Imm. 10-mi aalajangersakkap aalajangersarpaa, pisariaqartitsinermik naliliineq tunngavigalugu tapersersorneqarnissamik pilersaarummik allakkatigut suliaqartoqassasoq, § 8 naapertorlugu utoqqarmut suliniuteqarneq angusassamik toraagaqarnissaanik aamma tamakkiisumik sammivilernissaanik qulakkeerisussaq. Taamaalilluni tapersersorneqarnissamik pilersaarut pisariaqartitsinermik naliliinermik tunngaveqassasoq takuneqarsinnaavoq.

imm. 9-mut.

Aalajangersagaq Naalakkersuisut inatsisitigut tunngavilerpai, pisariaqartitsinermik naliliinermut erseqqinnerusunik malittarisassanik aalajangersaasinnaasut. Pisinnaatitsineq naatsorsuutigineqarpoq ilaatigut pisariaqartitsinermik naliliinerup suliarineqarneranut, ilusaanut imarisaanullu kiisalu pisariaqartitsinermik naliliinerup ingerlaneranut naammassineranullu piffissamut tunngatillugu piumasaqaatit. Siunniunneqarpoq malittarisassat taamatut ittut nalunaarut aqqutigalugu aalajangersarneqassasut.

*§ 8-mut*

Imm. 1-imut.

Aalajangersakkap aalajangersarpaa, utoqqarmut tapersersorneqarnissaq pillugu aalajangiinissaq sioqqullugu, kommunalbestyrelsi tapersersorneqarnissamik pilersaarummik allakkatigut suliaqarnissaanut pisussaaffeqartoq. Tapersersorneqarnissamik pilersaarutip suliarineqarnerata qulakkiissavaa, kommunalbestyrelsi inuup tapersersorneqarnissamik pisariaqartitsineranik aaqqissuussaasumik sukumiisumillu pisariaqartitsinermik naliliinermik suliaqarnera, taamaaliornikkullu suliniummi anguniakkap piareersarnera aamma suliniutip ataqatigiittuunissaa tamakkiisumillu sammiveqartuunissaa qulakkeerlugu.

Tapersersorneqarnissamik pilersaarut tigussaasuussaaq inummullu ataatsimut tungasuulluni taamaaliornikkut utoqqaq aamma oqartussani inuit attuumassuteqartut il.il. suliniummik malinnaanissaannut aamma utoqqaap unammilligassarisinnaasai pillugit aaqqiissuteqarsinnaanermut peqataanissamut periarfissillugit.

Taamatut iliornikkut kissaatigineqarpoq annertunerpaamik qulakkeerneqassasoq, utoqqaap suliniuteqarneq tapersersussagaa, aamma isumassuinermilu inuit allat suliniuteqarneq akuerissagaat, ataqqillugu tapersersuillutillu. Suliniut tamakkiisumik sammiveqarsinnaaqqullugu, ilaatigut utoqqaap kiisalu inummut qanigisaasut akornanni isumalluutit suut piginerai isummertoqassalluni.

Aalajangersakkami imm. 1, nr. 1-imiit 3-mut inissisimanerit allaqqapput, kommunalbestyrelsip tapersersorneqarnissamik pilersaarummik suliaqarnissaanut pisussaaffigisai.

Tapersersorneqarnissamik pilersaarutip isikkoqarnera apeqqutaatillugu tapersersorneqarnissamik pilersaarut pioreersut paasissutissanik naliliinernillu nutaanik nutarsarneqarnera naammassinnaavoq, tapersersorneqarnissamik pilersaarummik nutaarluinnarmik suliaqarnissamut taarsiullugu.

Imm. 2-mut.

Imm. 2-mi aalajangersarneqarpoq, tapersersorneqarnissamik pilersaarut utoqqaap tapersersorneqarnissamik pisariaqartitai pissutsillu tassunga tigussaasut aallaavigalugit suliarineqassasoq.

Tapersersorneqarnissamik pilersaarut siunertarisamit annertunerusinnaanngilaq. Tamanna kinguneqarpoq, kommunalbestyrelsi pisariaqartitat attuumassuteqartut pillugit eqqortumik sunniuteqarluartumillu naliliissasoq, taamaalilluni tapersersorneqarnissamik pilersaarut angusassamik toraagaqartuussalluni pissutsinilu piviusuni atorneqarsinnaalluni. Tamatumani ilaatigut aamma pineqarpoq, inummik isumassuisunit kiisalu allanit pissutsinut tigussaasunut inummut tunngasunik ilisimasalinnit, paasissutissat pigineqareersut misissuinerni ilanngunneqarnissaat.

*§ 9-mut*

Imm. 1-imut.

Imm. 1-imi aalajangersarneqarpoq, tapersersorneqarnissamik pilersaarut imarisassai:

Nr. 1

Tapersersorneqarnissamik pilersaarut tapersersuinerup siunertaa anguniagaalu allaqqassapput.

Siunertatut paasineqassaaq suliniummi utoqqaq ikiorniarlugu pingaarnertut anguniarneqartoq, anguniagarlu tassaasoq, isumaginninnikkut suliniummi siunertaq naammassiniarlugu, inernerit tigussaasut anguneqartussat.

Nr. 2

Tapersersorneqarnissamik pilersaarummi allaqqassaaq, anguniagaq angunissaanut tapersersuineq sorleq pisariaqarnersoq.

Tamanna kinguneqarpoq, anguniakkat immikkoortiternissaat aamma tigussaasuullutik, taamaalilluni anguniagaq anguneqarnissaanut suna naammassineqassanersoq ersarissuulluni. Taamaalilluni anguniagassat piviusorsiortuussapput, tapersersorneqarnissamik pilersaarummi allaqqasutut piffissaliussap aalajangerneqartup iluani anguneqarnissaa naatsorsuutigineqarsinnaalluni.

Nr. 3

Tapersersorneqarnissamik pilersaarut ilanngullugu pissutsit immikkut ittut ilanngutissavai, utoqqarmut tapersersuinermullu ikiorsiissutigineqartumut pingaaruteqarsinnaasut, tassunga ilanngullugit ilaqutat attaveqaatillu, ilinniagaqarneq sulinerlu kiisalu inuttut ikiorserneqarneq katsorsarneqarnerluil.il. Allassimasut tamakkiisuunnginneri pineqarpoq. Pissutsit allat attuumassuteqarpata, taakkua aamma ilanngunneqassapput.

Imm. 2-mut.

Aalajangersakkami imm. 2-p aalajangersarpaa, tapersersorneqarnissamik pilersaarut suliarineqarnerani sapinngisamik utoqqaq nammineq, aamma isumassuinermik sulisut allat attuumassuteqartut oqaloqatigalugit suleqatigalugillu pissasoq.

Utoqqaap aallaaviatigut nammineq isummani isiginninninilu oqaatigisinnaasariaqarpai pineqartup piginnaasaqarnera pissusissamisoortumik eqqarsaartigalugu.

Aalajangersakkap Inatsisartut inatsisaanni tunngaviusumik mianerinninnissaq, § 2, imm. 3 naapertorlugu utoqqaap timikkut tarnikkullu piginnaasaqarnera pissusissamisoortumik eqqarsaatigalugu, utoqqaap nammineq isiginninnera ersarissumik erseqqissarpaa.

Inatsisartut inatsisaanni § 7-imut oqaaseqaatinut ilanngullugu innersuussisoqarpoq, utoqqarnik akulerutitsinissamut oqaloqatiginninnissamullu piumasaqaatit itisilerlugit suliarineqartut.

Imm. 3-mut.

Aalajangersakkap aalajangersarpaa, utoqqarmut tapersersorneqarnissamik pilersaarutit immikkoortui attuumassuteqartut utoqqaat najugaqatigiiffiannut imaluunniit utoqqarnik paaqqutarinniffinnut, utoqqaap innersuunneqarfianut, tunniunneqassasut.

Tapersersorneqarnissamik pilersaarummut ilisimasaqarneq piumasaqaataavoq, suliniuteqarnissamut angusassamik toraagaqarnermut tapersiisussaq, illuatungeriit attuumassuteqartut tamarmik anguniakkanut assigiimmik suliaqarnertik ingerlannissaannut. Tapersersorneqarnissamik pilersaarummut ilisimasaqarnissap isumagineqarneratigut, najugaqarfissamik neqeroorummi suliniuteqarneq tamakkiisumik sammiveqartumi eqqarsaataasut aamma piviusunngortinneqarnissaat qulakkeerneqassasoq.

Tapersersorneqarnissamik pilersaarutip immikkoortui sorliit attuumassuteqarnersut taamaalillunilu najugaqarfissamik neqeroorummut tunniunneqartussat, inuit ataasiakkaat pillugit naliliineq tamatigut apeqqutaatinneqartassaaq.

Imm. 4-mut.

Aalajangersakkap aalajangersarpaa, tapersersorneqarnissamik pilersaarut utoqqarmut pineqartumut tunniunneqassasoq.

Kommunalbestyrelsi tassunga atatillugu tapersersorneqarnissamik pilersaarummik tunineqartut tamatigut ilisimatittassavai, tapersersorneqarnissamik pilersaarutip imarisai pillugit. Tamanna isigineqassaaq annertusisamik ilitsersuinissamut pisussaaffeqarnermut piumasaqaatitut. Ilisimatitsissut oqaatsit periuserlu atorneqartut mianeralugit utoqqaap piginnaasaqarnera, ukioqarnera pissutsillu allat eqqarsaatigalugit pissaaq, taamaalilluni inuup suna attaveqaqatigiinnermi pineqarnersoq paasiniassammagu.

Imm. 5-imut.

Aalajangersakkap Naalakkersuisut tapersersorneqarnissamik pilersaarutit pillugit erseqqinnerusunik malittarisassanik aalajangersaanissaannut pisinnaatippai, tassunga ilanngullugit tapersersorneqarnissamik pilersaarutip ilusaa imarisaalu, kiisalu tapersersorneqarnissamik pilersaarutip ingerlaneranut naammassineqarnissaanullu piffissamut tunngatillugu piumasaqaateqarneq.

*§ 10-mut*

Aalajangersakkap aalajangersarpaa, oqartussat arlallit allassimaffimmut nalunaarsorneqartut inunnik paasissutissanik tunngasunik, tassunga ilanngullugit paasissutissat inummut tunngasut mianernartut, suliassani tigussaasuni paarlaasseqatigiissinnaasut ingerlatitseqqissinnaasullu. Aalajangersakkamut tunngaviuvoq, suliamut ilisimasallit suliassaq tigussaasoq pillugu suliamut ilisimasalinnik allanik oqaloqateqarnissamik akuttunngitsumik pisariaqartitsisinnaalersarnerat, amerlanertigut suliassaqarfiit akimorlugit. Taamaalilluni aalajangersakkap siunertaraa suliamut ilisimasallit suliassani tigussaasuni suliaqarnerat ikorfartussallugu pitsanngorsassallugulu.

Aalajangersagaq naapertorlugu paasissutissanik paarlaaqatigiinneq taamaallaat oqartussat aalajangersakkami allassimasut akornanni pisinnaavoq.

Aalajangersagaq ersarissaaneruvoq, inunnik paasissutissanik suliarinnittarneq pillugu inatsisip Kalaallit Nunaanni atuutilersinneqarnera pillugu peqqussummi inunnik paasissutissanik suliarinnittarneq pillugu malittarisassani §§ 6-imiit 8-mut isiginiarneqarnissaat, inunnik paasissutissat pillugit suliarineqarsinnaanerat ingerlateqqinneqarsinnaanerallu pillugit naliliisoqartillugu. Taamaalilluni piumasaqaataavoq, paasissutissanik katersineq suliassap suliarineqarneranut pingaaruteqartuussasoq aamma siunertamut ersarissumut tunngavilersukkamullu pissasoq. Tamatuma saniatigut paasissutissat katersorneqartut, attuumassuteqassapput aamma anguniagassap angunissaanut pisariaqartumit annertunerusinnaanatik.

Aalajangersakkap ilanngullugu aalajangersarpaa, suliassami pineqartumiit inummiit aallaaviatigut akuersissummik piumasaqartoqassasoq, oqartussat akornerminni paasissutissanik paarlaaqatigiittoqarsinnaaqqullugu, taamaattoq tak. imm. 2.

Imm. 2-mut.

Aalajangersakkap aalajangersarpaa, imm. 1 naapertorlugu akuersissut itigartitsissutigineqarpat, imaluunniit pissutaasut allat pissutigalugit akuersissummik pissarsinissaq ajornarpat, inunnik paasissutissat, tassunga ilanngullugit paasissutissat inummut tunngasut mianernartut, paarlaateqatigiissutigineqarsinnaapput, suliassami pissutsit, tassunga ilanngullugu inuup inatsisitigut isumannaatsuunissaanik eqqarsaatigalugu, pisariaqartinneqarpat.

*§ 11-imut*

§ 11-mi aalajangersakkat kommunalbestyrelsip utoqqarnut tapersersuinissaanut pingaarnertut killiliussat aalajangersarpai.

Imm. 1-imut.

Imm. 1-imi siunnersuutigineqarpoq, Inatsisartut inatsisaanni kapitali 5 malillugu tapersersorneqarnissaq imaluunniit kapitali 7 malillugu najugaqarfissamik neqerooruteqarneq pillugit kommunalbestyrelsi aalajangiissasoq.

Aalajangersagaq § 4, imm. 1-imut ataqatigiissillugu isigineqassaaq, tamatuma kingorna utoqqaap tapersersorneqarnissaq pisariaqartinneqartoq pillugu kommunalbestyrelsip isumagissagaa. Aalajangersakkami siunertaanngilaq, kapitali taanna kisiat malillugu tapersersuisoqarsinnaanera. Akerlianik suliniut ataqatigiittoq tamakkiisumillu sammiveqartoq suliarineqassaaq. Taamaattumik pissutsit malillugit, utoqqaap pisariaqartippagu, Inatsisartut inatsisaanni kapitali 5 malillugu tapersersuineq kiisalu kapitali 7 malillugu najugaqarfissamik neqerooruteqarneq pillugit aalajangiisoqarsinnaavoq.

Utoqqarmiit, imaluunniit kommunalbestyrelsip nammineq ingerlatsineratigut, tassunga ilanngullugu § 4, imm. 2 naapertorlugu kommunalbestyrelsip ujartuilluni suliniuteqarnera tunngavigalugu, aalajangiisoqarsinnaavoq.

Imm. 2-mut.

Siunnersuut tunngaviusumik eqqarsaatiginnippoq, utoqqaat pisariaqartitsippata, kommunimiit tapersersorneqarnissamut pisinnaatitaasut. Taamaattumik kapitali 5 malillugu tapersersorneqarnissaq kiisalu kapitali 7 malillugu najugaqarfissamik neqerooruteqarneq pillugit aalajangiineq § 7 malillugu pisariaqartitsinermik naliliinermik tunngaveqassaaq. Taamaalilluni aalajangersakkatigut siunnersuutigineqartukkut, inuup pisariaqartitai piumasaalu pillugit tigussaasumik inunnullu ataasiakkaanut tunngasumik naliliinermik tunngaveqarluni, utoqqaap tapersersorneqarnera qanoq ittuunissaa qanorlu annertutiginissaa pillugu kommunalbestyrelsip aalajangiisinnaanera qulakkeerneqassaaq.

§ 7, imm. 1 imaluunniit 2 naapertorlugu tapersersuisoqassanersoq naliliiffigineqarnissaa ersarissumik pisariaqartinneqanngitsoq pissutigalugu, pisariaqartitsinermik naliliisoqanngippat, paasissutissat pigineqareersut tunngavigalugit kommunalbestyrelsi aalajangiisinnaavoq, tassunga ilanngullugu utoqqarmik ilanngutititsineq. Taamaalilluni utoqqaap tapersersorneqarnissamik pisariaqartitai tunngavigalugit tigussaasumik inunnullu ataasiakkaanut tunngasumik aalajangiisoqassaaq aamma pisariaqartitsineq tamanna tunngavigalugu tapersersuinermik tunniussisoqarluni.

Matumuua erseqqissarneqarpoq, § 7 malillugu pisariaqartitsinermik naliliisoqanngippat, kommunalbestyrelsi tapersersuinissamut akornuserneqarnissaa aalajangersakkatigut siunertarineqanngitsoq. Akerlianik inuit ataasiakkaat inissisimanerat tapersersorneqarnissamik periarfissanut Inatsisartut inatsisaanniittunut naleqqiullugu naliliinermi siunertarisamut naleqquttutut isigineqarpat tapersersuisoqassaaq.

Imm. 3-mut.

Aalajangersakkap aalajangersarpaa, imm. 1 malillugu aalajangiisoqarnissaa sioqqullugu, utoqqarmik oqaloqatiginnittoqassasoq. Oqaloqatigiinnerup ingerlanneqarnissaa pillugu siunnersuummi § 7-imut oqaaseqaatit itisiliisut innersuussutigineqarput.

Imm. 4-mut.

Aalajangersakkami siunnersuutigineqartumi tapersersuinermik pinartumik aallartitsisoqarnissaanut pisariaqartitsineq naammassineqarpoq. Aalajangersagaq atuuppoq, utoqqaq oqaloqatigiinnerup ingerlanneqarnissaanik, pisariaqartitsinermik naliliinerup naammassineqarnissaanik aamma tapersersorneqarnissamik pilersaarutip suliarineqarnissaanik utaqqisaqarsinnaatinnagu. Pisuni taakkunani §§ 6-imiit 8-mut aalajangersakkat malillugit, naak inummik oqaloqatiginnerup suli ingerlanneqanngitsoq, pisariaqartitsinermik naliliinerup aamma tapersersorneqarnissamik pilersaarutip naammassineqanngitsut, kommunalbestyrelsi tapersersuinissaq pillugu aalajangiisinnaavoq. Assersuutigalugu attuumassuteqarsinnaavoq, kommunalbestyrelsip nalilerpagu, pisariaqartitsinermik naliliinerup kingorna inuk tapersersuinermik iliuuseqarfigineqarnani nammineq angerlarsimaffiani najugaqaannarnissaa illersorneqarsinnaanngitsoq.

Tamatuma kingorna §§ 6-imiit 8-mut aalajangersakkat malillugit kommunalbestyrelsi piaarnerpaamik oqaloqatigiinneq ingerlatissavaa aamma pisariaqartitsinermik naliliineq kiisalu tapersersorneqarnissamik pilersaarut naammassillugit. Pisariaqartitsinermik naliliinermi aamma tapersersorneqarnissamik pilersaarummi tapersersorneqarnermik pioreersumit suli pisariaqartitsisoqartoq imaluunniit allannguisoqartariaqartoq paasinarsippat, tamanna pillugu pisariaqartitsinermik naliliineq aamma tapersersorneqarnissamik pilersaarut naammaassineqartut tunngavigalugit kommunalbestyrelsi aalajangiissaaq. Imm. 4-mi aalajangersagaq aamma pisuni pisariaqartitsinermik naliliineq naammassineqartillugu kisianni tapersersorneqarnissamik pilersaarut suli naammassineqartinnagu atuuppoq.

*§ 12-imut*

Imm. 1-imut.

Aalajangersakkami siunnersuutigineqarpoq, utoqqaap tapersersorneqarnera suli siunertaminut naammassinninnersoq pillugu kommunalbestyrelsi ingerlaavartumik malitseqartitsissasoq. Ingerlaavartumik malitseqartitsinermi utoqqaq inatsisartut inatsisaat imaluunniit inatsit alla malillugu tapersersorneqarnersoq kommunalbestyrelsi eqqumaffigissallugu pisussaaffeqarpoq.

Tapersersorneqarnermik malitseqartitsineq qanoq akulikitsigisumik pissanersoq pillugu aalajangersimasumik imaluunniit tamanut atuuttunik killilerneqanngilaq. Akerlianik utoqqaat ataasiakkaat tapersersorneqarnissamik pisariaqartitsinerat tapersersuinerullu suunera tunngavigalugit kommunalbestyrelsip qanoq akulikitsigissanersoq pillugu aalajangersaassaaq. Taamaalilluni assersuutigalugu utoqqaap katerisimaarnermut sammisassaqartitsinermullu neqeroorummik taamaallaat pisariaqartitsippat aamma timikkut eqqarsartaatsikkullu nukittulluni, taava akulikitsumik malitseqartitsineq pillugu piumasaqaateqassanngilaq. Aappaatigut utoqqaq najugaqarfissamik neqeroorummut qanittukkut nuunnissamut neqeroorfigitittoq nuunnerup kinguninngua malitseqartitsinissamik pisariaqartitsisinnaavoq, inuup najugaqarfissamik neqeroorummi pisariaqartitani tamaasa matussuserneqarnersut, imaluunniit tapersersorneqarnermik allamik pisariaqartitsinersoq paasiniarlugu. Peqatigalugu utoqqaq napparsimanini pissutigalugu sukkasuumik sanngiilliartortoq, qanimut malinnaaffigineqarnissaa pisariaqarsinnaavoq.

Malitseqartitsinerup ilusissaa pillugu piumasaqaateqanngilaq. Malitseqartitsineq assersuutigalugu oqaloqatigiinnissamut aggersaanerusinnaavoq, utoqqarmut oqarasuaatikkut sivikitsumik oqaloqatigiinnerulluni, najugaqarfissamik neqeroorummi angerlarsimaffimmut pulaarneq pinaveersaartitsinerulluni imaluunniit isumassuinermik sulisuniit ingerlaavartumik nalunaarutiginninnerullutik.

Kommunalbestyrelsip malitseqartitsinerup ilusaa akulikissusaalu pillugit ingerlatsiviup iluani najoqqutassanik aalajangersaasinnaavoq, kisianni najoqqutassiat utoqqaap tapersersorneqarnissamik pisariaqartitsinera tigussaasoq aamma tapersersuineq akuerineqartoq pisariaqartinneqarnera tunngavigalugu malitseqartitsinerup akulikinnerusinnaanera pillugu missiliuussinermut inissaqartitsissapput.

Imm. 2-mut.

Aalajangersakkap imm. 2-ata ingerlaavartumik malitseqartitsinermut tunngatillugu Naalakkersuisut erseqqinnerusunik malittarisassanik aalajangersaanissaannut pisinnaatitsivoq.

*§ 13-imut*

Imm. 1-imut.

Utoqqaq tapersersorneqarnissamik eqqortumik tunineqanngitsoq kommunalbestyrelsip ilisimalerpagu, tapersersorneqarnissap allanngortinneqarnera imaluunniit unitsinneqarnera pillugu kommunalbestyrelsi aalajangiinissaminut pisussaaffeqarpoq.

Kapitali 5 malillugu aalajangersakkami tapersersuinermut periarfissat pineqarput.

Aalajangersakkami siunertaavoq utoqqaq inuup qaqugukkulluunniit pisariaqartitai atuuttut naapertorlugit tapersersorneqarnissaa qulakkiissavaa, inuup tapersersorneqarnissamik pisariaqartitai piffissap ingerlanerani ajorseriarnerat pitsanngoriarneralluunniit apeqqutaatinnagit.

Aalajangersagaq § 12-mut, tapersersuinerup siunertamut suli naammassinninnersoq pillugu malitseqartitsinissamut kommunalbestyrelsimik pisussaaffiliisumut, ataqatigiissillugu isigineqassaaq. Ingerlaavartumik malitseqartitsinerup takutippagu, tapersersuineq naammakkunnaartoq imaluunniit pisariaaruttoq, taava kommunalbestyrelsi tapersersuinerup allanngortinnissaa unitsinnissaaluunniit pillugu aalajangiissaaq.

Assersuutigalugu utoqqaq utoqqarnik paaqqutarinniffimmut nuussimasinnaavoq. Tapersersorneqarneq inuup siusinnerusukkut angerlarsimaffimmi tunniunneqartoq unitsinneqassaaq, aamma akerlianik utoqqarnik paaqqutarinniffimmi tapersersorneqarnissamik nutaamik pisariaqartitsisinnaalluni. Assersuut alla tassaavoq utoqqaq siusinnerusukkut sammisassaqartitsinermik neqeroorummukarniarluni ataatsimoortumik biiliunneqarnissamik aaqqissuussamik atuisoq, kisianni maannakkut peqqissusaata ajorseriarnera pissutigalugu ingiaqateqarnissamik pisariaqartitsilersoq.

Tapersersuinermik iliuusissat ikiorsiissutigineqartuni anguniakkat anguneqarpata unitsinneqassapput. Tapersersuinermik iliuusissat unitsinneqarnissaat pillugu kommunalbestyrelsi aalajangiinissamut maannamut tapersersuinermut taarsiullugu allamik tapersersuisoqassanersoq naliliiffigissavaa. Utoqqaq tapersersorneqarnissamik suli pisariaqartitsippat, inuup tapersersorneqarnissap pisariaqartup tunniunneqarnissaa kommunalbestyrelsip isumagissavaa.

Imm. 2-mut.

Kapitali 5 malillugu tapersersuinermik allanngortitsineq imaluunniit unitsitsineq pillugu kommunalbestyrelsip aalajangiinissaa sioqqullugu, § 6 naapertorlugu kommunalbestyrelsi utoqqarmik oqaloqateqassaaq. Taamaalilluni kommunimi sulisup atorfeqartup imaluunniit suliamut ilisimasallip naliliineri kisiat tunngavigalugu, tapersersuinermik allanngortitsineq imaluunniit unitsitsineq pillugu kommunalbestyrelsi aalajangiisinnaanngilaq. Utoqqaq suliassami illuatungiliuttutut tusarniarneqassaaq aamma iluatungiliuttutut tusarniaaneq oqaloqatiginninnertut iluseqassalluni. § 6-imut oqaaseqaatit, oqaloqatigiinnerup ingerlanneqarnissaanut killiliussat nassuiarneqartut, innersuussutigineqarput.

Imm. 3-mut.

Siunnersuut tunngaviusumik eqqarsaatiginnippoq, utoqqaat tapersersorneqarnissamut pisinnaatitaasut, kommunimit tapersersuinermik pisariaqartitsisoqartillugu.

Taamaattumik § 7 malillugu pisariaqartitsinermik naliliineq aallaaviatigut tunngavigalugu kapitali 5-imi aalajangersakkat malillugit utoqqarmut tapersersorneqarnissamik allannguineq imaluunniit unitsitsineq pillugu aalajangiisoqassaaq. Taamaalilluni aalajangersakkatigut siunnersuutigineqartukkut, inuup pisariaqartitai piumasaalu pillugit tigussaasumik inunnullu ataasiakkaanut tunngasumik naliliinermik tunngaveqarluni, utoqqaap tapersersorneqarnera qanoq ittuunissaa qanorlu annertutiginissaa pillugu kommunalbestyrelsip aalajangiisinnaanera qulakkeerneqassaaq.

§ 7, imm. 1 imaluunniit 2 naapertorlugu tapersersuisoqassanersoq naliliiffigineqarnissaa ersarissumik pisariaqartinneqanngitsoq pissutigalugu, pisariaqartitsinermik naliliisoqanngippat, paasissutissat pigineqareersut tunngavigalugit kommunalbestyrelsi aalajangiisinnaavoq. Taamaattoq tapersersuinermik allannguinermi imaluunniit unitsitsinermi tapersersorneqarnissamik pisariaqartitsinerup allanngornera amerlanertigut pineqartarpoq, tamanna pisariaqartitsinermik naliliinermi erseqqinnerusumik paasiniarneqarnissaanik piumasaqaateqartoq.

*§ 14-imut*

Imm. 1-imut.

Aalajangersakkap aalajangersarpaa kapitali 7-imi aalajangersakkat malillugit utoqqaq najugaqarfissamik neqeroorummut allamut, maannakkut najugaqarfissamik neqeroorummi inuup pisariaqartitai matussuserneqarsinnaajunnaarpata, nuunnissaanik neqerooruteqarnissamut kommunalbestyrelsi pisussaaffeqartoq. Taamaalilluni aalajangersagaq § 12-i naapertorlugu ingerlaavartumik malitseqartitsineq pillugu kommunalbestyrelsip pisussaaffianut atatillugu isigineqassaaq.

Amerlanertigut utoqqaq pineqartarpoq, utoqqaat angerlarsimaffianni imaluunniit utoqqaat najugaqatigiiffianni najugaqartoq, tapersersorneqarnissamik pisariaqartitsinerup annertunera pissutigalugu utoqqarnik paaqqutarinniffimmut nuuttoq. Imaassinnaavoq aamma utoqqaq utoqqaat najugaqatigiiffianni najugaqartoq, kisianni sullinniakkanut tulluutinngitsoq, aamma nammineq oqaaseqartoq utoqqaat najugaqatigiiffiannut allamut imaluunniit utoqqaat angerlarsimaffiannut kissaateqartoq.

Najugaqarfissamik neqeroorummut allamut nuunneq nammineq kajumissuseqarneq pineqassaaq aamma utoqqaap akuersissuteqarnera piumasaqaataalluni. Taamaalilluni Inatsisartut inatsisaat manna inatsisitigut tunngavissaqanngilaq kommunalbestyrelsi akuersissuteqanngitsumik pinngitsaaliilluni nuutsitsinissamut.

Aalajangersagaq pissaanermik atuinermut inatsimmi § 36-mut ataqatigiissillugu isigineqassaaq. Utoqqaq nuunnissamut piumanngippat imaluunniit ilisimatitsilluni akuersissuteqarnissamut piginnaasaqanngippat, aamma kommunalbestyrelsip naliliiffigippagu, utoqqaq najugaqaannassaguni aarlerinartorsiortinneqassasoq, taamaalilluni akuersissuteqanngitsumik nuunnissaq pisariaqarluni, pissaanermik atuinermut inatsimmi immikkoortoq IV-mi malittarisassat malillugit tamanna pisariaqarpoq. Tamanna pillugu imm. 4-mut oqaaseqaatit erseqqinnerusut takukkit.

Imm. 2-mut.

Najugaqarfissamik neqeroorummut allamut nuunnissamik neqerooruteqarneq pillugu kommunalbestyrelsi aalajangiinissaa sioqqullugu, kommunalbestyrelsip inummik oqaloqateqarnissaa piumasaqaataavoq. Tamatuminnga siunertaavoq utoqqaap pisariaqartitai pillugu paasisaqarnissaq aamma aalajangiinerup ingerlaneranut utoqqaap ilanngunneqarnissaa nammineq aalajangiisinnaanermut pisinnaatitaaffia qulakkeerniarlugu.

Utoqqarnik oqaloqatiginninnerup ingerlasarnera pillugit siunnersuummi § 6-mut oqaaseqaatit itisiliisut innersuussutigineqarput.

Imm. 3-mut.

Siunnersuut tunngaviusumik eqqarsaatiginnippoq, utoqqaat pisariaqartitsippata, kommunimiit tapersersorneqarnissamut pisinnaatitaasut. Taamaattumik kapitali 7 malillugu najugaqarfissamik neqerooruteqarneq pillugu aalajangiineq aallaaviatigut § 7 malillugu pisariaqartitsinermik naliliinermik tunngaveqassaaq. Taamaalilluni aalajangersakkatigut siunnersuutigineqartukkut, inuup pisariaqartitai piumasaalu pillugit tigussaasumik inunnullu ataasiakkaanut tunngasumik naliliinermik tunngaveqarluni, kommunalbestyrelsip aalajangiinissaa qulakkeerneqassaaq.

Najugaqarfissamik neqeroorummut allamut nuunnissaq pillugu aalajangiinissaq sioqqullugu,

pisussat tamaasa eqqarsaatigalugit pisariaqartitsinermik naliliinermik suliaqartoqartariaqarpoq, neqerooruteqarneq tapersersorneqarnissamik pisariaqartitsinermik allanngortitamik tunngaveqartussaammat, tamanna pisariaqartitsinermik naliliinermi erseqqinnerusumik paasiniarneqarnissaanik piumasaqaateqarluni. Taamaattumik § 7, imm. 1 naapertorlugu najugaqarfissamik neqeroorummut allamut nuunnermut atatillugu pisariaqartitsinermik naliliinermik suliaqarnissaq qaqutiguinnaq ersarissumik pisariaqartinneqanngitsutut isigineqarpoq.

Imm. 4-mut.

Aalajangersakkap aalajangersarpaa isumaginninnermi suliassaqarfimmi pissaanermik atuineq pillugu Inatsisartut inatsisaanni immikkoortoq IV inersimasut pillugit malittarisassat aamma Inatsisartut inatsisaat manna malillugu najugaqarfissamik neqerooruteqarneq pillugu atuuttut.

Utoqqaq nuunnissamut akerliuppat imaluunniit ilisimatitsilluni akuersissuteqarnissamut piginnaassuseqanngippat, aamma kommunalbestyrelsip nalilerpagu, utoqqaq najugaqaannassaguni aarlerinartorsiortinneqarsinnaasoq, taamaalilluni akuersissuteqanngitsumik nuutitsinissaq pisariaqalerluni, taava pissaanermik atuinermut Inatsisartut inatsisaanni immikkoortoq IV-mi malittarisassat atuutissapput.

Malittarisassat kommunalbestyrelsimut pisussaaffiliipput, inuk nuunnissamut akerliusoq imaluunniit ilisimatitsilluni akuersissuteqarnissamut piginnaasaqanngitsoq, najugaqarfissamik aalajangersimasumut inissaanik tunineqarnissaa pillugu, Naalakkersuisunut aalajangiinissamut inassuteqassallutik. Pissaanermik atuinermut Inatsisartut inatsisaanni § 36-mi aalajangersakkami arlalinnik sakkortuunik piumasaqaateqarpoq, inuk akuersissuteqanngitsumik najugaqarfissamut aalajangersimasumut inissaanik tunineqarsinnaaneranut, inersimasunut atatillugu isumaginninnikkut iliuuserineqartoq annertunerpaamik akuliunneq pineqarmat. Ilaatigut piumasaqaataassaaq nuutitsineq pisariaqarluinnartoq utoqqaap pisariaqartumik ikiorserneqarsinnaaniassammat, aamma ikiorsiineq maannakkut najugaqarfigisami naammassineqarsinnaanngitsoq.

*§ 15-imut*

Imm. 1-imut.

Aalajangersakkap aalajangersarpaa, kommunalbestyrelsi taamaallaat kommuneqarfinnut aggorneqarnerup iluani sumiiffimmi nuunnermik neqerooruteqarneq pillugu aalajangiisinnaasoq.

Aalajangersakkami § 4, imm. 4-mut innersuussisoqarpoq. Taamaalilluni neqeroorutit taamaattut utoqqaap pisariaqartitaanut pitsaanerpaamik naammassinnissinnaasutut nalilerneqarpata, kommunalbestyrelsi, kommuninit allanit pilersinneqartunik aamma ingerlanneqartunik, tapersersuinermik iliuusissanik atuisinnaasoq, ilaatitsinnginnertut atuuppoq. Kommunimi allami pissarsiarineqarsinnaasumik najugassatut neqeroorummik immikkut ittumik pitsaanerpaamik naammassineqarsinnaasumik utoqqaq immikkut ittunik pisariaqartitsippat, najugassatut neqeroorummik kommunip aggornerisa avataaniittumik, kommunimit utoqqaq neqeroorfigineqarsinnaasoq, tamatuma kingunerivaa.

Tamanna pisuni, immikkut ittunik atortorissaaruteqarfiusunik imaluunniit piginnaasaqarfiusunik pisariaqartitsiffiusuni, kommunimi namminermi periarfissaqanngiffiusumi, kisianni Kalaallit Nunaanni kommunimi allami periarfissaqartillugu soqutiginaateqarsinnaavoq. Assersuutigalugu nakorsaanermik- imaluunniit nakorteqqinnissamik neqeroorummik immikkut ittunik, utoqqarnik paaqqinnittarfiit imaluunniit najugassatut neqeroorutit immikkut ittut eqqartugaasinnaapput.

Kommuni, utoqqaap angerlarsimaffittut kommunerisarisimasaa, suli angerlarsimaffittut kommunerisatut isigineqassaaq, taamaalillunilu, kommunit akunnerminni akiliisussaatitaaneri pillugit Inatsisartut peqqussutaat nr. 2, 12. juni 1995-meersumi § 7, imm. 1-i aamma § 14, imm. 1-i naapertorlugu kommuniulluni akiliisartoq.

Angerlarsimaffittut kommunerisaq, kommunit akunnerminni akiliisussaatitaaneri pillugit Inatsisartut peqqussutaanni nr. 2, 12. juni 1995-meersumi § 3-mi isumasiuusigaavoq.

Imm. 2-mut.

Aalajangersakkami aalajangersarneqarpoq, utoqqaap kommunimi allami najugaqarfissamik neqeroorummut nuunnissaq pillugu kommunalbestyrelsimut qinnutigisinnaagaa. Tamanna assersuutigalugu ilaqutariinnut tunngassuteqartumik pissuteqarsinnaavoq.

Aalajangersagaq suliniut ataqatigiissarneqartoq pillugu pisussaaffeqarnermut naleqqiullugu isigineqassaaq. Utoqqaq kommunimi allami najugaqarfissamik neqeroorummut nuunniarluni kissaateqarpat, tamanna pillugu kommunit akunnerminni isumaqatigiissutigisinnaagaat piumasaqaataavoq. Kommuni utoqqarmit kommune angerlarsimaffigisaa suli kommune angerlarsimaffigisaatut isigineqassaaq, taamaalillunilu kommunit akunnerminni akiliiffigeqatigiittarnissamut pisussaaffii pillugit Inatsisartut peqqussutaat nr. 2, 12. juni 1995-imeersumi, § 7, imm. 1 aamma § 14, imm. 1 naapertorlugu kommuni akiliisussaalluni.

Kommune angerlarsimaffigisaq kommunit akunnerminni akiliiffigeqatigiittarnissamut pisussaaffii pillugit Inatsisartut peqqussutaat nr. 2, 12. juni 1995-imeersumi § 3-mi nassuiarneqarpoq.

*§ 16-imut*

Imm. 1-imut.

Aalajangersakkap aalajangersarpaa, § 7 malillugu pisariaqartitsinermik naliliinerup pisariaqartitsinermik takutitsinera annertoqataanik tapersersuinermik iliuuseqarnissamik neqerooruteqarnissamut kommunalbestyrelsi pisussaaffeqartoq. Aalajangersakkami nr. 1-imiit 10-mut tapersersuinermik iliuuseqarnissat assigiinngitsut sorliit kommunalbestyrelsit neqeroorutigisinnaasaat tassaapput:

1. inuttut ikiorteqarneq isumassorneqarnerlu,
2. angerlarsimaffimmi ikiorteqarneq,
3. atortorissaarutit,
4. qanigisanik siunnersuineq ilitsersuinerlu,
5. nammineq angerlarsimaffimmiit najugaqarfissamik neqeroorummut nuunnermut atatillugu nuunnermi ikiorneqarneq,
6. sungiusarneq,
7. ingiaqateqarneq,
8. sammisassaqartitsinermut katerisimaartitsinermullu neqerooruteqarneq,
9. ataatsimoorussamik biiliunneqarneq, aamma
10. peqqinnissaqarfimmi katsorsartinnermiit kommunimut angerlarsimaffigisamut ikaarsaarnermut atatillugu tapersersorneqarneq

Allattuiffik tamakkiisuuvoq, aammalu pisariaqartitsisoqarpat, kommunalbestyrelsip minnerpaamik tapersersuinermik iliuusissanik allassimasunik neqerooruteqartarnissaa pillugu piumasaqaatinik allattuiffiulluni. Pisariaqartitsinermik naliliinerup takutippagu, tapersersuinermik allanik iliuuseqarnissaq pisariaqartinneqartoq, matumuuna kommunalbestyrelsi tapersersuinermik iliuusissanik pisariaqartunik neqerooruteqarnissamut akorngutissaqanngilaq.

Pisariaqartitsinermik naliliinermi nr. 1-10’mut allattukkani tapersersuinermik iliuusissanik amerlanerusunik pisariaqartitsisoqartoq paasinarsippat, kommunalbestyrelsi tapersersuinermik iliuusissat pisariaqartut tamaasa neqeroorutiginissaanut pisussaaffeqarpoq.

Imm. 2-mut.

Aalajangersakkap Naalakkersuisut tapersersuinermik iliuusissat sorliit kommunalbestyrelsit neqeroorutigissaneraat pillugu malittarisassanik erseqqinnerusunik aalajangersaanissaannut pisinnaatippai.

*§ 17-imut*

Imm. 1-mut.

Aalajangersakkami siunnersuutigineqarpoq, utoqqarnut 82-inik ukiulinnut angerlarsimaffimmut pulaarneq pinaveersaartitsisoq pillugu kommunalbestyrelsi ukioq allortarlugu neqerooruteqartassasoq.

Angerlarsimaffimmut pulaarneq pinaveersaartitsisoq assersuutigalugu tassaavoq pineqartup maannakkut inuunermi inissisimanera pillugu oqaloqatiginninneq aamma pineqartoq nammineq isumalluutaanik atorluaanissaq pillugu ikiuineq piginnaasaqarneralu sapinngisamik sivisunerpaamik atatiinnarlugu.

Angerlarsimaffimmut pulaarneq pinaveersaartitsisoq neqeroorutaassaaq. Utoqqaap toqqarsinnaavaa neqeroorut akuersissutigineqassanersoq.

Taamaattoq kommunalbestyrelsip angerlarsimaffimmut pulaarneq pinaveersaartitsisoq pillugu neqerooruteqarneq, utoqqarnut § 16, imm. 1, nr. 2 malillugu angerlarsimaffimmi ikiorteqartunut pinngitsoortissinnaavaa. Imm. 5-i takujuk. Imm. 5-imut oqaaseqaatini pinngitsoortitsineq pillugu erseqqinnerusut takukkit.

Imm. 2-mut.

Aalajangersagaq siunnersuutigineqartoq malillugu utoqqarnut 75-inik ukioqalereertunut kiisalu aamma 80-inik ukioqalertunut tamanut angerlarsimaffimmut pulaarneq pinaveersaartitsisoq pillugu kommunalbestyrelsi pisussaaffilerneqarpoq. Tamatuma saniatigut utoqqarnut kommunimi najugaqartunut tamanut utoqqaq 72-inik ukioqalernerani angerlarsimaffimmut pulaarneq pinaveersaartitsisoq pillugu kommunalbestyrelsi neqerooruteqassaaq.

Angerlarsimaffimmut pulaarneq pinaveersaartitsisoq ilaatigut siunertaqarpoq siunissami utoqqarnut pulaarnissamik pisariaqartitsineq paasiniarlugu aamma ajornartorsiutaasinnaasut suussusersinissaannut atorneqassasoq aamma utoqqaat tapersersorneqarnissamik pisariaqartitsisinnaanerat pillugu oqaloqatigalugit.

Angerlarsimaffimmut pulaarneq utoqqaap 72-inik, 75-inik imaluunniit 80-inik ukioqalernerata kingorna piffissap naleqquttup iluani pissaaq. Piffissaq naleqquttoq tigussaasumik qanoq isigineqassanersoq kommunalbestyrelsi isummerfiginissaanut aalajangiissaaq.

Taamaattoq kommunalbestyrelsip angerlarsimaffimmut pulaarneq pinaveersaartitsisoq pillugu neqerooruteqarneq, utoqqarnut § 16, imm. 1, nr. 2 malillugu angerlarsimaffimmi ikiorteqartunut pinngitsoortissinnaavaa. Imm. 5-imut oqaaseqaatini pinngitsoortitsineq pillugu erseqqinnerusut takukkit.

Imm. 3-mut.

Utoqqaat isumaginninnikkut atugarliortut imaluunniit tarnikkut timikkulluunniit piginnaasakillisut, pisariaqartitsineq malillugu angerlarsimaffimmut pulaarneq pinaveersaartitsisoq pillugu neqeroorfigineqassapput. Taamaalilluni imm. 1-2-mi pisut taaneqartut saniatigut angerlarsimaffimmut pulaarneq pinaveersaartitsisoq pillugu pisariaqartitsisoqarsinnaavoq. Tamanna qulakkeerivoq, utoqqaat mianernarnerpaat pisariaqartumik eqqumaffigineqarnissaat tapersersorneqarnissaallu.

Kommunalbestyrelsi utoqqaq isumaginninnikkut atugarliortuunersoq imaluunniit tarnikkut timikkulluunniit piginnaasakillinersoq pillugu missiliuinermik naliliisariaqarpoq. Pineqarsinnaapput inuit inuunerminni tatisimannilersitsisunik allannguutinik misigisaqartut, soorlu aappaminnik annaasaqarneq, ilaquttat qanigisat akornanni perulunnartumik napparsimaneq, napparsimmavimmi sivisunerusumik uninnganeq imaluunniit inuit imigassamik aalakoornartortalimmik atuivallaartut, maluginiutiminnik annaasaqartut imaluunniit immikkut avinngarusimallutik inuusut. Naliliinermi utoqqaap inuunermini tamarmiusumik inissisimanera isumalluutaalu eqqarsaatigineqassapput, taamaalilluni tamakkiisumik naliliisoqarniassammat.

Taamaattoq kommunalbestyrelsip angerlarsimaffimmut pulaarneq pinaveersaartitsisoq pillugu neqerooruteqarneq, utoqqarnut § 16, imm. 1, nr. 2 malillugu angerlarsimaffimmi ikiorteqartunut pinngitsoortissinnaavaa. Imm. 5-imut oqaaseqaatini pinngitsoortitsineq pillugu erseqqinnerusut takukkit.

Imm. 4-mut.

Utoqqarnut angerlarsimaffimmut pulaarneq pinaveersaartitsissutaasoq pillugu kommunalbestyrelsi piaarnerpaamik neqerooruteqassaaq, utoqqaap aapparisaa inooqataaluunniit

1. toqukkut qimaguppat,
2. utoqqarnut imaluunniit inuit innarluutilinnut najugaqarfissamut kisimiilluni nuuppat,
3. pisortat iliuuseqarneratigut angerlarsimaffiup avataanut qaammat ataaseq sinnerlugu najugaqarallalerpat, imaluunniit
4. Peqqinnissaqarfimmi uninngasimappat.

Aalajangersakkap siunertaraa utoqqaat inissisimaffimmi, atugarissaarnerannut inuunerisalu pitsaassusaannut annertuumik sunniuteqarsinnaasuni, piaartumik attuumassuteqartumillu tapersersorneqarnissaat qulakkeerneqarnissaa. Utoqqaq inuunermini allannguutinik annertuunik misigisaqartillugu, soorlu aapparisamik imaluunniit inooqatigisamik annaasaqarneq, inooqatigisap utoqqarnik paaqqutarinniffimmut nuunneranik, imaluunniit napparsimmavimmi sivisunerusumik uninnganeq imaluunniit pisortat iliuuseqarneratigut allani sivisunerusumik inissinneqarneq pissutigalugu avissaaqqaneq, tamanna annertunerusumik mianernarnerulersitsisinnaavoq aamma tapersersorneqarnissamik pisariaqartitsinerup saniatigut pisariaqartitsisoqarsinnaalluni.

Angerlarsimaffimmut pulaarneq piaarnerpaamik pissaaq. Taamaattumik kommunalbestyrelsip angerlarsimaffimmut pulaarnissaq pisariaqanngitsumik kinguarsarnagu aaqqissuussissaaq, tassunga ilaalluni utoqqarmut piaartumik attaveqarneq ataqatigiissaarinerlu.

Imm. 5-imut.

§ 16, imm. 1, nr. 2 malillugu angerlarsimaffimmi ikiorteqarnikkut kommunit utoqqarnik ingerlaavartumik attaveqarpata, aamma tamanna aqqutigalugu peqqissutsip il.il. kingunerisaanik pisariaqartitsinermut allannguutaasinnaasunut atatillugu ingerlaavartumik naliliiffigineqartarpata, aalajangersakkap angerlarsimaffimmut pulaarneq pinaveersaartitsissutaasoq pillugu neqerooruteqarnissaq pinngitsoortinnissaannut kommunalbestyrelsit periarfissippai.

Imm. 6-mut.

Aalajangersakkap angerlarsimaffimmut pulaarneq pinaveersaartitsissutaasoq pillugu malittarisassanik erseqqinnerusunik Naalakkersuisut aalajangersaasinnaanerannut pisinnaatippai.

*§ 18-mut*

Imm. 1-imut.

Aalajangersakkap utoqqarnut utoqqaat angerlarsimaffiannik kommunalbestyrelsi pilersitsinissamut pisinnaatippaa. Tamatuma saniatigut utoqqaat angerlarsimaffianni ulluinnarni ingerlatsinermut kommunalbestyrelsi isumaginnittuussaaq. Utoqqaat angerlarsimaffiannik atorunnaarsitsineq aamma kommunip aalajangissavaa.

Utoqqaat angerlarsimaffiat utoqqarnut piginnaasakillineq pissutigalugu nammineq angerlarsiffimminni najugaqarsinnaanngitsunut, aamma ulluunerani angerlarsimaffimmi tapersersorneqarnissamik pisariaqartitsisunut, najugaqarfissamik neqeroorutaavoq.

Utoqqaat angerlarsimaffii pillugit § 22-mi erseqqinnerusumik nassuiarneqarput.

Aalajangersagaq namminersortut utoqqaat angerlarsimaffiannik pilersitsinissaannut imaluunniit ingerlatsinissaannut inerteqqutitut paasineqassanngilaq.

Imm. 2-mut.

Utoqqaat angerlarsimaffiinut, tassunga ilanngullugit aaqqissuunneqarnerat, aqutsisut kiisalu utoqqaat angerlarsimaffianni sulisunut pinerluuteqarsimannginnermik uppernarsaammik pissarsiniarneq pillugit malittarisassanik erseqqinnerusunik Naalakkersuisut aalajangersaasinnaasut aalajangersakkami siunnersuutigineqarpoq.

*§ 19-mut*

Imm. 1-imut.

Aalajangersakkap utoqqarnut utoqqaat najugaqatigiiffiinik kommunalbestyrelsi pilersitsinissamut pisinnaatippaa. Tamatuma saniatigut utoqqaat najugaqatigiiffiannik ulluinnarni ingerlatsinermut kommunalbestyrelsi isumaginnittuussaaq. Utoqqaat najugaqatigiiffiannik atorunnaarsitsineq aamma kommunip aalajangissavaa.

Utoqqaat najugaqatigiiffiat utoqqarnut utoqqaat angerlarsimaffiani inissamik neqeroorfigineqartut assinganik tapersersorneqarnissamik pisariaqartitsisunut, kisianni najugaqartunik allanik ataatsimuussusermik qaninnerusumik misiginissamut kissaateqartunut, najugaqarfissamik neqeroorutaavoq.

Utoqqaat najugaqatigiiffii pillugit erseqqinnerusumik § 23-mi nassuiarneqarput.

Aalajangersagaq namminersortut utoqqaat najugaqatigiiffiinik pilersitsinissaannut imaluunniit ingerlatsinissaannut inerteqqutitut paasineqassanngilaq.

Imm. 2-mut.

Aalajangersakkami siunnersuutigineqarpoq, utoqqaat najugaqatigiiffiinut, tassunga ilanngullugit aaqqissuunneqarnerat, kiisalu sulisunut pinerluuteqarsimannginnermik uppernarsaammik pissarsiniarneq pillugit malittarisassanik erseqqinnerusunik Naalakkersuisut aalajangersaasinnaasut.

*§ 20-mut*

Imm. 1-mut.

Aalajangersakkap utoqqarnut utoqqarnik paaqqutarinniffimmik kommunalbestyrelsi pilersitsinissamut pisinnaatippaa. Tamatuma saniatigut utoqqarnik paaqqutarinniffimmik ulluinnarni ingerlatsinermut kommunalbestyrelsi isumaginnittuussaaq. Utoqqarnik paaqqutarinniffimmik atorunnaarsitsineq aamma kommunip aalajangissavaa.

Siusinnerusukkut utoqqaat illuannik taagorneqartoq, siunissami utoqqarnik paaqqutarinniffimmik taagorneqartalissaaq. Taaguusersuinermi allannguineq atortorissaarutinut nutaaliaasumik aallaaveqarneq takutippaa, utoqqaat paaqqutarineqarnermik isumassorneqarnermillu ulloq unnuarlu pisariaqartinneqartumik tunineqarsinnaallutik.

Utoqqarnik paaqqutarinniffik utoqqarnut ikiorneqarnissamik, paaqqutarineqarnissamik isumassorneqarnissamillu immikkut pisariaqartitsisunut najugaqarfissamik neqeroorutaavoq, utoqqaap nammineq angerlarsimaffiani imaluunniit najugaqarfissamik neqeroorutit allat naammassineqarsinnaanngikkaangata.

Utoqqarnik paaqqutarinniffik § 24-mi erseqqinnerusumik nassuiarneqarpoq.

Imm. 2-mut.

Aalajangersakkap utoqqarnik paaqqutarinniffimmi immikkut puiguttortunut immikkoortortaqarfeqarnissaanik qulakkeerinninnissamut kommunalbestyrelsi pisussaaffilerpaa. Siunertaavoq inunnut puiguttortunut, immikkut pisariaqartitsisunut, naleqquttunik najugaqarfissamik neqeroorutinik pilersitsinissaq.

Imm. 3-mut.

Aalajangersakkami siunnersuutigineqarpoq, utoqqarnik paaqqutarinniffiit pillugit Naalakkersuisut malittarisassanik erseqqinnerusunik aalajangersaasinnaanerat. Aalajangersakkami pissutsit nr. 1-imiit 6-imut Naalakkersuisut malittarisassanik erseqqinnerusunik aalajangersaaffigisinnaasaat nalunaarsorneqarput.

*§ 21-mut*

Imm. 1-imut.

Aalajangersakkap aalajangersarpaa, kommunalbestyrelsip utoqqaq utoqqaat angerlarsimaffianni, utoqqaat najugaqatigiiffianni imaluunniit utoqqarnik paaqqutarinniffimmi naleqquttumik neqeroorfigissagaa, nr. 1-imiit 3-mut ilaatinneqartuni ima pisoqartillugu:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut annertuumik piginnaasakillineq pissutigalugu ulluinnarni tapersersorneqarnissamik pisariaqartitsippat,
2. inuk nammineq angerlarsimaffimmini timikkut, tarnikkut, silassorissutsikkut imaluunniit malugisaqarsinnaassutsikkut annertuumik piginnaasakillineq pissutigalugu najugaqarsinnaanngippat, imaluunniit
3. inuup pisariaqartitai najugaqarfissamik neqeroorummi pitsaanerpaamik matussuserneqarsinnaappata.

Nr. 3 aalajangersagaq katersuiffittut isigineqassaaq, taamaalilluni § 7 malillugu pisariaqartitsinermik naliliinerup takutippagu, utoqqaap pisariaqartitsinera najugaqarfissamik neqeroorummi pitsaanerpaamik matussuserneqarsinnaasoq najugaqarfissamik neqeroortoqassalluni. Pisoq assersuutigalugu tassaasinnaavoq, utoqqaq kaassuartakkamik atuisuusoq, pineqartulli nammineq angerlarsimaffia kaassuartakkamik atuisumut naleqqussarlugu aaqqissuussaanngitsoq.

Inunnut ataasiakkaanut najugaqarfissamik neqeroorut sorleq naleqquttuunersoq isiginiassallugu naliliineq tigussaasoq apeqqutaassaaq. Naliliinermi ilannguttariaqarpoq, utoqqaap timikkut, tarnikkut malugisaqarsinnaassutsikkullu piginnaasakillisinnaanera kiisalu ulluinnarni tapersersorneqarnissamik paaqqutarineqarnissamillu pisariaqartitsinera. Inuttut salliutitsineq aamma atuutissaaq, inuit ilaasa qanimut ataatsimuussuseq ornigineqarnerusarmat allalli nammineersinnaassuseqarnerunissaq kissaatigisarlugu. Peqqissuseq, ilaqutariinni pissutsit utoqqaallu nammineq kissaatai ilannguttariaqarput, najugaqarfissamik neqeroorummik toqqaanerup pisariaqartitat kissaatillu sapinngisamik naammassineqarnissaat qulakkeerniarlugu.

Tassunga ilanngullugu §§ 22-miit 24-mut naapertorlugit najugaqarfissamik neqeroorutip suussusia tunngavigalugu naleqquttuunersoq pillugu naliliisoqartariaqarpoq.

Imm. 2-mut.

Aalajangersakkap aalajangersarpaa, utoqqaq najugaqarfissamik neqeroorummik qinnuteqarnerata kingorna imaluunniit kommunalbestyrelsip nammineq ingerlatamik neqeroorfigissagaa. Aalajangersagaq § 4, imm. 2-mut, kommunalbestyrelsip iliuuseqarnissaq ujartuinissarlu pillugit pisussaaffeqarneranut, naleqqiullugu isigineqassaaq.

Imm. 3-mut.

Aalajangersakkap aalajangersarpaa, kommunalbestyrelsip sapinngisamik najugaqarfimmut qanittumi najugaqarfissamik neqerooruteqassasoq.

Najugaqarfik qanittoq pineqartillugu illoqarfimmi nunaqarfimmiluunniit qaninnerpaami, imm. 1 malillugu utoqqarmut naleqquttumik najugaqarfissamik neqerooruteqarfiusoq pineqartarpoq. Tamanna kinguneqarpoq, najugaqarfik qanittoq paasineqassasoq maannakkut utoqqaap najugaqarfianut sumiiffik qaninnerpaaq aamma atortorissaarutit kiffartuussinerillu pisariaqartut pillugit neqerooruteqarfiusinnaasut.

Pingaarnertut siunertaavoq utoqqaat maannakkut najugaqarfigisaminnut sapinngisamik qaninnerpaamut najugaqarfissamik neqeroorfigineqarnissaat qulakkeerneqassasoq. Tamatuma pisinnaatissavaa, innuttaasoq nalunngisaminni avatangiiseqarlutik najugaqaannarsinnaanerat aamma isumaginninnikkut attaveqaatit attuumassuteqarnerillu pioreersut attatiinnarlugit. Najugaqarfimmut qanittumi najugaqarfissamik neqerooruteqarneq utoqqaat aamma qanigisat ilagisartakkallu akornanni attaveqarnerup attanneqarnissaanut pingaaruteqarpoq, taamaalilluni utoqqaq ajornannginnerusumik pulaarneqarsinnaalluni tapersersorneqarlunilu.

Imm. 4-mut.

Aalajangersakkap erseqqissarpaa, najugaqarfissamik neqeruurummi najugaqarneq utaaqqiisaasuusinnaasoq.

Aalajangersagaq utoqqaq, assersuutigalugu ajoquserneq, qaangiuttussamik napparsimaneq, aapparisap toqunera imaluunniit pissutit inummut tunngasut allat pissutigalugit, piffissami sivikitsumi najugaqarfissamik neqeroorummi najugaqarnissamut pisariaqartitsisinnaaneranut, attuumassuteqarpoq, tamatuma kingorna utoqqaq nammineq angerlarsimaffimminut uteqqissinnaalluni.

Utaqqiisaasumik najugaqarallarnerup sivisussusaanik piffissaliinnginnissaq naleqquttutut isigineqarpoq, inuup ataatsip pisariaqartitsineranut tunngassuteqarmat, nikerarsinnaallunilu.

*§ 22-mut*

Utoqqaat angerlarsimaffiat nammineq inissiaavoq attartugassaq, kommunalbestyrelsimit ingerlanneqartoq, utoqqaat pisariaqartitaannut immikkut aaqqissuussaasoq. Utoqqaq utoqqaat angerlarsimaffiannut neqeroorfigineqassaaq inuk ima nammineersinnaatigippat, taamaallaat ulluunerani suliassanut ikiorneqarneq pisariaqarluni aamma inuup najugaqarfissamik neqeroorummi taamatut ittumi pisariaqartitani matussusersinnaallugit.

Najugaqarfissamik neqeroorummik toqqaaneq pisuni tamani, najugaqarfissamik neqeroorutip utoqqaap pisariaqartitai naammassisinnaanerai aallaavigalugit naliliiffigineqartassaaq.

Utoqqaat angerlarsimaffii utoqqarnut inunnullu innarluutilinnut atoruminartunngorlugit sanaajupput, assersuutigalugu qummeraqanngitsut imaluunniit kaassuartakkanik atuisunut naleqqussagaq. Oqaatigissallugu pingaaruteqarpoq, utoqqaat angerlarsimaffiannut attuumassutilimmik sulisoqanngimmat, akerlianik utoqqarnik paaqqutarinniffinni. Utoqqaat angerlarsimaffiata neqeroorutigisinnaasaata saniatigut ikiorteqarnissamik allamik pisariaqartitsisoqarpat, inuk § 16, imm. 1, nr. 2 malillugu angerlarsimaffimmi ikiorteqarnissamut innersuunneqarsinnaavoq, angerlarsimaffimmi suliassanut ikiorneqarneq, inuttut paaqqutarineqarneq nerisassallu pillugit sullissineq ilaatinneqarlutik.

Utoqqaat angerlarsimaffiannik neqerooruteqarnermi siunertaavoq utoqqaat inissiani naleqquttuni sapinngisamik namminneq najugaqarnissaat qulakkiissallugu, peqatigalugu ulluinnarni inuunerminni tapersersorneqarnissamik sullinneqarnissamillu pisariaqartumik pisinnaallutik.

*§ 23-mut*

Utoqqaat najugaqatigiiffiat nammineq inissiaapput attartugassat kommunalbestyrelsimit ingerlanneqartoq, utoqqaat pisariaqartitaannut immikkut aaqqissuussaasoq.

Aalajangersagaq kommunalbestyrelsimut peqqussuteqarpoq, utoqqaq utoqqaat najugaqatigiiffianni najugaqarnissamik neqeroorfigissagaa, nr. 1-imiit 3-mut ilaatinneqartuni ima pisoqarpat:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut annertuumik piginnaasakillineq pissutigalugu ulluinnarni tapersersorneqarnissamik pisariaqartitsippat,
2. inuk ima nammineersinnaatigippat, taamaallaat ulluunerani angerlarsimaffimmi ikiorneqarnissaq pisariaqarluni imaluunniit
3. inuup pisariaqartitai, tassunga ilanngullugu isumaginninnikkut pisariaqartitat, utoqqaat najugaqatigiiffianni pitsaanerpaamik matussuserneqarsinnaappata.

Najugaqarfissamik neqeroorummik toqqaaneq pisuni tamani, najugaqarfissamik neqeroorutip utoqqaap pisariaqartitai naammassisinnaanerai aallaavigalugit naliliiffigineqartassaaq.

Utoqqaat najugaqatigiiffiat najugaqarfiuvoq, utoqqarnut timikkut, tarnikkut, silassorissutsikkut imaluunniit malugisaqarsinnaassutsikkut annertuumik piginnaasakillineq pissutigalugu ulluinnarni tapersersorneqarnissamik pisariaqartitsisinnaasunut, kisianni ima nammineersinnaatigisunut, taamaallaat ulluunerani suliassanut ikiorneqarneq pisariaqarluni aamma inuup najugaqatigiiffimmi taamatut ittumi pisariaqartitani matussusersinnaallugit.

Utoqqaat najugaqatigiiffiata neqeroorutigisinnaasai saniatigut ikiorteqarnissamik pisariaqartitsisoqarpat, inuk § 16, imm. 1, nr. 2 malillugu angerlarsimaffimmi ikiorteqarnissamut innersuunneqarsinnaavoq, angerlarsimaffimmi suliassanut ikiorneqarneq, inuttut paaqqutarineqarneq nerisassallu pillugit sullissineq ilaatinneqarlutik.

*§ 24-mut*

Aalajangersagaq kommunalbestyrelsimut peqqussuteqarpoq, utoqqaq utoqqarnik paaqqutarinniffimmi najugaqarnissamik neqeroorfigissagaa, nr. 1-imiit 4-mut ilaatinneqartuni ima pisoqarpat:

1. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu ulluinnarni annertuumik imaluunniit immikkuullarissumik tapersersorneqarnissamik imaluunniit paaqqutarineqarnissamik, isumassorneqarnissamik katsorsarneqarnissamilluunniit pisariaqartitsippat pisariaqartitallu allatigut matussuserneqarsinnaanngippata,
2. inuk timikkut, tarnikkut, silassorissutsikkut imaluunniit malugisaqarsinnaassutsikkut pingaarutilimmik piginnaanikillineq pissutigalugu nammineq angerlarsimaffimmini, utoqqaat angerlarsimaffianni imaluunniit utoqqaat najugaqatigiiffianni najugaqarsinnaanngippat,
3. inuk tapersersorneqarnissamik utoqqaat angerlarsimaffianni imaluunniit utoqqaat najugaqatigiiffianni neqeroorutigineqartut saniatigut pisariaqartitsippat, tassunga ilanngullugu ulloq unnuarlu tamakkerlugu tapersersorneqarnissamik pisariaqartitsineq, imaluunniit
4. inuup pisariaqartitai utoqqarnut paaqqutaqarfianni pitsaanerpaamik matussuserneqarsinnaappata.

Najugaqarfissamik neqeroorummik toqqaaneq pisuni tamani, najugaqarfissamik neqeroorutip utoqqaap pisariaqartitai naammassisinnaanerai aallaavigalugit naliliiffigineqartassaaq.

Utoqqarnik paaqqutarinniffimmi inissamik neqerooruteqarnerup, utoqqaat ulloq unnuarlu paaqqutarineqarnissamik ataavartumik pisariaqartitsisut paaqqutarinninnermik isumassorneqarnermillu attuumassuteqartumik neqeroorfigineqarsinnaanerat qulakkiissavaa. Utoqqarnik paaqqutarinniffik utoqqaap pisariaqartitaanik naammassinnissinnaasunik ulloq unnuarlu sulisoqarpoq. Ikiorneqarnissamik isumassorneqarnissamillu neqerooruteqarpoq, aamma najugaqartunut atortussat immikkut ittut atorneqarsinnaassapput.

*§ 25-mut*

Imm. 1-imut.

Aalajangersakkami nalunaarutiginninnermik pisussaaffeqarneq tamanut atuuttoq pineqarpoq, innuttaasut tamarmik ilaatinneqarlutik. Nalunaarutiginninnermik pisussaaffeqarneq atuutilertarpoq, utoqqaq pissutsini, inuup atugarissaarneranut, peqqissusaanut imaluunniit ineriartorneranut ulorianartorsiortitsisumik, inuusoq innuttaasutut eqqumaffigineqalernerani.

Nalunaarutiginnittarnerup qanoq ingerlanissaanut pisortatigoortumik iluseqarnissaa pillugu piumasaqaateqanngilaq. Imaassinnaavoq allakkatigut imaluunniit nammineq takkulluni saaffiginninnerusoq. Nalunaarutiginninneq ilanngullugu e-mailikkut imaluunniit oqarasuaatikkut pisinnaavoq.

Nalunaarutiginninnerup tiguneqarnerata kingorna kommunalbestyrelsimut pisariaqarsinnaavoq nalunaarutiginninneq itisilertinneqassasoq. Kommunip innuttaasoq nalunaarutiginnittuusoq attaveqarfiginiarlugu toqqarsinnaavaa, pissuseq pillugu paasissutissanik allanik pissarsiniarluni.

Nalunaarutiginninnermik pisussaaffeqarneq tassaavoq inuttut pisussaaffeqarneq. Taamaalilluni innuttaasumut utoqqarmut, ikiorneqarnissamik pisariaqartitsigunartumut paasisaqarluni ernumassuteqaruni, innuttaasup pisussaaffigaa qisuariassalluni iliuuseqarfigalugulu. Taamaalilluni kommunip isumaginninnermik ingerlatsivia attaveqarfiginissaanut ernumassuteqarnerlu ingerlateqqillugu inuttut ataasiakkaatut ingerlaannaq pisussaaffiuvoq.

Kommunalbestyrelsi nalunaarutiginninnermik tigusaqarpat, siunnersuutip § 28 naapertorlugu kommunalbestyrelsip pissutsit utoqqarmut tunngasut pillugit misissussavai, atimik taasilluni imaluunnit ateq isertorlugu pineqarnersoq apeqqutaatinnagu. Utoqqaq tapersersorneqarnissamik pisariaqartitsisoq ilimatsaanneqarpat

kommunalbestyrelsip pissutsit utoqqarmut tunngasut misissussavai. Taamaattoqartillugu Inatsisartut inatsisaanni aalajangersakkat allat naapertorlugit, utoqqaap tapersersorneqarnissaa kommunalbestyrelsip neqeroorutigissavaa. Kommunalbestyrelsip iliuuseqarnissamik pisussaaffeqarneranut tunngatillugu § 28-mut oqaaseqaatit innersuussutigineqarput.

Imm. 2-mut.

Aalajangersakkap qaammatisiutini ullut malippai, tamanna imaappoq, assersuutigalugu kommunalbestyrelsip marlunngornikkut nalunaarutiginninnermik tigusaqarpat, taava marlunngornerup tulliani kingusinnerpaamik tigusaqarnermut uppernarsaammik allakkatigut nassiussisoqassasoq. Qaammatisiutini ullut ilivitsut kisimik naatsorsorneqarput, taamaattumillu nalunaarutiginninnerup tiguneqarnerani nalunaaquttap qassinngornera apeqqutaatinneqarnani.

Aalajangersagaq kommuni nalunaarutiginninnermik tigusaqarnera pillugu nalunaarutiginnittumut ersarissumik nalunaarfigineqarnissaanik kissaateqarnermit aallaaveqarpoq taamaalillunilu pissutsit nalunaarutiginninnermut pissutaasut misissorneqarnissaannut akisussaaffimmik tigusinerulluni.

Kommunalbestyrelsip uppernarsaanera taamaallaat kommunalbestyrelsip nalunaarutiginninnerup tiguneqarneranut allakkatigut uppernarsaaneruvoq. Taamaattumik uppernarsaaneq nalunaarutiginninnerni ataasiakkaani kommunalbestyrelsi qanoq iliuuseqarnissamik pilersaaruteqarnersoq pillugu paasissutissanik imaqassanngilaq.

Oqaatigineqassaaq, nalunaarutiginnittoq nalunaarutiginninneq tunngavigalugu suliassamut illuatungiliuttutut inississanngimmat. Taamaattumik inuk nalunaarutiginninnermik tunniussaqartoq suliassap ingerlanera pillugu ilisimatinneqartussaanngilaq, aamma kommunalbestyrelsip iliuuseqarnissamik imaluunniit iliuuseqannginnissamik toqqaaneranut naammagittaalliuuteqarnissamut pisinnaatitaassanngilaq.

Inuk nalunaarutiginnittoq nalunaarutiginninneq tunngavigalugu suliassamut illuatungiliuttunngorluni inissinngimmat, pisortat ingerlatsinerat pillugu paasitinneqarsinnaatitaanermut inatsimmi malittarisassat malillugu paasissutissanik paasitinneqarsinnaaneq pillugu inuk qinnuteqarnikkut taamaallaat pineqartoq suliassamut paasissutissanik pisinnaatitaassaaq. Tamanna inuup nammineq paasissutissat saqqummiussaanut aamma atuuppoq.

*§ 26-mut*

Imm. 1-imut.

Aalajangersakkap aalajangersarpaa, isumaginninnermi peqqinnissamullu immikkoortumi atorfillit nalunaarutiginninnermut sukannernerusumik pisussaaffeqarnerat, inuussutissarsiutigalugu sulinerminnut ilaatillugu utoqqarnik attaveqartartut, taamaattumillu utoqqaat pisariaqartitsinerannut inuussutissarsiutigalugu sulinerminnut atatillugu paasisimasaqarnissaat naatsorsuutigineqarluni. Amerlanertigut matumuuna paasisaqartut tassaasarput peqqinnissamik sundhedsassistent-it, kigutigissaasut, nakorsat aamma peqqissaasut.

Nalunaarutiginninnermik sukannernerusumik pisussaaffeqarneq, suliamut ilisimannittutut inuussutissarsiorluni sulinermut atatillugu, utoqqaq ilumut tapersersorneqarnermik eqqortumik tunineqarnersoq pillugu ernumassuteqarnermut pisuni taamaallaat atuuppoq. § 25-mi nalunaarutiginninnermik nalinginnaasumik pisussaaffeqarnerup pineqarpoq,

Utoqqaap avatangiisaani ernumanartoqarnersoq imaluunniit inuk atugarliornersoq saniatigut, § 26-mi nalunaarutiginninnermik sukannernerusumik pisussaaffeqarnermi aamma pineqarpoq, inuk tapersersorneqarnissamik pisariaqartitsinersoq, tassunga ilanngullugu tapersersuineq ikiorsiissutigineqartoq naammannersoq. Taamaalilluni inuussutissarsiutigalugu suliamut ilisimasalittut ilimatsaassineq pineqarpoq, utoqqaat tapersersorneqarnissamik pisariaqartitsineranut piviusorsiortumik tunngaveqarneq.

Inuit pineqartut, inatsisiliornermik imaluunniit suliffeqarfiup iluani malittarisassatigut, sulinerminnut atatillugu nipangiussisussaatitaanermik malittarisassanut tamanut atuuttunut nalinginnaasumik malinnittussaapput. Assersuutigalugu nakorsat pisortani atorfillit pillugit inatsiseqarnermi nipangiussisussaataanermik pisussaaffimmik il.il. malinnittussaapput. Taamaattumik nipangiussisussaatitaanermik pisussaaffeqarneq tamanut atuuttoq nalunaarutiginninnermik sukannernerusumik pisussaaffeqarnermut immikkut ittumut, siunnersuut manna malillugu, tunuartariaqarpoq. Taamaattumik suliamut eqimattat taaneqartut nipangiussisussaatitaaneq pisussaaffik nalinginnaasoq malittussaagaluarlugu, Inatsisartut inatsisaanni matumani naapertuuttumik kommunalbestyrelsimut nalunaarutiginninnissamut pisussaaffeqarput, naak pisuni inatsisit imaluunniit malittarisassat allat malillugit nipangiussisussaatitaaneq tamanut atuuttoq malittussaagaluarlugu. Nalunaarutiginninneq nipangiussisussaatitaanermik pisussaaffimmik unioqqutitsinerunngilaq.

Nalunaarutiginninnermik sukannernerusumik pisussaaffeqarneq aamma innuttaasunut qinikkanik imaluunniit inuiaqatigiinnik sullissinermik tunngaveqartumik suliaqartunut atuuppoq, assersuutigalugu politikker-inut, Inatsisartunut ilaasortanut, eqqartuussisunut, komunalbestyrelsimut ilaasortanut il.il.

Imm. 2-mut.

Aalajangersakkap qaammatisiutini ullut malippai, tamanna imaappoq, assersuutigalugu kommunalbestyrelsip marlunngornikkut nalunaarutiginninnermik tigusaqarpat, taava marlunngornerup tulliani kingusinnerpaamik tigusaqarnermut uppernarsaammik allakkatigut nassiussisoqassasoq. Qaammatisiutini ullut ilivitsut kisimik naatsorsorneqarput, taamaattumillu nalunaarutiginninnerup tiguneqarnerani nalunaaquttap qassinngornera apeqqutaatinneqarnani.

*§ 27-imut*

Imm. 1-imut.

Aalajangersakkap kommunalbestyrelsi pisussaaffilerpaa, utoqqaq tapersersorneqarnissamik pisariaqartitsisoq kommunimut allamut nuuppat, kommuni nuuffiusoq kalerrinneqassasoq.

Aalajangersakkap inuup pisariaqartitsinertut suli tapersersorneqarnissaa qulakkiissallugu, taamaalillunilu inuup atugarissaarnera ulorianartorsiortinneqarnani.

Aalajangersakkamut ilaatinneqarput utoqqaat ulluinnarni ikiorneqarnissamik isumassorneqarnissamillu pisariaqartitsisut, assersuutigalugu ullormut eqqiluisaarneq, nerisassiorneq imaluunniit ullormik aaqqissuussineq. Amerlanertigut tassaapput utoqqaat najugaqarfissamik neqeroorummi najugaqartoq imaluunniit akuttunngitsumik angerlarsimaffimmi ikiorteqartut. Ilaatigut aalajangersakkamut ilaatinneqarsinnaapput utoqqaat namminneq anerpiarneq ajortut, aamma kiserliornissaq pinngitsoorniarlugu sammisassaqartitsinermik katerisimaarnermillu neqeroorummut attuumassuteqarnissamik pisariaqartitsisut, pingaartumik illoqarfimmut nunaqarfimmulluunniit allamut nuunnermut atatillugu, pineqartoq attaveqarfeqartinnagu.

Utoqqaq tapersersorneqarpat, kommunalbestyrelsip tamatigut isumaliutigisariaqarpaa, kommunimut allamut nuunnermi kommuni nuuffigineqartoq nalunaaruteqarfigissallugu attuumassuteqarnersoq.

Aalajangersagaq suliniutip ataqatigiinneranik pinaveersaartitsisuuneranillu siuarsaassaaq, utoqqaq tapersersorneqarnissamik pisariaqartitsisoq kommunimut nuuttoq pillugu kommunip nuuffigisap eqqumaffigineqarnissaa qulakkeerniarlugu. Taamaalilluni kommunip nuuffigineqartup utoqqaap sukkasuumik eqqortumik tapersersorneqarnissaa qulakkiissavaa, taamaalillunilu utoqqaap nuunneq pissutigalugu tapersersorneqarnermik amigaateqarnani.

Aalajangersagaq utoqqarnut nammineq piumasartik malillugu nuuttunut kisimi atuuppoq. Kommunalbestyrelsip pineqartoq kommunimi allami najugaqarfissamik neqeroorummi inissamik neqeroorfigippagu, kommunit akunnerminni akiliiffigeqatigiittarnissamut pisussaaffii pillugit Inatsisartut peqqussutaanni malittarisassat malillugit kommunalbestyrelsip iliuuseqarnissamik akiliinissamullu pisussaaffeqarneq attatiinnassavaa.

Imm. 2-mut.

Aalajangersakkap qulakkiissavaa, paasissutissat pisariaqartut ilanngullugit nassiunneqarnissaat, taamaalilluni kommunip nuuffigineqartup utoqqaap pisariaqartitai pillugit piaartumik paasisaqarniassammat tapersersuinermillu aallartitsilluni.

Aalajangersakkami piumasaqaateqanngilaq, paasissutissanik nutaanik katersisoqarnissaanut, taamaallaalli kisimi, kommunip qimanneqartup paasissutissat kommunip pigeriigai ilanngullugit nassiunneqassasut.

Paasissutissat tassaasinnaapput pisariaqartitsinermik naliliinerit, oqarasuaatikkut oqalunnermi allakkiat, inummik ilaqutaanillu naliliinerit, suleqataarusussuseqarneq il.il. pillugu paasissutissat.

Suliassamut atortussat kommunimut nuuffigineqartumut nassiunnissaat sioqqullugu, kommunalbestyrelsip inunnik paasissutissat pillugit ingerlatitseqqittarnermut malittarisassat, kommunimut nuuffigineqartumut paasissutissat nassiunneqartussat, pillugit qanorlu annertutigisut pillugit naliliinerminut ilanngutissavai. Tamatumunnga § 10-mut oqaaseqaatit innersuussutigineqarput.

Imm. 3-mut.

Imm. 1-2-mi aalajangersakkat utoqqaq Kalaallit Nunaanniit Danmarkimut imaluunniit Savalimmiunut nuuppat, ilanngullugit atuutissapput. Aalajangersagaq suliniuteqarnerup ataqatigiittussaaneranut pinaveersaartitsissutaaneranullu pingaaruteqarpoq, Kalaallit Nunaata avataanut kommunimut nuuffigisamut, utoqqaq kommunimut nuuttoq pillugu pisariaqartissinnaasai pillugit, eqqumaffigeqquneqarpata.

Utoqqaq tapersersorneqarnissamik pisariaqartitsisoq nunamut allamut nuunnermini immikkut mianernartutut inissisimasinnaavoq, utoqqaat paaqqutarineqartarnerat pillugu aaqqissuussaq pineqartup sungiusimasaaniit allaanerusinnaammat, taamaalillunilu aamma paasiniarnissaa isumalluutinik atuiffiusussaalluni. Matumani nalunaarutiginninnermik pisussaaffeqarneq immikkut pingaaruteqassaaq.

Aalajangersakkap kommuni kisiat pisussaaffilerpaa, kommunip qimanneqartup paasisinnaappagu, pineqartoq sumut nuunnersoq.

*§ 28-imut*

Imm. 1-imut.

Aalajangersakkap aalajangersarpaa, kommunalbestyrelsip piaarnerpaamik, taamaattoq nalunaarutiginninnerup tiguneqarnerata kingorna ullut suliffiusut tallimat iluanni, nalunaarutiginninnermi paasissutissat, § 8 naapertorlugu pisariaqartitsinermik naliliinermik, imaluunniit § 17, imm. 3 naapertorlugu angerlarsimaffimmut pulaarneq pinaveersaartitsissutaasoq pillugu neqerooruteqarnermik, pisariaqartitsinersut pillugit aalajangiissasoq.

Taamaattumik kommunalbestyrelsip nalunaarutiginninnerup tatiginassusianik aallarnisaanertut nalilersuissaaq. Utoqqaq tapersersorneqarnissamik pisariaqartitsisoq ilimatsaanneqarpat, § 7 naapertorlugu pisariaqartitsinermik naliliinermik kommunalbestyrelsi suliaqassaaq. § 7, imm. 2 naapertorlugu pisariaqartitsinermik naliliinermik suliaqarnissamut naliliineq pillugu oqaaseqaatit takukkit.

Aallarnisaanertut nalilersuinerup takutippagu, utoqqaq isumaginninnikkut atugarliortoq imaluunniit tarnikkut timikkulluunniit piginnaasakillisoq ilimatsaanneqartoq, § 17, imm. 3 naapertorlugu angerlarsimaffimmut pulaarneq pinaveersaartitsissutaasoq pillugu kommuni neqerooruteqassaaq.

Nalunaarutiginninneq tunngavigalugu pisariaqartitsinermik naliliinermik suliaqartoqarnissaa aamma angerlarsimaffimmut pulaarneq pinaveersaartitsissutaasoq pillugu neqeroornissaq pillugit aalajangiinerit allaganngorlugit nassaassaassapput, aamma nalunaarutiginninnermut ilanngullugit toqqorneqassallutik.

Imm. 2-mut.

Pisariaqartitsinermik naliliinermik suliaqartoqarnissaa pillugu kommunalbestyrelsi aalajangiippat, suliaq tamanna piaarnerpaamik aallartinneqassaaq. Nalunaarutiginninnerup tiguneqarnerata kingorna kingusinnerpaamik sapaatip akunneri marluk qaangiutsinnagit pisariaqartitsinermik naliliineq aallartinneqassaaq.

Suliassamut pissusissamisoorpoq, nalunaarutiginninnerup ilungersunartuunera kommunalbestyrelsip qanoq piaartigisumik qisuariarnissaanut pingaaruteqassasoq. Ima pisoqarpat, ukioqqortussuseqarneq aamma piginnaasakillineq pissutigalugit tapersersorneqarnissamik pisariaqartitsineq tamanut tunnganerusoq pineqartillugu, pisuni amerlanerpaani sapaatit akunneri marluk akuersaarneqarsinnaassapput. Akerlianik paarsinerlunnermik, innarliinermik imaluunniit peqqinnissamik inuunermilluunniit ulorianartorsiortitsisinnaasumik pissutsit pineqartillugit, § 5 naapertorlugu kommuni ingerlaannaq iliuuseqartussaavoq, peqatigalugu politiinut nalunaarutiginnissinnaaneq.

Imm. 3-mut.

Angerlarsimaffimmut pulaarneq pinaveersaartitsissutaasoq pillugu neqerooruteqarnissaq pillugu kommunalbestyrelsi aalajangiippat, tamanna piaarnerpaamik neqeroorutigineqassaaq. Nalunaarutiginninnerup tiguneqarnerata kingorna kingusinnerpaamik sapaatit akunneri marluk qaangiutsinnagit angerlarsimaffimmut pulaarneq neqeroorutigineqassaaq tamatumalu kinguninnguani ingerlanneqarluni.

Suliassamut pissusissamisoorpoq, nalunaarutiginninnerup ilungersunartuunera kommunalbestyrelsip qanoq piaartigisumik qisuariarnissaanut aamma angerlarsimaffimmut pulaarneq qanoq siusitsigisumik ingerlanneqarnissaanut pingaaruteqassasoq. Ima pisoqarpat, ukioqqortussuseqarneq aamma piginnaasakillineq pissutigalugit tapersersorneqarnissamik pisariaqartitsineq tamanut tunnganerusoq pineqartillugu, pisuni amerlanerpaani sapaatit akunneri marluk akuersaarneqarsinnaassapput. Akerlianik paarsinerlunnermik, innarliinermik imaluunniit peqqinnissamik inuunermilluunniit ulorianartorsiortitsisinnaasumik pissutsit pineqartillugit, § 5 naapertorlugu kommuni ingerlaannaq iliuuseqartussaavoq, peqatigalugu politiinut nalunaarutiginnissinnaaneq.

Utoqqaap angerlarsimaffimmut pulaarneq pinaveersaartitsissutaasoq pillugu neqeroorut itigartitsissutigippagu, pisariaqartitsinermik naliliinermik suliaqartoqassanersoq pillugu kommunalbestyrelsi nalilersuissaaq aalajangiillunilu.

Imm. 4-mut.

Nalunaarutiginninnermut pissutsinut immikkut sakkortuunut tunngassuteqarpata aamma paarsinerlunneq, nakuuserneq imaluunniit atoqatigiinnikkut innarliineq pillugit pasitsaassisoqarpat, pisariaqartitsinermik naliliinermik aallartitsinissaq pillugu kommunalbestyrelsi iliuuseqarnissamut pisussaaffeqarpoq.

Aalajangersakkap ilanngullugu piumasaqaateqarpoq, § 11, imm. 4 naapertorlugu tapersersuinermik pilertortumik neqeroortoqarnissaa pillugu kommunalbestyrelsip isummerfigissagaa, tamannalu utaqqiisaasumik, utoqqaap pisariaqartitaanut atatillugu pisariaqartitsinermik itisiliisumik naliliinikkut tapersersuinermik angusassamik toraagalimmik eqqortumillu iliuuseqarnissap paasineqarnissaata tungaanut, atuutsissinnaallugu.

Aalajangersakkap kommunalbestyrelsi ingerlaannartumik iliuuseqarnissamut peqqussuteqarfigaa, tassunga ilanngullugit § 11, imm. 4 naapertorlugu tapersersuinerugallartumik aallartitsinissaq, aamma § 7 naapertorlugu pisariaqartitsinermik naliliinermik isumaginninnissap, nalunaarutiginninnerup tiguneqarnerata kingorna sapaatit akunneri pingasut qaangiutsinnagit aallartinneqassasoq.

Aalajangersakkami isumassuinermik sakkortuumik sumiginnaanerit pingasut tigussaasut pineqarput:

1) Paarsinerlunneq: Paarsinerlunnermut tunngatillugu paasineqassaaq timikkut isumassuinermik sumiginnaaneq, paarsineq paaqqutarinninnerlu amigaataasut aqqutigalugit utoqqaq ajoqutaasumik sunnerneqarluni navianartorsiortinneqartoq imaluunniit timikkut sakkortuumik iluaalliortinneqartoq. Assersuutaasinnaapput, utoqqaq pitsaasunik nerisinneqanngitsoq imaluunniit silap qanoq issusianut tulluartunik atisaqartinneqanngitsoq. Paarsinerlunnerusinnaavoq aamma inuk iliuutsit atorlugit nikanarsagaasoq imaluunniit oqaatsit atorlugit nikanarsagaasoq. Assersuusiorneq tamakkiisuunngilaq.

2) Nakuuserneq: Nakuusernermut tunngatillugu paasineqassaaq iliuuseq imaluunniit sioorasaarineq, inuup innarligassaannginneranik kanngunarsaasoq, imaluunniit inummik ersisaarisoq, anniartitsisoq imaluunniit ajoqusiisoq. Tamanna atuuppoq, inummut toqqaannartumik nakuusernerunersoq imaluunniit inuk nakuusernermut takunnittuunersoq apeqqutaatinnagu. Nakuuserneq ilisimaaralugu iliuuseqarnerusinnaavoq, imaluunniit puuallannermi iliuusiusinnaalluni.

3) Atoqatigiinnikkut innarliineq: Atoqatigiinnikkut innarliineq nassuiarneqarpoq atoqatigiinnikkut iliuuserisaasoq, illuatungiliuttut akornanni kiffaanngissuseqarneq naligiinnermillu tunngaveqanngitsoq aamma inuup nammineq atoqatigiinnissamut pisariaqartitaanik naammassinnginngitsoq.

Assersuutit atoqatigiinnermik innarliisut tassaasinnaapput:

- utoqqaap oqaatsini atorlugit naameersinnaanngitsoq, kisianni timini atorlugu atoqatigiinnermik attaveqarneq kissaatiginagu takutitsisoq.

- utoqqaq timikkut tarnikkulluunniit pissaanermik atuilluni atoqatigiinnermik iliuuserineqartumut peqataanissamut pinngitsaalineqartoq.

- immarliisup utoqqaap pinngitsuuisinnaannginneranik imaluunniit nammineq pissaaneqarnerminik atornerluinera.

- atoqatigiinnikkut attaveqarneq innarliisup pisariaqartitai kisiisa tunngavigalugit pisoq.

Kommunalbestyrelsi utoqqarmik paarsinerluttoqarneranik, nakuusertoqarneranik imaluunniit atoqatigiinnikkut innarliisoqarneranik pasitsaassinermik pisoqartillugu ingerlaannaq politiinut nalunaarutiginnissaaq. Politiinut nalunaarutiginninnerup pisariaqartitsinermik naliliinerup naammassinissaa utaqqissanngilaa.

Pisariaqartitsinermik naliliinissaq naammassinissaa pillugu kommunalbestyrelsip aalajangiinera politiit paasiniaanermik suliaqarsinnaaneranut apeqqutaanngilaq. Taamaattumik politiinut unnerluussineq pissutigalugu pisariaqartitsinermik naliliinerup aallartinnissaa utaqqisinneqassanngilaq, aamma politiit misissuinerat assingisaaluunniit ingerlanneqartoq innersuussutigalugu, kommunalbestyrelsip pisariaqartitsinermik naliliineq ingerlanneqartoq unitsissannissaanut, unitsikkallassarnissaanut imaluunniit arlaatigut kinguarsarnissaanut unitsinnissaanulluunniitiliuuseqassanngilaq.

Imm. 5-imut.

Aalajangersagaq pisunut, §§ 25-miit 27-mut naapertorlugit nalunaarutiginninnermik pisussaaffeqarnermut ilaatinneqartunut, pissutsinik utoqqarmut tunngassutilinnik ernumanartunik kommunalbestyrelsi nammineq ingerlataminik eqqumaffigisaqalerpat paasisimasaqalerpallu, atuuppoq. Pisuni taamaattuni aalajangersakkap imm. 1-imiit 4-mut, tassunga ilanngullugit pingaartumik piffissamut tunngatillugu piumasaqaatinut, kommunalbestyrelsi piumasaqaatinik assinganik piumasaqarfigineqassaaq.

*§ 29-imut*

Imm. 1-imut.

Imm. 1-imi siunnersuutigineqarpoq, kapitali 6-imi aalajangersakkat malillugit utoqqarnik paaqqutarinniffinnik, kommunalbestyrelsip pilersitaanik ingerlataanillu, kommunalbestyrelsi ingerlatsinermut sammititamik nakkutilliissasoq.

Ingerlatsinermut sammititamik nakkutilliinerup, § 20, imm. 3 naapertorlugu piumasaqaatit aalajangersarneqartut aamma § 20, imm. 2-mi piumasaqaatit malillugit utoqqarnik paaqqutarinniffiup suli pisariaqartumik pitsaassuseqartoq qulakkiissavaa.

Imm. 2-mut.

Imm. 2-mi siunnersuutigineqarpoq, imm. 1 malillugu nakkutilliineq nalunaarutigineqartutut aamma nalunaarutigineqanngitsutut ingerlanneqarsinnaasoq.

Nalunaarutigineqartumik nakkutilliinermi paasineqassaaq, utoqqarnik paaqqutarinniffik siumoortumik nakkutilliisoqarniartoq paasitinneqartoq.

Nalunaarutigineqanngitsumik nakkutilliinermi paasineqassaaq, utoqqarnik paaqqutarinniffik siumoortumik nakkutilliisoqarniartoq paasitinneqanngitsoq. Siumoortumik nalunaaruteqarnani nakkutilliineq maannakkut inissisimanermik takussutissiisinnaavoq, aamma nakkutilliinermut nalunaarutigineqartumut ulluinnarmullu atatillugu misigineqartut akornanni naapertuuttoqarnera pillugu naliliinermut atorneqarsinnaalluni. Taamaattumik nalunaarutigineqanngitsumik nakkutilliineq utoqqarnik paaqqutarinniffimmik ataatsimut isiginninnermut tapertaasinnaavoq assigiinngissutsinillu takutitsilluni.

Imm. 3-mut.

Imm. 3-mi siunnersuutigineqarpoq, kommunalbestyrelsi Naalakkersuisuniit qinnuiginninneq malillugu, ingerlatsinermut sammititamik nakkutilliinerup kommunalbestyrelsip isumaginninnera pillugu, paasissutissat tamaasa Naalakkersuisunit kissaatigineqartut pillugit nassiussinissamut pisussaaffeqartoq. Taamaalilluni sammisanut immikkoorttunillu imarisaanut atatillugu aalajangersakkami killiliisoqanngilaq.

Imm. 4-mut.

Aalajangersakkap ingerlatsinermut sammititamik nakkutilliineq pillugu malittarisassanik erseqqinnerusunik Naalakkersuisut aalajangersaanissaannut pisinnaatippai, tassunga ilanngullugit nakkutilliinerup suliarineqarnera, aaqqissuunneqarnera, atugassarititat piumasaqaatillu aamma nakkutilliinermik nalunaarusiat suliarineqartarnerat.

*§ 30-mut*

Imm. 1-imut.

Inatsisartut inatsisaat malillugu aalajangersagaasut, Inatsisartut inatsisaanni aalajangersakkat imaluunniit allaffissornikkut malittarisassiat kommunalbestyrelsip malissimanngikkai uppernarsineqarpat, Naalakkersuisut Kommunalbestyrelsimut peqqusissut pillugu aalajangiisinnaanissamut piginnaatinneqassasut, aalajangersakkamik siunnersuutigineqarpoq. Ilaatillugit assersuutigalugu siunnersuummi § 16-i malillugu tapersersuinissamik iliuusissat pisariaqartut kommunalbestyrelsimit neqeroorutigineqanngippata imaluunniit Inatsisartut inatsisaanni § 20, imm. 3 naapertorlugu aalajangersarneqartut pequtsersuinermut piumasaqaatit paaqqutarinnittarfimmit naammassineqanngippata, peqqusissut nalunaarutigineqarsinnaavoq.

Peqqussut, Kommunalbestyrelsip naammassinninnissaanik periarfissiisumik pissuseqartinneqassasoq piumasaqaataassaaq. Pissutsit aalajangersimaqqissaartut sorliit aaqqitassaasut, peqqussummi erseqqissumik allassimassapput aammalu kommunalbestyrelsip peqqussummik naammassinninnissaanik tulluuttumik periarfissaqartinneqarnissaa qulakkeerneqassalluni.

Peqqussuteqarneq naleqqersuunneqassaaq aamma Inatsisartut inatsisaat imaluunniit Inatsisartut inatsisaat naapertorlugu allaffissornikkut najoqqutassat aalajangerneqartut qaangersinnaanagit. Taamaalilluni peqqussuteqarneq naleqquttuussaaq aamma unioqqutitsineq amigaataasorluunniit iluarsineqartussanut naleqqussagaalluni. Inatsisartut inatsisaannik imaluunniit Inatsiartut inatsisaat malillugu allaffissornikkut malittarisassianik eqqortitsinissaq qulakkeerumallugu pisariaqartuusoq nalilerneqarpat, Peqqussut taamaallaat atorneqartariaqarpoq.

Imm. 2-mut.

Aalajangersakkap aalajangersarpaa, imm. 1 malillugu peqqussuteqarnerup naammassinissaa pillugu piffissaliinermik Naalakkersuisut nalunaaruteqarsinnaasut.

Peqqussutip naammassinissaanut piffissaliinerup sivisussusissaa, peqqussuteqarnermut pissutaasut pissutsit piviusut aallaavigalugit aalajangersarneqassaaq. Eqqortitsilernissamut piffissaliussami, qanoq piaartigisumik aamma suliarinninnermi allannguutit tamakku naleqquttumik naammassineqarsinnaanissaat naatsorsuutigineqassaaq.

Utoqqarnik paaqqutarinniffik assersuutigalugu Inatsisartut inatsisaanni § 20, imm. 3 naapertorlugu aaqqissuussinermut piumasaqaatinik naammassinninngippat, iluarsisassaq qaqugu piviusorsiortumik aaqqinneqarsinnaanersoq aallaavigalugu piffissaliisoqassaaq.

Pissutsit immikkut ittut tulluartuutitsippata, imm. 1-i malillugu atuutilersinneqartumik peqqussummik naammassinninnissamut piffissaliussamik sivitsuinermik nalunaarutiginnittoqarsinnaassaaq.

Imm. 3-mut.

Qaqugukkut aamma pissutsini qanoq ittuni peqqussummik nalunaaruteqarnissamut maleruagassanik sukumiinerusunik Naalakkersuisut aalajangersaasinnaapput. Maleruagassanik tamakkuninnga, peqqussummik atuinermi erseqqissuliortoqartarnissaa aammalu kinguneqartitsisoqartarnissaa, aammalu kommunalbestyrelsit eqqortitsinissaminnut tulluartumik periarfissinneqartarnissaat, qulakkeerneqassaaq.

*§ 31-mut*

Imm. 1-imut.

Aalajangersakkap kommunalbestyrelsi utoqqaat pillugu siunnersuisoqatigiinnik pilersitsinissaannut pisussaaffilerpai, aamma utoqqaat pillugit siunnersuisoqatigiit suliassaat aalajangiisinnaanerilu aalajangersarlugit.

Utoqqaat pillugit siunnersuisoqatigiinni siunertaavoq kommunalbestyrelsimik siunnersuinissaq aamma innuttaasut kommunalbestyrelsillu akornanni attaveqaammik pilersitsinissaq. Utoqqaat pillugit siunnersuisoqatigiit utoqqarnut suliassaqarfimmi pingaarnertut sammineqartut malillugit sulissaaq, aamma ilaatigut kommunalbestyrelsip utoqqarnut politik-kiannik aamma suliassaqarfiup allaffissorneranut ineriartortitsinissamut suleqataassalluni kiisalu kommunalbestyrelsimi apeqqutit pillugit siunnersuinermut tapersiissalluni. Utoqqaat pillugit siunnersuisoqatigiit ilanngullugu apeqqutit tamanut tunnganerusut oqallisigisinnaavai aamma politikkimut allaffissornermullu suliniutit pillugit siunnersuusiorsinnaalluni.

Imm. 2-mut.

Aalajangersakkap kommunalbestyrelsi suliniutinut utoqqarnut tunngassuteqartunut tamanut utoqqaat pillugit siunnersuisoqatigiit tusarniarnissaannut pisussaaffeqarpoq, tassunga ilanngullugu utoqqarnut politikki. Tusarniaanissamut pisussaaffeqarnermi suliniutit tamanut tunnganerusut kisimik pineqarput, utoqqaat pillugit siunnersuisoqatigiit imm. 3 naapertorlugu inunnut ataasiakkaanut suliassani pissutsit tigussaasut pillugit suliaqarnissamut aalajangiisinnaanngimmat.

Imm. 3-mut.

Aalajangersakkap ersarissarpaa, utoqqaat pillugit siunnersuisoqatigiit inunnut suliassat tigussaasut pillugit suliaqarsinnaanngitsut, tassunga ilanngullugit qinnuteqarnermut suliassat aamma naammagittaalliuuteqarnissamut suliassat. Pissutsit inunnut ataasiakkaanut tunngasut tamanut tunngassutilimmik apeqquteqarnissamut pissuteqarpata, utoqqaat pillugit siunnersuisoqatigiit tamanut tunnganerusumik isummersinnaapput aamma ajornartorsiutip ilaanut kisimi tamanut tunngassuteqarnerusumut.

Imm. 4-mut.

Utoqqarnut siunnersuisoqatigiit sisamat aamma arfineq pingasut akornanni ilaasortaqassasoq, aalajangersakkamik aalajangersarneqarpoq.

Imm. 5-mut

Aalajangersakkamik utoqqaat pillugit siunnersuisoqatigiit katitigaanerat malittarisassiorneqarpoq.

Piumasaqaataavoq, utoqqaat pillugit siunnersuisoqatigiit ima katitigaassasut, utoqqaat pillugit kattuffiit soqutigisaanniit aamma kommunalbestyrelsip soqutigisaanniit amerlaqatigiinnik ilaasortaqarlutik aallartitaqassasut, tassunga ilanngullugit illuatungeriit kommunalbestyrelsimut suliassanik suliarinnittut. Utoqqaat pillugit siunnersuisoqatigiinni ilaasortaasa katillutik amerlassusaat kisitsisaassaaq 2-mik agguarneqarsinnaasoq, aammalu ilaasortat tamakkua agguataagaanerat, eqimattat taakkua akornanni assigiisinneqassallutik.

Kommunalbestyrelsi utoqqaat pillugit siunnersuisoqatigiinni aallartitaqassapput.

Imm. 6-imut.

Aalajangersakkap aalajangersarpaa kommunalbestyrelsi utoqqaat pillugit siunnersuisoqatigiiffiannut pisariaqartitsineq malillugu allattoqarnikkut ikiuutissasoq. Allattoqarnikkut ikiuunnermi siunniunneqarpoq ataatsimiinnissanut aggersaanermut aamma ataatsimiinnerit ingerlanneranni ikiuunnermut atorneqassasoq kiisalu imaqarniliornermut aamma ataatsimiinnerit il.il. imarisai pillugit ilisimatitsinermut.

Imm. 7-imut.

Aalajangersakkap kommunalbestyrelsi utoqqaat pillugit siunnersuisoqatigiit sulinerat katitigaanerallu pillugit malittarisassanik erseqqinnerusunik aalajangersaasinnaatippaa, tassunga ilanngullugit soorlu suleriaatsit, akissarsiat kiisalu siunnersuisoqatigiinnut paasisitsisussat suliassanik suliarinnittarnerat il.il.

*§ 32-mut*

Imm. 1-imut.

Aalajangersagaq, utoqqarnut kommunip tapersersuinera pitsaanerpaamik pitsaassuseqarnissaata qulakkeerneqarnissaa siunertaralugu, utoqqarnut politik-kimik ataqatigiittumik ilusiliinissamut kommunalbestyrelsimut pisussaaffiliivoq. Ataqatigiittumik paasineqassaaq, utoqqarnut politikkimi, utoqqarnut tapersersuinermut atatillugu kommunimi, pisortani immikkoortut akimorlugit, pitsaanerpaamik kiffartuussinissamik ikiorsiisoqarnissaanut isummissasoq.

Utoqqarnut politikkimi ilaatigut utoqqarnut suliassaqarfimmi suliniutit pillugit immikkoortut akornanni suleqatigiinneq pineqarsinnaavoq, kommunimi kiffartuussinermut anguniakkat, soorlu utoqqaat nammineq angerlarsimaffimminni najugaqaannarnissaanut atatillugu il.il. utoqqarnut politik-kip § 33 naapertorlugu pitsaassusissanut malittarisassani anguniakkat ilanngullugit imarisinnaavai.

Utoqqarnut politikki ukiut sisamakkuutaarlugit najugaqarfissamik neqerooruteqarnermi pilersaarusiorneq, politikki isumalluutinillu aningaasaliinerit aamma tapersersorneqarnissamut periarfissat pillugit paasissutissanik imaqassaaq, pingaartumik eqqarsaatigalugu inuit agguataarnerisa ineriartornerat.

Imm. 2-mut.

Aalajangersakkami ersarissarneqarpoq, kommunalbestyrelsip imm. 1 malillugu kommunip utoqqarnut politikkimi suliaqarneranut atatillugu utoqqaat pillugit siunnersuisoqatigiit ilanngunneqarnissaannut pisussaaffeqarneranik. Tamanna utoqqaat isumaat pisariaqartitaallu tusarneqarnissaat aamma politikkimi akulerutsinneqarnissaat qulakkeerivoq.

Imm. 3-mut.

Aalajangersakkap aalajangersarpaa, utoqqarnut politikki allakkatigut ilusilerneqassasoq aamma kommunip nittartagaatigut tamanut ammasumik saqqummiunneqassasoq. Tamanna tapersiissaaq, utoqqarnut politik-kip kommunimi innuttaasunit tamanit pissarsiarineqarsinnaaneranut.

Kommunalbestyrelsip ilanngullugu utoqqarnut politikki naammassineqartoq pillugu Naalakkersuisut ilisimatissavaat, taamaalillutik Naalakkersuisut nuna tamakkerlugu utoqqaat pillugit periusissiornissaq siunertaralugu, kommunimi utoqqarnut suliassaqarfimmi qaqugukkulluunniit ataatsimut isiginnilersinnaaqqullugit.

Imm. 4-mut.

Aalajangersakkap aalajangersarpaa, utoqqarnut politikki sivisunerpaamik ukiut sisamakkuutaarlugit iluarsaanneqartarnissaa. Utoqqarnut politik-kip iluarsaanneqarnissaanut siunertaavoq utoqqarnut politikki piffissamut naleqquttuunissaata qulakkeerneqarnissaa, kommunimi kiffartuussinermut ingerlaavartumik anguniagaliorsinnaasoq.

*§ 33-mut*

Imm. 1-imut.

Imm. 1-imi aalajangersagaq siunnersuummi kapitali 5 malillugu utoqqarnut tapersersuinermut pitsaassusissanut malittarisassanik kommunalbestyrelsip aalajangersaanissaminut pisussaaffeqarneranik imaqarpoq. Pitsaassusissanut malittarisassat timikkut tapersersuinermik iliuuserineqartunut tunngasinnaavoq, soorlu qanoq akuttutigisumik atortorissaarutit taarserneqassappat, aamma kiffartuussinermut tunngatillugu tapersersuineq, soorlu angerlarsimaffimmi ikiorteqarnermi killiliussat imaluunniit ingiaqateqarnermut nalunaaquttat akunnerisa qaffasissusaat.

Pitsaassusissanut malittarisassat Inatsisartut inatsisaanni killiliussat iluaniissapput aamma tapersersuinerit assigiinngitsut ataasiakkaat imarisaat, annertussusaat suliarineqarnerallu pillugit paasissutissanik imaqassallutik. Taamaalilluni pitsaassusissanut malittarisassanik, Inatsisartut inatsisaanni takuneqarsinnaasunut piumasaqaatinik naammassinninngitsunik aalajangersaanissamut inatsisitigut tunngavissaqanngilaq.

Tamatuma saniatigut aalajangersakkami pitsaassusissanut malittarisassat aalajangerneqartut pillugit malitseqartitsinissamut kommunalbestyrelsi aalajangiinissaanut peqqussuteqarpoq. Tamanna isumaqarpoq, pitsaassusissat qanoq iliorluni eqquutitinnissaat qulakkeernissaannut ersarissunik najoqqutassaqassasoq, aamma nikittoorsinnaanerit qanoq iliorluni iliuuseqarfigineqassanersut.

Imm. 2-mut.

Imm. 2-mi aalajangersakkap aalajangersarpaa, Inatsisartut inatsisaanni kapitali 6 aamma 7-imi utoqqarnut najugaqarfissamik neqerooruteqarnermi pitsaassusissanut malittarisassanik aalajangersaanissamut kommunalbestyrelsip akisussaaffigigaa. Matumani aalajangersakkap siunertaraa utoqqaat kommunip neqeroorutaani najugaqartut tapersersorneqarnissaannik pisariaqartumik paaqqutarineqarnissamullu pitsaasumik ikiorserneqarnissaat qulakkiissallugu.

Pitsaassusissanut malittarisassat utoqqaat najugaqartut pisariaqartitaat sorliit najugaqarfissamik neqeroorutip naammassissanerai immikkoortitissavaat. Tamatumunnga ilaatinneqarsinnaapput paaqqutarinninnermut isumassuinermullu isiginninnerit, peqqissutsimik sulialinnit ikiorneqarneq, isumannaassuseq, sammisassaqartitsinerit, sulisut, najukkat aaqqissuussaanerat, kiisalu ataavartumik nalilersuinermut malitseqartitsinermullu periaatsit.

Tamatuma saniatigut aalajangersagaq kommunalbestyrelsimut peqqussuteqarpoq, pitsaassusissanut malittarisassanik aalajangerneqartunik qanoq malitseqartitsinerup ingerlasarnissaa pillugu aalajangiinissaq. tamanna isumaqarpoq, malittarisassat eqquutitinnissaannut qanoq iliorluni qulakkeerneqarnissaannut ersarissunik najoqqutaqassasoq aamma nikittoorsinnaanerit qanoq iliorluni iliuuseqarfigineqassanersut.

Pitsaassusissanut malittarisassat Inatsisartut inatsisaanni killiliussat iluniissapput. Taamaalilluni pitsaassusissanut malittarisassanik, Inatsisartut inatsisaanni takuneqarsinnaasunut imaluunniit Inatsisartut inatsisaata atuuffiata avataaniittunut piumasaqaatinik naammassinninngitsunik aalajangersaanissamut inatsisitigut tunngavissaqanngilaq.

Imm. 3-mut.

Aalajangersakkap aalajangersarpaa, imm. 1 aama 2 malillugu pitsaassusissanut malittarisassat allakkatigut suliarineqarnissaat aamma kommunip nittartagaatigut tamanut ammasumik saqqummiunneqarnissaat. Tamanut ammasumik saqqummiussineq pitsaassusissanut malittarisassat inunnut tapersersuinermik pisinnaatitaaffittut isikkoqarnissaannut tapersiissaaq.

Pitsaassusissanut malittarisassat ilanngullugu kommunalbestyrelsip utoqqarnut politik-kiata ilaattut tamanut ammasumik saqqummiunneqassapput.

Pitsaassusissanut malittarisassat ilanngullugit Naalakkersuisunut ilisimatitsissutigalugit nassiunneqassapput, taamaalillutik Naalakkersuisut qaqugukkulluunniit utoqqarnut suliassaqarfiup iluani nuna tamakkerlugu pitsaassusissanut malittarisassat ataatsimut isiginnilersitsillutik.

Imm. 4-mut.

Aalajangersakkap aalajangersarpaa, pitsaassusissanut malittarisassat sivisunerpaamik ukiut marlukkaarlugit iluarsaanneqartarnissaat. Pitsaassusissanut malittarisassat iluarsaanneqartarnerannut siunertaavoq, pitsaassusissanut malittarisassat piffissamut naleqquttuunissaat qulakkiissallugu.

Imm. 5-imut.

Aalajangersakkap imm. 1 aamma 2 malillugu pitsaassusissanut malittarisassat pillugit Naalakkersuisut malittarisassanik erseqqinnerusunik aalajangersaanissaannut.

*§ 34-mut*

Imm. 1-imut.

Aalajangersakkap Inatsisartut inatsisaat manna malillugu aningaasartuutit assigiinngitsut qanoq aalajangersarneqassanersut aamma Inatsisartut inatsisaat naapertorlugu najoqqutassat aalajangerneqartut aningaasalersorneqassanersut malittarisassiuuppai. Aalajangersakkamik aalajangersarneqarpoq Inatsisartut inatsisaat manna naapertorlugu utoqqarnik tapersersuinermut atatillugu aningaasartuutinik kommunit tassaasut akiliinissamut pisussaaffeqartut.

Imm. 2-mut.

Aalajangersakkap aalajangersarpaa, Inatsisartut inatsisaanni kapitali 6 malillugu utoqqarnut najugaqarfissamik, pilersinneqartunut ingerlanneqartunullu, neqerooruteqarnermik pilersitsinissamut ingerlatsinissamullu aningaasaqarnikkut akisussaaffik kommuniniittoq. Taamaalillutik kommunit ataasiakkaat najugaqarfissamik neqeroorummik pilersitsinermut ingerlatsinermullu atatillugu aningaasartuutit namminneq akilissavaat.

*§ 35-mut*

Aalajangersakkap kommunalbestyrelsimit aalajangiinernut tunngatillugu naammagittaalliuuteqarsinnaaneq ersarissarpaa.

Inatsisartut inatsisaat manna malillugu aalajangiinerit Isumaginninnermi Naammagittaalliuuteqartarfimmut isumaginnittoqarfiup aqunneqarnera aaqqissuussaaneralu pillugit Inatsisartut peqqussutaanni malittarisassat malillugit naammagittaalliuutigineqarsinnaapput.

*§ 36-mut*

Imm. 1-imut.

Aalajangersagaq naatsorsueqqissaarnermut paasissutissat Naalakkersuisut qinnutigisaattut kommunalbestyrelsit nassiunnissaannut pisussaaffiliivoq. Matumani Naalakkersuisut innuttaasut sullinniakkat amerlassusaat pillugit naatsorsueqqissaarnermi ilisimasanut ingerlaavartumik pissarsisinnaapput, tassunga ilanngullugit tapersersuinermik pisariaqartitsineq, ukiut agguataarneri aamma suliassaqarfiup ineriartorneranut malinnaanissamut pingaaruteqartut uuttuutit allat.

Naatsorsueqqissaarnermi ilisimasat kommunimi utoqqarnut suliassaqarfik pillugu ilisimasanik katersuiffittut kommunalbestyrelsip atorsinnaavaa, taamaaliornikkullu utoqqarnut suliassaqarfik pillugu kommunip ineriartortitsinermut pilersaarusiornermullu tunngavissamik pilersitsilluni.

Imm. 2-mut.

Aalajangersagaq naatsorsueqqissaarnermi paasissutissat annertussusaat pillugit Naalakkersuisunut malittarisassanik erseqqinnerusunik aalajangersaanissaannut pisinnaatitsivoq, aamma paasissutissat qanoq nutarsarneqassanersut nassiunneqassanersullu.

§ 37-mut

Imm. 1-imut.

Aalajangersakkap aalajangersarpaa, § 30 malillugu peqqussuteqarneq malinneqartinnagu kommunalbestyrelsi allaffissornikkut pinngitsaaliilluni akiligassiinissamut Naalakkersuisut peqqussuteqarsinnaanissaat.

Pinngitsaaliilluni akiligassiineq kommunalbestyrelsi peqqussummik malinninnissaanut kajumissaarutitut atorneqassaaq aamma pillaatitut pineqaatissiissutitulluunniit isikkoqassanngilaq.

Pinngitsaaliilluni akiligassiinerit allaffissornikkut taamaattumillu eqqartuussisulersuussinertiguunngitsoq aalajangersarneqassapput. Taamaalilluni pinngitsaaliilluni akiligassiineq, § 30 malillugu peqqussuteqarneq nalunaarutigineqartoq malinneqanngippat, aningaasaqarnikkut pineqaatissiineq peqqussutigineqassasoq, allaffissornikkut aalajangiineruvoq.

Aalajangersakkatigut siunertaavoq Naalakkersuisunit peqqussutigineqartut kommunalbestyrelsip malinnissaat qulakkiissagaat, taamaalillunilu Inatsisartut inatsisaanni piumasaqaateqarnerup naammassineqarnissaa qulakkeerneqarluni.

Imm. 2-mut.

Aalajangersakkap aalajangersarpaa, pinngitsaaliilluni akiligassiinerit annertussusaat unioqqutitsinerup sakkortussusaa sivisussusaalu eqqarsaatigalugit aalajangersarneqassasut. Taamaalilluni annertussusiliinerup missiliuussineq tigussaasoq aallaavigissavaa, suliassamullu isiginninnerit pissutaaqataasullu attuumassuteqartut taamaallaat ilanngunneqassallutik. Tamanna isumaqarpoq, unioqqutitsinerit sakkortuut imaluunniit sivisuut pinngitsaaliilluni akiligassiinernik qaffasinnerusunik kinguneqarsinnaasut, tamannalu pissutsit peqqussuteqarnermut kinguneqartitsisut kommunalbestyrelsip piaartumik aaqqinnissaannut kajumissaataassasoq. Akerlianik unioqqutitsinerit annikitsuuppata, pinngitsaaliilluni akiligassiinerup annertussusaa tamanna malillugu aalajangersarneqartariaqarpoq.

Imm. 3-mut.

Pinngitsaaliilluni akiligassiissutit ullormut akiligassatut peqqussutigineqassapput, peqqussutip naammassineqarnissaatut ullormiit aallartinneqarlutik, aamma peqqussutip malinneqarnissaata tungaanut ingerlassallutik. Peqqussuteqarneq malinneqarpat, ullormut akiligassatut pinngitsaaliilluni akiligassiissutit akilerneqartut atorunnaassanngillat, akerlianilli pinngitsaaliilluni akiligassiinerni ullormut akiligassat akilerneqareertut utertillugit akilerneqassanngillat.

Imm. 4-mut.

Aalajangersakkap aalajangersarpaa, imm. 1 naapertorlugu pinngitsaaliilluni akiligassiinerit Nunatta karsianut tutsinneqassasut.

§ 38-mut

Imm. 1-imut.

Siunnersuutigineqarpoq, Inatsisartut inatsisaat manna ulloq 1. januar 2025-mi atuutilissasoq.

Imm. 2-mut.

Siunnersuutigineqarpoq utoqqalinersiaqarneq pillugu Inatsisartut inatsisaat nr. 20, 23. november 2015-imeersumi § 18 aamma § 27, imm. 6 Inatsisartut inatsisaat manna atuutilersinneqarnera peqatigalugu atorunnaarsinneqassasut.

Siunnersuutigineqarpoq, inersimasunut paaqqinniffiit immikkut ittut pillugit Namminersornerullutik Oqartussat nalunaarutaat nr. 6, 28. april 1988-imeersoq Inatsisartut inatsisaat manna atuutilersinneqarnera peqatigalugu atorunnaarsinneqassasoq.

Siunnersuutigineqarpoq, utoqqarnik paaqqinniffiit il.il. pillugit Inatsisartut peqqussutaat nr. 11, 30. oktober 1998-imeersoq Inatsisartut inatsisaat manna atuutilersinneqarnera peqatigalugu atorunnaarsinneqassasoq.

Imm. 3-mut.

Siunnersuutigineqarpoq, allaffissornikkut najoqqutassat utoqqarnik paaqqinniffiit il.il. pillugit Inatsisartut peqqussutaat nr. 11, 30. oktober 1998-imeersumi tunngaveqartut, Inatsisartut inatsisaanni matumani allaniluunniit tunngaveqartumik taarserneqarnissaata imaluunniit atorunnaarsinneqarnissaata tungaanut atuutiinnassasut. Tamanna pingaartumik atuuppoq isumaginnittoqarfimmi nakkutilliineq pillugu Namminersorlutik Oqartussat nalunaarutaat.

§ 39-mut

Aalajangersagaq siunnersuummi §40, imm. 2-mi utoqqarnik paaqqinniffiit il.il. pillugit Inatsisartut peqqussutaat nr. 11, 30. oktober 1998-imeersumik atorunnaarsitsinerup kingunerisaanik pisariaqartumik kingunerivaa.

Taamaalilluni siunnersuutigineqarpoq, ”utoqqarnik paaqqinniffik” aamma ”utoqqarnik paaqqinniffiit” inatsit tamakkerlugu allanngortinneqassasut ima: ”najugaqarfissamik neqerooruteqarneq”, kiisalu isumaginninnermik suliassaqarfimmi pissaanermik atuineq pillugu Inatsisartut inatsisaat pillugu Namminersorlutik Oqartussat nalunaarutaanni § 32, imm. 1, nr. 3-mi atuuffia ”3) utoqqarnik paaqqinniffiit il.il. pillugit Inatsisartut peqqussutaat naapertorlugu utoqqarnik paaqqinniffimmi” allanngortinneqassasoq ima: ”3) utoqqarnik tapersersuinissaq pillugu Inatsisartut inatsisaat malillugu najugaqarfissamik neqeroorummi”.

Utoqqarnik paaqqinniffinniit najugaqarfissamik neqeroorummut taaguutinik allanngortitsinerup malitsigisaanik kinguneranik allannguineq taamaallaat pineqarpoq. Inatsisinik allanik atuuttunik allannguinissaq siunniunneqanngilaq.